
הכנסת התשע-עשרה
נוסח לא מתוקן

מושב שני
<פרוטוקול מס' 395>
מישיבת ועדת הכספים
יום שני, כ"ג בתמוז התשע"ד (21 ביולי 2014), שעה 10:00
<סדר היום:>
<1. הצעת חוק מס ערך מוסף (הטבה במס בעסקה לרכישת דירת מגורים מוטבת), התשע"ד-2014>
<2. הצעת חוק מס ערך מוסף (תיקון – פטור בעת קניית דירה ראשונה לזוגות צעירים), התשע"ג-2013>
<3. הצעת חוק מס ערך מוסף (תיקון – פטור בעת קניית דירה ראשונה לזוגות צעירים בכל הארץ), התשע"ג-2013>
<4. הצעת חוק מס ערך מוסף (תיקון – פטור בעת קניית דירה ראשונה לזוגות צעירים), התשע"ד-2014>
<5. הצעת חוק מס ערך מוסף (תיקון – פטור בעת קניית דירה ראשונה לזוגות צעירים), התשע"ד-2014>
נכחו:

<חברי הוועדה:> 
ניסן סלומינסקי – היו"ר
שמעון סולומון – מ"מ היו"ר
מיכל בירן
משה גפני
בועז טופורובסקי
יצחק כהן
דב ליפמן
יעקב ליצמן
אראל מרגלית
חמד עמאר
עיסאווי פריג'
אלעזר שטרן
סתיו שפיר
איילת שקד
ישראל אייכלר

<מוזמנים:> 
	טל אלדרוטי
	–
	השמאי הממשלתי הראשי, משרד המשפטים

	ספי זינגר
	–
	עו"ד, משרד המשפטים

	מאיר אסולין
	–
	סמנכ"ל בכיר מסמ"ק, רשות המסים, משרד האוצר

	ערן יעקב
	–
	סמנכ"ל בכיר תכנון וכלכלה, רשות המסים, משרד האוצר

	ערן ניצן
	–
	סגן הממונה על התקציבים, אגף תקציבים, משרד האוצר

	אביבה אטיאס
	–
	ממונה מיסוי מקרקעין, רשות המסים, משרד האוצר

	גיא גולדמן
	–
	הלשכה המשפטית, רשות המסים, משרד האוצר

	ליאת גרבר
	–
	ממונה חקיקה, רשות המסים, משרד האוצר

	שי דותן
	–
	מנהל תחום, רשות המסים, משרד האוצר

	מיכל סופר
	–
	מנהלת תחום, רשות המסים, משרד האוצר

	שוקי שרצקי
	–
	מנהל תחום, רשות המסים, משרד האוצר

	יואב ארבל
	–
	יועץ משפטי, רשות שירות לאומי-אזרחי

	אליאב בן שמעון
	–
	מנכ"ל התאחדות בוני הארץ

	אמיר הלר
	–
	סמנכ"ל ומנהל אגף יזמות ובנייה, התאחדות בוני הארץ

	רונן סולומון
	–
	מנהל תחום פיננסים ושוק ההון, איגוד לשכות המסחר

	הילה שבתאי
	​–
	יועצת משפטית, לשכת שמאי המקרקעין

	רותי פרמינגר
	–
	ארגון נפגעי פעולות איבה

	יאיר שחר
	–
	המשמר החברתי

	ארז גילהר
	–
	לוביסט (פוליסי), מייצג את התאחדות בוני הארץ

	רומן גרביץ
	–
	לוביסט (פוליסי), מייצג את התאחדות בוני הארץ


<ייעוץ משפטי: >
אייל לב-ארי
שלומית ארליך
<מנהל הוועדה:>
טמיר כהן
<רישום פרלמנטרי:>
אור שושני
<1. הצעת חוק מס ערך מוסף (הטבה במס בעסקה לרכישת דירת מגורים מוטבת), התשע"ד-2014>
<2. הצעת חוק מס ערך מוסף (תיקון – פטור בעת קניית דירה ראשונה לזוגות צעירים), התשע"ג-2013>
<3. הצעת חוק מס ערך מוסף (תיקון – פטור בעת קניית דירה ראשונה לזוגות צעירים בכל הארץ), התשע"ג-2013>
<4. הצעת חוק מס ערך מוסף (תיקון – פטור בעת קניית דירה ראשונה לזוגות צעירים), התשע"ד-2014>
<5. הצעת חוק מס ערך מוסף (תיקון – פטור בעת קניית דירה ראשונה לזוגות צעירים), התשע"ד-2014>
<היו"ר ניסן סלומינסקי:>
בוקר טוב. אנחנו הגענו לעמוד 819, סעיף 6 - - -

<שלומית ארליך:>
פסקה (5).

<היו"ר ניסן סלומינסקי:>
עמוד 819, פסקה (5).

<שלומית ארליך:>
(4), עצרנו ב-(4).

<יעקב ליצמן:>
אתה רוצה להגיד שכשעזבתי הספקתם את כל זה?

<היו"ר ניסן סלומינסקי:>
כן. יש הרב הסתייגויות, וזה בסדר. 

ליאת, קדימה, קדימה.

<ליאת גרבר:>
"(4) הוא לא ביצע עסקה לרכישת דירה לפני יום כ"א באדר ב' התשע"ד (23 במרץ 2014) שבוטלה בתקופה שמהיום האמור עד יום תחילתו של חוק זה;".

מטרת הסעיף הזה... למעשה 23 במרץ 2014 זה היום שבו הובאה החלטת הממשלה  בעניין מע"מ אפס לדירות מגורים, ולמעשה המטרה של הסעיף הזה היא כפולה: אחת, למנוע ביטולים מרובים של עסקאות בעקבות ההחלטה, שיגרמו גם למצב קשה במשק; והשנייה, למנוע ביטולים פיקטיביים – מי שרכש דירה וביטל אותה אך ורק כדי להיכנס לתחולת החוק, ולאחר כניסת החוק לתוקף - - -

<יעקב ליצמן:>
זאת אומרת, מאז שחל החוק.

<ליאת גרבר:>
לא, החוק ייכנס לתוקף מבחינה עתידית. 

<יעקב ליצמן:>
אז מה זה התאריך הזה?

<ליאת גרבר:>
אנחנו למעשה מחילים את החוק רק על מי שרוכש דירה לאחר יום כניסת החוק לתוקף, ולא על מי שרוכש לפני. 

<יעקב ליצמן:>
אז מה התאריך הזה?

<ליאת גרבר:>
היום שבו החלטת הממשלה - - -

<יעקב ליצמן:>
אבל מה משנה החלטת הממשלה?

<ליאת גרבר:>
משום שברגע שהחלטת הממשלה התפרסמה אנחנו חששנו שיהיו ביטולים מרובים של עסקאות, שגם יגרמו לקריסה של קבלנים. ומטרה נוספת היא למנוע ביטולים מלאכותיים כדי להיכנס לתחולת החוק, דבר שיביא לאפליה כלפי מי שלא רכש דירה. 

<יעקב ליצמן:>
מי שרוכש דירה בצורה רגילה, לא במבצע הזה, והוא מבטל – האם הוא זכאי להטבות? אני לא מדבר על אפס מע"מ, אני מדבר על סיוע מממשלתי לרכישת דירה בנושאים אחרים.

<ליאת גרבר:>
לא, הוא לא יהיה זכאי לחוק. 

<יעקב ליצמן:>
אז למה צריך את הסעיף הזה? נניח שמישהו רכש דירה רגילה והוא זכאי לאיזה סיוע ממשלתי – אם הוא מבטל הוא זכאי או לא זכאי?

<ליאת גרבר:>
הוא לא זכאי. 

<יעקב ליצמן:>
מי שרכש דירה לפני שנה וביטל והוא רוצה לרכוש - - -

<ליאת גרבר:>
מי שביטל לפני כניסת החוק לתוקף – לא. 

<היו"ר ניסן סלומינסקי:>
רגע, נניח שאדם רכש דירה לפני שנה וביטל את העסקה, אז האיש הזה כן ייכנס לנושא של מע"מ, כי זה לא ייחשב שהייתה לו דירה. 

<ליאת גרבר:>
נכון.

<היו"ר ניסן סלומינסקי:>
ואם הוא רכש דירה אחרי שהממשלה החליטה על החוק, ואז ביטל את זה – הוא לא יזכה, כי זה כבר תרגיל שהוא עושה: מבטל עסקה כדי...  

<יעקב ליצמן:>
אז למה שלא יחול החוק מאז? אז אני מציע הסתייגות שהחוק יחול מאז.

<היו"ר ניסן סלומינסקי:>
אוקיי, זה משהו אחר, זה כשנגיע לתחולה. 

<יעקב ליצמן:>
לא, לא. אני שאלתי עוד פעם ואני אשאל פעם שלישית. זוג צעיר שלא שייך למבצע, לפני שנה, לפני שנתיים, ועכשיו הוא ביטל את העסקה והוא רוכש דירה אחרת – הוא זכאי לסיוע ממשלתי או לא? אני מדבר על הסטנדרט, לא על מע"מ אפס.

<מאיר אסולין:>
בדברים אחרים הוא מתכוון, לא בחוק. 

<היו"ר ניסן סלומינסקי:>
כן, בדברים אחרים. 

<ליאת גרבר:>
כן, אנחנו קבענו רק לגבי החוק הזה. 

<יעקב ליצמן:>
התשובה היא לא, אני יודע שלא. 

<ליאת גרבר:>
אנחנו התייחסנו לחוק שלנו, לא ל...

<יעקב ליצמן:>
אני יודע. מי שהייתה לו דירה פעם והוא מכר אותה – הוא לא זכאי - - -

<היו"ר ניסן סלומינסקי:>
יעקב, כאן מדובר בהגדרה של "חסר דיור". מי שרכש וביטל, נחשב חסר דיור. אבל אם הוא עשה את התרגיל הזה לאחר החלטת הממשלה, אז אומרים לו: אדוני, פה זה תרגיל. 

<יעקב ליצמן:>
אז אני מציע הסתייגות שזה יחול באותו יום שהממשלה החליטה על זה. 

<היו"ר ניסן סלומינסקי:>
זה כבר יהיה בתחולה. 

<שלומית ארליך:>
ליאת, איך תוכיחו עסקה שבוטלה?

<ליאת גרבר:>
יש חובת דיווח למיסוי מקרקעין על ביטול עסקה.

<שלומית ארליך:>
ומה קורה בעסקאות שזה קרה מסיבה שלא תלויה ברוכש, למשל הקבלן חזר בו, או משהו אחר שקרה שלא בבחירת הרוכש?

<ליאת גרבר:>
תראו, הסעיף הזה מוגבל לתקופה שמיום החלטת הממשלה ועד יום תחילתו של החוק, שאז רצינו למנוע את הביטולים האלו. 

<היו"ר ניסן סלומינסקי:>
אבל היא שואלת מה קורה אם הביטול לא היה בגלל האיש אלא מסיבות שלא תלויות בו, למשל הקבלן פשט רגל. הרי לא צריך להעניש אותו, ולכן צריך להיות כאן שינוי אם הוא ביטל מיוזמתו. 

<דובר:>
ליאת, אי אפשר להיכנס לזה, אנחנו לא בודקים... אי אפשר. 

<היו"ר ניסן סלומינסקי:>
אז תחשבו על זה. שלא יהיה מצב שהקבלן פשט רגל, והוא סובל כי הוא לא ייחשב כחסר דיור בגלל זה. 

<ליאת גרבר:>
אנחנו נחשוב על זה ונחזור לוועדה עם תשובה. 

אני ממשיכה לקרוא:

"(5) רכישת הדירה אינה מימוש של זכות לרכוש את הדירה אשר ניתנה לו לפני יום תחילתו של חוק זה;".

מטרת הסעיף הזה היא דומה: שהחוק לא יחול על מי שבעצם קיבל אופציה לפני כניסתו לתוקף של החוק ובעצם מממש אותה אחרי כניסתו לתוקף של החוק. 

<שלומית ארליך:>
למה יש הבדל בין פסקה (4) ל-(5) מבחינת מועדים? למה כשמדובר באופציה זה "ניתנה לו לפני יום תחילתו" וכשמדובר בעסקה זה 23 במרץ? מה ההבדל?

<ליאת גרבר:>
שוב, מי שקיבל אופציה הוא למעשה כבר רכש... הוא עוד לא רכש דירה, אבל הוא לא ה"מחוסר דיור" שאליו התכוונו. 

<שלומית ארליך:>
לא הבנתי מה ההבחנה לעניין המועדים.

<היו"ר ניסן סלומינסקי:>
אופציה זה לא שהוא עשה חוזה, אופציה זה יותר חלש. 

<שלומית ארליך:>
זה לא משנה. 

<היו"ר ניסן סלומינסקי:>
נניח אדם גר בשכירות ובהסכם יש אופציה לרכוש את הדירה – האופציה הזאת לא הופכת אותו ל"לא חסר דיור".

<שלומית ארליך:>
כן, אבל פה אין הגבלה של מועד, זה כל יום לפני יום תחילתו. כל יום. 

<היו"ר ניסן סלומינסקי:>
"אינה". זה אינה מימוש זכות. זה בסדר, יש לו אופציה לרכוש. זה לא מגביל, זה אומר "אינה מימוש של זכות", זאת אומרת שהוא לא ייחשב כלא חסר דיור. אם האופציה נחשבת כרכישה, אז הוא לא חסר דיור, אם אני מבין נכון. 

<ליאת גרבר:>
נכון. 

<היו"ר ניסן סלומינסקי:>
כלומר, צריך לנסח את זה טיפה יותר טוב. 

<ליאת גרבר:>
התכלית של פסקה (4) היא למנוע ביטולים. גם ביטולים אמיתיים, שיגרמו לקריסת - - -

<אייל לב-ארי:>
אבל אם האופציה ניתנה לפני 23 במרץ. האופציה הזאת לא ניתנה כשהם ידעו שהם לא - - -

<ליאת גרבר:>
אבל אייל, המטרה ב-(5) היא לא פיקציה, המטרה בו היא להתייחס למחוסרי דיור. ומי שהייתה לו אופציה שהוא מימש אותה, הוא לא באמת חסר דיור. שוב, אם החוק חל רק על מי שרוכש אחרי כניסת החוק  לתוקף, אז אין סיבה לתת למי שרכש לפני כניסת החוק לתוקף. 

<היו"ר ניסן סלומינסקי:>
אבל אופציה זה לא רכישה, זה מה שאתם אומרים בסעיף הזה. אם אני מבין נכון, אז החוק הזה אומר שאופציה זה לא רכישה. 

<ספי זינגר:>
לא, שאופציה היא כן. מה שהסעיף הזה אומר זה שהחוק מתחיל מכאן ולהבא; והשאלה היא מהו המועד ש"מכאן ולהבא". אז יש רכישה שהיא רכישה שהיא מכאן ולהבא, ויש אופציה שיכולה לקרות בעבר ושהרכישה תהיה בעתיד. מה שהסעיף הזה אומר זה שהאופציה, למרות שהיא קרתה בעבר, היא נחשבת שכבר הייתה לך דירה בעבר, ולכן הרכישה שתעשה אחרי כניסת החוק לתוקף לא תזכה אותך בהטבה.  

<היו"ר ניסן סלומינסקי:>
איך זה יכול להיות? נניח שאני שוכר דירה ויש לי אופציה שאם שני הצדדים ירצו, אני אוכל לרכוש אותה. 

<ספי זינגר:>
"אם שני הצדדים ירצו" זה לא אופציה, כי זה לא זכות שלך. 

<היו"ר ניסן סלומינסקי:>
אוקיי, אז נניח שזו זכות שלי, שיש לי אופציה. 20 שנה אני שוכר דירה, ויש לי את האופציה הזאת. איך אפשר לחשוב שזה נחשב כבעל דירה? האופציה הזאת תמומש או לא תמומש. 20 שנה לא מימשתי אותה, אז איך אפשר?
<ערן ניצן:>
הסעיף כולו נולד מהבסיס שהתחלנו בהתחלה. ישנו היצע מוגבל של דירות, אבל מספר רב של רוכשים פוטנציאליים. הצגנו את זה במשפטים הראשונים של הצגת החוק, זה ידוע. והדגשנו שבמסגרת הצעת החוק אנחנו מנסים להתמודד עם העובדות הללו. ולכן אנחנו מנסים להגביל – כמו שקבעו שר האוצר והממשלה – ולייחד את החוק הזה ללב הציבור הנדרש ביותר: אותם אנשים שהם נטולי דיור. והרשינו לעצמנו בהצעת החוק להגיד שאדם שרכש אופציה, מן הסתם הוא גם שקלל אותה בשיקולים שלו והוא גם הכין לעצמו איזושהי דרך לממש את האופציה; הרי אתה לא רוכש את האופציה כשאין לך שום אמצעים לממש אותה. 

<יעקב ליצמן:>
למה הוא לא זכאי? 

<היו"ר ניסן סלומינסקי:>
ערן, קח את הציור שלי. אני גר בשכירות, ותמיד בשכירות יש או אופציה לשנה נוספת של שכירות או אופציה לקנות את הדירה. אני 20 שנה בשכירות עם האופציה הזאת, אז למה זה הופך אותי פתאום ל...?

<ערן ניצן:>
אופציה לרכישת הדירה בתוך חוזה שכירות?

<היו"ר ניסן סלומינסקי:>
כן, מה הבעיה?

<יעקב ליצמן:>
אופציה בכלל. מי שיש לו אופציה, הוא זכאי. 

<ערן ניצן:>
אנחנו בממשלה נמשיך להתייעץ על הנקודה הזאת. 

<יעקב ליצמן:>
אנחנו נגיש על זה הסתייגות. 

<ערן ניצן:>
האם בחוזה שכירות סטנדרטי יש לך אופציה לרכוש את הדירה?

<היו"ר ניסן סלומינסקי:>
מה זה סטנדרטי? בעל הדירה, מה אכפת לו? הוא משכיר לי את זה 20 שנה, אז מה אכפת לו למכור? הוא מוכן. אין לו קונה. 20 שנה אני גר שם עם אופציה. 

<מיכל בירן:>
אבל זה מופיע בחוזה?

<היו"ר ניסן סלומינסקי:>
בטח שזה יופיע... תלוי... לא, אני שואל על מצב תאורטי. מה שאני רוצה להבין זה למה שהאופציה תהפוך את האיש ל"לא חסר דיור".

<ליאת גרבר:>
אנחנו נחשוב על זה. 

<היו"ר ניסן סלומינסקי:>
אתם תחשבו על זה. 

<ערן ניצן:>
אנחנו נבדוק אם זה נחשב אופציה. 

<היו"ר ניסן סלומינסקי:>
רבותיי, הלאה, (6).

<ליאת גרבר:>
"(6) אין בינו ובין קרובו - - -

<משה גפני:>
רגע, מה, אתה החלטת לגמור את החוק ברבע שעה? מה זה "לא הייתה לו דירה", בפסקה (3)? אם הייתה לי דירה ועיקלו לי - - -

<היו"ר ניסן סלומינסקי:>
פסקה (3)?

<משה גפני:>
כן, למה? מתי התחלת את הדיון, ב-08:00?

<היו"ר ניסן סלומינסקי:>
איך הגעת ל-(3)? אנחנו עכשיו גמרנו את פסקה (5).

<משה גפני:>
בסדר, אבל אני רוצה לדעת על פסקה (3). אני שואל - - -

<בועז טופורובסקי:>
הוא איחר, למה אנחנו צריכים עכשיו ללכת אחורה?

<משה גפני:>
כי אני רוצה לדעת, אני הרי הולך להצביע על החוק. 

<היו"ר ניסן סלומינסקי:>
לא, משה, אם יש לך הסתייגות שם - - -

<משה גפני:>
לא הסתייגות, אני שואל שאלה. הייתה לי דירה ב-1998, אבל לקחו אותה ממני, אין לי אותה יותר, לא חשוב מאיזו סיבה – בעיות כלכליות, התגרשתי, התחתנתי, לא חשוב; אין לי את הדירה הזאת, זאת הייתה הדירה היחידה. הייתה לי פעם. הרי אני מחוסר דיור. 

<היו"ר ניסן סלומינסקי:>
אתה לא מחוסר דיור. נניח שלפי החוק שכתוב פה – ואנחנו שינינו את זה, או נשנה את זה – יש לך דירה מ-1995, ולא חשוב מה עשית – מכרת או לקחו – אתה כבר לא חסר דיור. אם הייתה לך דירה יום אחד אחרי 1 בינואר 1995, אתה כבר לא חסר דיור, נקודה. 

<משה גפני:>
זה כתוב פה, אבל אני שואל למה. יום אחד או שנה אחת אחרי 1995 קרה לי אירוע שאני יכול להראות אותו, אירוע שהפך אותי לחסר דיור - - -

<היו"ר ניסן סלומינסקי:>
אבל זה לא משנה, כי בתאריך הזה לא היית חסר דיור.

<משה גפני:>
אתה רוצה עוד פעם הגדרות כמו שנאמר אתמול - - -

<היו"ר ניסן סלומינסקי:>
לא, אני רק אגיד מה אנחנו שינינו. 

<משה גפני:>
האיש מחוסר דיור, אין לו קורת גג. 

<היו"ר ניסן סלומינסקי:>
משה, מדובר על אדם שהוא מחוסר דיור, אבל אם הייתה לו דירה אז הוא לא מחוסר דיור על פי הקריטריונים. 

<משה גפני:>
איזה קריטריון? מי קבע את הקריטריון?

<היו"ר ניסן סלומינסקי:>
זה מה שהחוק אומר. 

<משה גפני:>
איזה חוק?

<היו"ר ניסן סלומינסקי:>
זה מה שכתוב כאן. 

<משה גפני:>
עוד אין חוק, אנחנו דנים בחוק. 

<היו"ר ניסן סלומינסקי:>
אני אומר לך מה שכתוב. אתה יכול להגיש הסתייגות. 

<משה גפני:>
לא, אבל עוד לפני הסתייגות אני קודם כול מנסה לשכנע אותך. 

<היו"ר ניסן סלומינסקי:>
אני אגיד לך מה אני הכנסתי: עשר שנים אחורה מהיום שהוא רוכש.  לא מ-1995, אלא עשר שנים. 

<משה גפני:>
בסדר, אני מקבל את זה. עד כאן בסדר, אבל עכשיו אני שואל - - -

<יעקב ליצמן:>
אגב, בחוק הכללי - - -

<היו"ר ניסן סלומינסקי:>
זה עוד יותר גרוע, הרבה יותר גרוע. 

<יעקב ליצמן:>
אז אני מבקש שבחוק הכללי לפחות - - -

<היו"ר ניסן סלומינסקי:>
זה משהו אחר, בחוק הכללי זה עוד הרבה יותר גרוע. אני קיצרתי את זה. 

<משה גפני:>
אני שואל שאלה. מה שאתה אומר זה בסדר, אני לא מתווכח על העניין - - -

<היו"ר ניסן סלומינסקי:>
אבל עשינו את זה כבר. 

<משה גפני:>
רגע. אני שואל על מקרים מאוד חריגים, למשל אדם מחוסר דיור, הייתה לו דירה ולקחו לו אותה - - -

<היו"ר ניסן סלומינסקי:>
זה לא משנה, גם אם מישהו מכר כי הוא צריך את הכסף, הוא חסר דיור. 

<משה גפני:>
לא, זה משהו אחר.
<היו"ר ניסן סלומינסקי:>
מה ההבדל? יש לו חובות והוא מכר את הדירה – מה זה?

<משה גפני:>
אם הוא באמת התמוטט מבחינה כלכלית ואין לו דירה עכשיו, אז אין לו קורת גג מעל ראשו. 

<היו"ר ניסן סלומינסקי:>
אבל ההגדרות שלהם הן קשות, ומחוסר דיור - - -

<משה גפני:>
זה לא הגדרות שלהם, זה הגדרות  שלך. אין שלהם, הם רק מציעים. 

<היו"ר ניסן סלומינסקי:>
אז מה אתה תגיד? תגיד שמכרת את הדירה בגלל ש - - -

<משה גפני:>
הוא לא מכר את הדירה, לקחו לו אותה מכל מיני סיבות – בגלל שהוא פשט את הרגל, התגרש או אני לא יודע מה. 

<היו"ר ניסן סלומינסקי:>
אז תכניס את זה כהסתייגות. 

<משה גפני:>
לא, אבל אני מנסה לשכנע. 

<יעקב ליצמן:>
לא, זה לא יעזור. 

<מיכל בירן:>
לבן אדם אין דירה. הייתה לו והוא פשט את הרגל. 

<היו"ר ניסן סלומינסקי:>
אבל מיכל, זאת ההגדרה. 

<ליאת גרבר:>
במה הוא שונה ממישהו שהייתה לו דירה לפני חמש שנים והוא מכר אותה?

<משה גפני:>
הייתה לו דירה והוא מכר אותה – בעיה שלו. כאן באמת המדינה לא מתערבת. אבל אם לקחו לו את זה בכוח - - -

<היו"ר ניסן סלומינסקי:>
אם הוא נכנס לחובות זה לא הבעיה שלו?

<משה גפני:>
אתם חשבתם על זה, או שאין בכלל - - - ?

<ליאת גרבר:>
לא, אנחנו לא חושבים שיש הבדל בין - - -

<מאיר אסולין:>
זאת מכירה כפויה, וזאת - - -

<משה גפני:>
בן אדם התגרש ואשתו לקחה את הדירה. על פי פסק דין היא לקחה את הדירה והוא בלי דירה עכשיו - - -

<היו"ר ניסן סלומינסקי:>
אבל הייתה להם דירה. 

<משה גפני:>
לא - - - הדירה שלה. 
<היו"ר ניסן סלומינסקי:>
משה, כל ההטבות - - -

<קריאות:>
- - -

<היו"ר ניסן סלומינסקי:>
משה, בכל ההטבות שמשרד השיכון נותן לחסרי דיור זה אותו דבר, רק שם זה מתחיל בתאריך הרבה יותר מוקדם מזה. זה אותו דבר: כל מי שהייתה לו דירה, ולא משנה מה קרה ולמה אין לו ולמה הוא מכר... טוב, תמשיכו בבקשה. 

<משה גפני:>
החוק הזה מתיימר לתת פתרון לכאלה שהם באמת חסרי דיור. 

<היו"ר ניסן סלומינסקי:>
לא, החוק הזה מתיימר להוריד את מחירי הדירות. 

<יעקב ליצמן:>
איך עלה על דעתך שהחוק הזה - - -

<היו"ר ניסן סלומינסקי:>
יאללה, ליאת, קדימה. 

<ליאת גרבר:>
"(6)  אין בינו ובין קרובו - - -

<משה גפני:>
רגע, אני רוצה הסתייגות. 

<היו"ר ניסן סלומינסקי:>
אז תגיש, בסדר. 

<יעקב ליצמן:>
מה "בסדר"? אולי אתה תגיש את ההסתייגות?

<ליאת גרבר:>
רק שומעים את השם שלי וכבר יש הסתייגות. 

<משה גפני:>
לא, בגלל שאתם נגדי. 

<היו"ר ניסן סלומינסקי:>
אף אחד לא נגדך. ליאת, תמשיכי. ואתה תגיש את זה בכתב. כבר דיברנו על זה, אז תגיש את זה בכתב. 

<משה גפני:>
לא, אני פה משתתף בדיון. אנחנו גם נגיש בכתב 1,500 הסתייגויות לזה. 

<יעקב ליצמן:>
1,500 זה שום דבר, סיכמנו על פיליבסטר, לא?

<היו"ר ניסן סלומינסקי:>
ליאת, קדימה. 

<משה גפני:>
לא, אני אומר באמת: אני חושב שהעיקרון שבן אדם נמצא בלי קורת גג שלא באשמתו - - -

<היו"ר ניסן סלומינסקי:>
הסתייגות, משה, הסתייגות. 

<משה גפני:>
אני מסביר ליועצים המשפטיים. לאן אתה ממהר?

<שלומית ארליך:>
לרבות לפי פסיקת בית משפט, הליכי הוצאה לפועל, מכירה כפויה.

<משה גפני:>
כן. זה לא שהוא הלך ומכר את זה ועכשיו הוא רוצה לקבל הטבה; הוא נשאר ללא קורת גג. 

<יעקב ליצמן:>
נניח הוצאה לפועל מכרו דירה של מישהו – מה הוא אשם?

<היו"ר ניסן סלומינסקי:>
מכרו לו בגלל שהוא לקח הלוואה או משהו כזה. ליאת, בבקשה תמשיכי.

<ליאת גרבר:>
"(6) אין בינו ובין קרובו - - -

<משה גפני:>
רגע, לאט-לאט. אתם הולכים מהר - - -

<היו"ר ניסן סלומינסקי:>
רבי משה, בבקשה. 

<משה גפני:>
לא, אין "בבקשה".

<היו"ר ניסן סלומינסקי:>
אז אתה לא רוצה שאני אגיד "בבקשה"? מה אתה רוצה שאני אגיד?

<משה גפני:>
זה חוק נגד האזרחים במדינת ישראל, אז תעשו את זה לאט-לאט, לא לרוץ. 

<היו"ר ניסן סלומינסקי:>
זה דווקא חוק שמיטיב עם חלק מהעם. 

<משה גפני:>
מרע. 

<היו"ר ניסן סלומינסקי:>
לחלק הוא מרע. 

<משה גפני:>
מרע. הוא מעלה את מחירי הדירות. 

<היו"ר ניסן סלומינסקי:>
זה משהו אחר, אבל זה לא הסעיפים שאתה מדבר עליהם. 

<משה גפני:>
זה החוק. החוק הזה מרע. 

<היו"ר ניסן סלומינסקי:>
אם תלך על עצם העניין, אז תדע שדעתנו אולי קרובה לפעמים; אבל אתה נכנס סתם לסעיפים שהם לא רלוונטיים לעניין.  

<משה גפני:>
מה לא רלוונטי?

<יעקב ליצמן:>
אם זה לא היה רלוונטי לא היו כותבים את זה.

<משה גפני:>
בדיוק, אז למה כתבו את זה?

<היו"ר ניסן סלומינסקי:>
לא, זה לא רלוונטי למה שאתה אומר. 

<משה גפני:>
מה שאני אומר זה על כל החוק. 

<יעקב ליצמן:>
מה שהאופוזיציה אומרת זה אף פעם לא רלוונטי.

<היו"ר ניסן סלומינסקי:>
למה?

<יעקב ליצמן:>
עובדה שאתה לא נותן לקבל אפילו הסתייגות אחת של האופוזיציה. 

<היו"ר ניסן סלומינסקי:>
אני לבד אמרתי תשעה או עשרה שינויים. 

<יעקב ליצמן:>
כי אתה קואליציה.

<היו"ר ניסן סלומינסקי:>
לא, אני מניח שתצטרפו אליי. 

<משה גפני:>
היום יש כותרת בעיתונות החרדית שאתה מציע לעשות את זה הוראת שעה לחמש שנים. 

<יעקב ליצמן:>
אני לא מאמין, כתבו את שמו?

<משה גפני:>
כן. 

<היו"ר ניסן סלומינסקי:>
לא יכול להיות. ככה ממש? בלי איזה כינוי גנאי? לא יכול להיות, משהו כאן לא בסדר. 

<משה גפני:>
אבל לא שמו תמונה שלך. 

<בועז טופורובסקי:>
איך מהרגע שהוא נכנס אנחנו הולכים אחורה? כבר רבע שעה אנחנו - - -

<משה גפני:>
מה הבעיה, בועז, לאן אתה ממהר?

<היו"ר ניסן סלומינסקי:>
ליאת, תמשיכי. 

<משה גפני:>
מה "תמשיכי"? אנחנו מדברים עכשיו על העיתונות החרדית, אז מה "תמשיכו"?

<היו"ר ניסן סלומינסקי:>
אוהו, על זה אני צריך לעשות ישיבה מיוחדת. 

<ליאת גרבר:>
"(6) אין בינו ובין קרובו, ובין המוכר או קרובו, יחסים מיוחדים;".

<משה גפני:>
מה זה "יחסים מיוחדים"?

<ליאת גרבר:>
דיברנו על זה אתמול, כשהקראנו את ההגדרה של יחסים מיוחדים. 

<משה גפני:>
מתי אתמול? באיזה שעה?

<היו"ר ניסן סלומינסקי:>
משה, די, אי אפשר ככה, בבקשה. 

<בועז טופורובסקי:>
כבר עברנו את זה. 

<שלומית ארליך:>
הקראנו את ההגדרה ואמרנו שזו הגדרה מאוד רחבה, שכוללת בן זוג, אח, אחות, הורה, הורה של הורה, צאצא, צאצא של בן זוג, ובן זוג של כל אחד מאלה.

<משה גפני:>
כלומר, זה רחב. 

<שלומית ארליך:>
זו הגדרה שהיא רחבה יחסית. 

<היו"ר ניסן סלומינסקי:>
אל מי אין קרבה?

<דובר:>
בין הצדדים. 

<היו"ר ניסן סלומינסקי:>
אז תסבירו, נו. 

<יעקב ליצמן:>
אבל איך זה יכול להיות, הרי כל היהודים - - -

<היו"ר ניסן סלומינסקי:>
ליאת, את לא תשבי ליד ערן יותר. ליאת, במקום להתקדם את מדברת איתו, אני לא מצליח להבין את זה. 

<משה גפני:>
מה אתה רוצה ממנה? מה, היא אשמה פתאום?

<היו"ר ניסן סלומינסקי:>
לא, אתה אשם, אבל אני צועק עליה. 

<ליאת גרבר:>
הסברנו שהסעיף של יחסים מיוחדים - - -

<היו"ר ניסן סלומינסקי:>
יחסים מיוחדים אסור שיהיו בין מי למי? בין המוכר לקונה, נכון? 

<ליאת גרבר:>
נכון. 

<היו"ר ניסן סלומינסקי:>
מאחר שיש כאן הטבה, לא רוצים שהוא ייתן את ההטבה למשפחתו הקרובה. 

<יעקב ליצמן:>
מה זה "הקרובה"?

<היו"ר ניסן סלומינסקי:>
אז יש כאן הגדרה מה זה "קרובה".

<שלומית ארליך:>
אני מקריאה שוב: בן זוג, אח, אחות, הורה, הורה של הורה, צאצא וצאצא של בן זוג, ובן זוג של כל אחד מאלה; צאצא של אח או של אחות, אח או אחות של הורה, חבר בני אדם שבאחזקת אדם או קרובו, אדם שמחזיק בו וחבר בני אדם - - -

<משה גפני:>
מאיפה את קוראת?

<שלומית ארליך:>
אני קוראת מסעיף 88 לפקודת מס הכנסה. 

<משה גפני:>
לגבי מה ההגדרה הזאת?

<שלומית ארליך:>
זו הגדרה שמגדירה "קרוב".

<משה גפני:>
לגבי מה? הרי יש קרוב - - -

<היו"ר ניסן סלומינסקי:>
יש הגדרה של פסולי עדות - - -

<משה גפני:>
בחוק מידע גנטי זה דור רביעי ההגדרה של "קרוב". אז לגבי מה זה?

<בועז טופורובסקי:>
עברנו על הסעיף הזה אתמול, ניסן.

<קריאות:>
- - -

<היו"ר ניסן סלומינסקי:>
זו ההגדרה. 

<משה גפני:>
אבל זו ההגדרה במס ערך מוסף, אז למה זו ההגדרה גם פה?

<שלומית ארליך:>
אם תסתכל בעמוד 818 תראה שהגדרת "קרוב" מפנה להגדרתו בסעיף 88 לפקודת מס הכנסה. 

<משה גפני:>
עכשיו אני שואל מה זה "קרוב" בפקודת מס הכנסה. האם זה מתאים למה שאנחנו - - -

<שלומית ארליך:>
זה מה שהקראתי. 

<משה גפני:>
אבל אני שואל האם זה מתאים. מה זה שם? והאם זה מתאים לחוק הזה? הרי יש "קרוב" בכל מיני חוקים. אני העברתי עכשיו חוק מידע גנטי, ובו "קרוב" זה דור רביעי. 

<היו"ר ניסן סלומינסקי:>
הצעת החוק הזו מפנה את זה להגדרה ששם, שזו ההגדרה שהם רוצים. אפשר לעשות על זה הסתייגות. 

<משה גפני:>
אבל מי אמר את ההגדרה הזאת? המחוקק לא אמר מילה. 

<היו"ר ניסן סלומינסקי:>
לא המחוקק, מי שהגיש את הצעת החוק. 

<משה גפני:>
מותר לי לחלוק עליו. 

<היו"ר ניסן סלומינסקי:>
נכון, אמרתי שלא? תגיש הסתייגות.

<משה גפני:>
לא, אני רוצה לדעת מאיפה זה נלקח. לגבי מה אמורה ההגדרה ששלומית קראה עכשיו? 

<היו"ר ניסן סלומינסקי:>
אתה רוצה להגיש הסתייגות?

<משה גפני:>
לא. 

<שלומית ארליך:>
ליאת, לגבי סעיף 88, באיזה פרק מדובר? ברווחי הון?

<ליאת גרבר:>
כן. 

<משה גפני:>
לקחתם את זה סתם מאיזה חוק. תיקחו את זה מחוק מידע גנטי. 

<ליאת גרבר:>
זה מחוק פקודת מס הכנסה. 

<משה גפני:>
אז מה? מס הכנסה זה פרשה רחבה מאוד. מי אמר שזה מתאים לחוק הזה?

<ליאת גרבר:>
זה מאוד מתאים. 

<משה גפני:>
אז אני רוצה להבין למה, אני רוצה לדעת על מה מדובר. 

<היו"ר ניסן סלומינסקי:>
די, משה - - -

<משה גפני:>
אני רוצה לדעת - - -

<היו"ר ניסן סלומינסקי:>
לא, אתה חושב שזה לא קרבה - - -

<משה גפני:>
שאלתי על מה מדובר ב"קרוב".

<היו"ר ניסן סלומינסקי:>
אז הסבירו לך: פקודת מס הכנסה, נקודה. 

<משה גפני:>
איזה פרק במס הכנסה? הרי יש מיליון דברים. 

<מאיר אסולין:>
רווחי הון של - - -

<משה גפני:>
רגע, היועץ המשפטי של הוועדה מדבר. עליכם אני לא יכול לסמוך, אתם הולכים כל הזמן עם ניסן.  

<אייל לב-ארי:>
שאלנו אם - - - נמצא בפרק של - - - , ואמרה ליאת שכן. 

<שלומית ארליך:>
שיסבירו למה הם לקחו דווקא את ההגדרה מרווחי הון.

<אייל לב-ארי:>
השאלה היא מדוע לקחתם את הגדרת "קרוב" מהחלק של רווחי הון? למה ההגדרה הזאת רלוונטית להצעת החוק כאן?

<ליאת גרבר:>
במע"מ יש הגדרה של "יחסים" מיוחדים, אבל היא לא מכסה את כל המקרים ולכן הוספנו גם את הגדרת "קרוב" מפקודת מס הכנסה, וככה אנחנו בטוחים שאנחנו מכסים את כל המקרים – למשל, קבלן שמוכר לאח של בעל השליטה. המטרה, שהיא מטרה טובה, היא שיישאר שוק כמה שיותר פתוח, שההטבה הזאת תינתן לכולם באופן שוויוני ושלא יהיו מצבים שבהם - - -

<משה גפני:>
אני בעד, אבל אני שואל האם ההגדרות של צאצאינו וצאצאי-צאצאינו - - -

<ליאת גרבר:>
ההגדרה בסעיף 88 היא לא - - -

<יעקב ליצמן:>
יש לי שאלה אחרת: האם זה גם הידוע בציבור? הרי לא הייתה הגדרה עד עכשיו לידוע בציבור, ועכשיו אתם... זאת אומרת, אתם מציעים את זה - - -

<מאיר אסולין:>
זה גם ידוע בציבור. 

<יעקב ליצמן:>
אבל זה לא יכול להיות, כי אתם מביאים את זה לפי - - -

<משה גפני:>
- - - הבן שלו. איפה זה כתוב?

<היו"ר ניסן סלומינסקי:>
מה כתוב בהגדרה?

<יעקב ליצמן:>
אין "ידוע בציבור" שם. 

<משה גפני:>
עכשיו אתה מחדש את - - -

<יעקב ליצמן:>
אתם מפלים את זה לטובה. 

<היו"ר ניסן סלומינסקי:>
מה כתוב שם?

<עיסאווי פריג':>
על מה - - - ?

<שלומית ארליך:>
סעיף 88 פותח ב"בן זוג", והשאלה היא האם "בן זוג" - - -

<יעקב ליצמן:>
רגע, רגע, יש עוד חברים חדשים. 

<עיסאווי פריג':>
כן, תכניס אותי קצת לעניינים. 

<היו"ר ניסן סלומינסקי:>
לא, לא, רק שנייה, כתוב "בן זוג"?

<יעקב ליצמן:>
לא כתוב  שם - - -

<היו"ר ניסן סלומינסקי:>
לא, כאן כתוב - - -

<יעקב ליצמן:>
כתוב - - -

<היו"ר ניסן סלומינסקי:>
רגע. בהגדרה בסעיף שאליו הופנינו, מה כתוב?

<שלומית ארליך:>
"בן זוג".

<היו"ר ניסן סלומינסקי:>
בסדר, אז שבית המשפט יחליט מה זה "בן זוג".

<יעקב ליצמן:>
לא, לא, מה "בית המשפט"? אם ככה אז שכל החוק ילך - - -

<היו"ר ניסן סלומינסקי:>
אני לא מבין, שלומית, את רוצה להגדיר עכשיו מה זה "בן זוג"?

<שלומית ארליך:>
זה מה ששואלים. 

<יעקב ליצמן:>
כן, כן. 

<קריאות:>
- - -

<היו"ר ניסן סלומינסקי:>
נו, אז גמרנו, אז בלי קשר להפניה הזאת, נכון? אז למה אנחנו צריכים - - -

<משה גפני:>
רגע - - -

<קריאות:>
- - -

<היו"ר ניסן סלומינסקי:>
יש הגדרה אחת - - -

<יעקב ליצמן:>
אין, אין הגדרה. 

<קריאות:>
- - -

<יעקב ליצמן:>
אתם מפלים את הבן זוג כאן.

<ליאת גרבר:>
אבל הגדרנו בחוק. 

<יעקב ליצמן:>
לא, אין הגדרה במס הכנסה. 

<ליאת גרבר:>
יש הגדרה בפקודת מס הכנסה. 

<יעקב ליצמן:>
אין שם. שאלנו הרגע, אין. 

<קריאות:>
- - -

<היו"ר ניסן סלומינסקי:>
אתה רוצה להכניס "ידוע בציבור"?

<משה גפני:>
לא. 

<היו"ר ניסן סלומינסקי:>
אז למה אתה שואל?

<יעקב ליצמן:>
אני שואל כי הם מפלים לטובה. 

<היו"ר ניסן סלומינסקי:>
אז למה אתה שואל? הרי עכשיו יכניסו את זה. 

<יעקב ליצמן:>
אבל הם מפלים לטובה את הבן זוג - - -

<היו"ר ניסן סלומינסקי:>
נכון, אז עכשיו יכניסו את זה בגלל שאתה שואל. 

<יעקב ליצמן:>
לא, זה מצמצם, השאלה שלי. 

<היו"ר ניסן סלומינסקי:>
כרגע היא לא נכללת - - -

<יעקב ליצמן:>
אוי, מה אתה מדבר? הרי הם לא יקבלו - - - 

<משה גפני:>
היא נמצאת. 

<יעקב ליצמן:>
הרי בתוך סעיף 1 - - -

<היו"ר ניסן סלומינסקי:>
לא, היא אומרת שעל זה זה לא יחול. נכון להרגע - - -

<קריאות:>
- - -

<היו"ר ניסן סלומינסקי:>
הנושא של - - -

<יעקב ליצמן:>
אני רוצה שיחול. 

<היו"ר ניסן סלומינסקי:>
אתה רוצה שיחול?

<יעקב ליצמן:>
כן, כי זה - - -

<היו"ר ניסן סלומינסקי:>
אז תגיד שאתה רוצה שיכניסו ידוע בציבור.

<יעקב ליצמן:>
לא, אני לא רוצה להכניס את זה - - -

<משה גפני:>
לא, לא, לא, לא - - -

<היו"ר ניסן סלומינסקי:>
אז אני שואל: אתה רוצה שיכניסו, או לא?

<משה גפני:>
רגע, אני אסביר לך. אתה הכנסת ידוע בציבור להטבה. שואל חבר הכנסת ליצמן האם רק בהטבה או גם בהרעה?

<היו"ר ניסן סלומינסקי:>
כנראה שבהרעה זה לא נמצא. אתם רוצים להכניס את זה?

<משה גפני:>
מה אומרת הממשלה?

<ליאת גרבר:>
תנו לנו לדבר, אז נוכל להגיד. 

<היו"ר ניסן סלומינסקי:>
ליאת, בבקשה. 

<ליאת גרבר:>
אנחנו כתבו גם "יחסים מיוחדים" וגם "קרוב". "יחסים מיוחדים" מפנה לחוק מע"מ, שמפנה לפקודת המכס, ששם מופיע "בן זוג" אבל לא מוגדר "בן זוג", ולכן זה לפי הפסיקה; ובנוסף, בחוק הזה הגדרנו "בן זוג – לרבות ידוע בציבור", שאנחנו חושבים שזה מיותר, כי ברור שהכוונה היא להחיל גם את הידוע בציבור כ"קרוב". 

<היו"ר ניסן סלומינסקי:>
רגע, זה כתוב?

<ניסן סלומינסקי:>
זה כתוב, כי זה מפנה גם ל"יחסים מיוחדים" וגם ל"קרוב".

<משה גפני:>
אז למה בכלל הכנסתם את הסעיף בהתחלה? 

<היו"ר ניסן סלומינסקי:>
די, משה - - -

<משה גפני:>
לא, הם אומרים שידוע בציבור נמצא בין כה וכה, אז למה הכניסו את זה בסעיף הראשון? זה מיותר. 

<ליאת גרבר:>
לא, יש לזה עוד הקשרים, שאנחנו נגיע אליהם. זה לא רק בשביל יחסים מיוחדים, זה גם בשביל הרכישות - - - וגם בשביל הרוכש ובת הזוג שלו. 

<משה גפני:>
רגע, ליאת, את אומרת שעל פי הפסיקה "ידוע בציבור" נכלל; אז למה הוספתם את זה בסעיף הראשון?

<ליאת גרבר:>
כי רצינו שזה יהיה באופן מפורש. 

<היו"ר ניסן סלומינסקי:>
אבל, משה, יש על זה הסתייגות שלכם. 

<משה גפני:>
אנחנו לא דתיים בכלל, אבל אתה, אתה - - -

<היו"ר ניסן סלומינסקי:>
מישהו אמר שאני מסכים עם זה?

<משה גפני:>
אז תוריד את זה בהתחלה, לא צריך את זה, היא אומרת שהם רק רוצים להדגיש. אם אתה מוריד את זה בהתחלה אז אנחנו מורידים את זה גם בסוף. 

<יעקב ליצמן:>
גפני, הגשתי הסתייגות שאין קרבה משפחתית בין המוכר לקונה וזהו. 

<היו"ר ניסן סלומינסקי:>
ליאת, תמשיכי בבקשה.

<ישראל אייכלר:>
אדוני היושב-ראש, אני רוצה להפנות את תשומת לבכם למשהו חדש. קיבלנו מכתב לפני שבועיים מהיועץ המשפטי של הכנסת שאסור לחבר כנסת לקבל הלוואה אלא רק ממוסד בנקאי או קרן מוסדית, ולא מחברים – כנראה בעקבות כל מיני אירועים שקרו. 

<היו"ר ניסן סלומינסקי:>
מי קיבל?

<ישראל אייכלר:>
כל חברי הכנסת. אם לא קראת, אז תדע שאסור לך לקחת הלוואה משום חבר, רק מבנק או ממישהו שלוקח ריבית. לא מגמ"ח ולא מאף אחד אחר. 
כשאני רואה פה "יחסים מיוחדים", אני רוצה להפנות למכתב של היועץ המשפטי, שלפיו אסור לקחת מחברים. זאת אומרת שאם יש קשר חברות בין הקבלן לקונה, אז הוא לא יכול לקבל את ההטבה הזאת. כלומר, "יחסים מיוחדים" זה גם חברים. 

<היו"ר ניסן סלומינסקי:>
לא, אבל זה רק אם הוא חבר כנסת. 

<ישראל אייכלר:>
מה שחל על חברי כנסת חל על הציבור, לא? מה לא?

<היו"ר ניסן סלומינסקי:>
מה, אדם רגיל לא יכול לקחת מגמ"ח? מה קרה לך? מדובר רק בחבר כנסת, מחשש שהוא - - -

<ישראל אייכלר:>
כתוב שחברי כנסת לא יוכלו לקבל הטבות מאז החוק הזה. 

<שמעון סולומון:>
אייכלר, זה מה שנקרא התפלפלות. יותר מדי להתפלפל זה גם לא טוב. 
<קריאות:>
- - -

<היו"ר ניסן סלומינסקי:>
ליאת, תקראי בבקשה. 

<משה גפני:>
ניסן, תקשיב לי דקה, אני רק רוצה לסכם את החלק הזה. אמרה ליאת, ובצדק, שבן זוג זה - - -

<היו"ר ניסן סלומינסקי:>
ליאת היום לא מאופסת, אני לא - - -

<משה גפני:>
ניסן, תקשיב לי רגע, אני מדבר עכשיו דבר רציני. ליאת צודקת בדבריה, "בן זוג" זה גם ידוע בציבור, על פי הפסיקה ועל פי החקיקה. ולכן זה שמכניסים את "ידוע בציבור" בסעיף הראשון זה לצורכי פרופגנדה – כדי להראות לעולם ששר האוצר בעד ידוע בציבור. 

<היו"ר ניסן סלומינסקי:>
הבנתי. מי אמר שלא נוריד את זה? 

<משה גפני:>
אז תגיד לנו שאתה מוריד את זה, ונירגע. 

<סתיו שפיר:>
למה שיוריד את זה? מקסימום שיוסיף את זה לכל החוק. 

<משה גפני:>
לא, אבל היא אומרת שאין צורך. 

<היו"ר ניסן סלומינסקי:>
חבר'ה, נו, אני לא רוצה עכשיו ויכוח על זה. יש על זה הסתייגות, ונדון כשנגיע לזה. 

<משה גפני:>
אני מסתייג מלהפנות לסעיף הזה "קרובו". אני לא חושב שזה רלוונטי מה שהיועצים המשפטיים הקריאו ומה שהממשלה הפנתה, הם פשוט רצו לעשות חיים קלים. צריך להגדיר מה זה "קרוב" במקרה הזה, בגלל שזה חוק אחר לחלוטין. פרשת מס הכנסה נוגעת לאלף ואחד נושאים, וזה לא המקרה. לא יכול להיות שקבלן לא יוכל למכור לנכד של הגיס שלו, זה פשוט לא לעניין. 

<אייל לב-ארי:>
אז איזה קרובים אתה רוצה - - - ?

<היו"ר ניסן סלומינסקי:>
פסולי עדות, בוא נגדיר שזה יהיה פסולי עדות.

<משה גפני:>
פסולי עדות. 

<ישראל אייכלר:>
יש מושג של קרבה ראשונה. 

<היו"ר ניסן סלומינסקי:>
אמרתי, פסולי עדות. 

<משה גפני:>
- - -

<היו"ר ניסן סלומינסקי:>
לא, זה תלוי. בגזע המרכזי, אומרות רוב הדעות, עד סוף הדורות זה פסול; בין נכד ונין - - -

<משה גפני:>
אבל אתה  - - - שמתאימה לעניין הזה. 

<חמד עמאר:>
איזה הגדרה של קרובי משפחה - - - ?

<היו"ר ניסן סלומינסקי:>
הקריאו את זה, הגדירו. 

<משה גפני:>
אם יש חמולה באיזו עדה דרוזית למשל, אז כולם יהיו פסולים. 

<היו"ר ניסן סלומינסקי:>
אם הקבלן הוא מהחמולה. 

<חמד עמאר:>
ניקח את משפחת חלבי למשל. משפחת חלבי מונה איזה 2,000 או 3,000. אם יש שם איזה קבלן במשפחה - - -
<היו"ר ניסן סלומינסקי:>
אם הוא רוצה לתת את ההטבה רק להם ולא לאחרים, אז - - -
<משה גפני:>
לא, לא רק להם - - -

<היו"ר ניסן סלומינסקי:>
זה מה שמדובר. 

טוב, יאללה, ליאת.

<משה גפני:>
מה "יאללה"? מה סיכמנו?

<היו"ר ניסן סלומינסקי:>
תרשום את ההסתייגות ונגיע לזה. 

<אייל לב-ארי:>
איזה קרבה? רק קרבה ראשונה?

<משה גפני:>
קרבה ראשונה, כן. 

<חמד עמאר:>
אני תומך. 

<היו"ר ניסן סלומינסקי:>
ליאת, תמשיכי ל-(7).

<ליאת גרבר:>
"(7) הוא רכש במישרין את מלוא הזכויות בדירה, לבדו או יחד עם בן זוגו;".
<משה גפני:>
לפי היושב-ראש אנחנו מורידים את "ידוע בציבור". אני מקבל את העמדה שלך. 

<ליאת גרבר:>
לא, אנחנו עוד לא הגענו לכל ההקשרים - - -

<היו"ר ניסן סלומינסקי:>
ליאת, תסבירי את (7) בבקשה. 

<ליאת גרבר:>
המטרה של (7) היא לוודא שההטבה מגיעה לרוכש ולבן זוגו; שזה לא יהיה למטרות השקעה אלא למטרות מוגרים. ולכן הרכישה במישרין היא לא רכישה באמצעות נאמן למשל, והרכישה לבדו או יחד עם בן זוגו נועדה לוודא שבאמת התא המשפחתי הוא זה שרוכש את הדירה ולא יחד עם שותף.

<משה גפני:>
מה אם אני רוכש את זה באמצעות עורך דין?

<היו"ר ניסן סלומינסקי:>
עורך דין זה בסדר. אם הוא מייצג אותך, זה ידא אריכתא. עורך דין זה ידא אריכתא שלך. 

<משה גפני:>
שנייה, יש אצלם ויכוח. 

<ליאת גרבר:>
לא, אין שום ויכוח. 

<משה גפני:>
מה אתם מפחדים להגיד שהיה ויכוח? הרי היה ויכוח. לא, אין סודות בחברה. 

<היו"ר ניסן סלומינסקי:>
נו, באמת. הכוונה של "יחד עם בן זוגו" היא שלא יהיה מצב שבמשפחה הבעל רוכש בנפרד והאישה בנפרד ושניהם יקבלו הטבות? זו הכוונה?

<ליאת גרבר:>
לא, קודם כול הם נחשבים כתא משפחתי אחד. הכוונה היא שלא יקרה שהבעל יקנה עם חבר שלו, כלומר, שני אנשים יקנו ביחד כשותפים למטרות השקעה. המטרה של ההטבה היא לתת את זה לתא משפחתי, זו מטרת הסעיף. 

<היו"ר ניסן סלומינסקי:>
כלומר, רווק יכול לקנות עם רווק אחר. 

<ליאת גרבר:>
לא יכול. 

<מאיר אסולין:>
אם הוא בן זוגו. 

<היו"ר ניסן סלומינסקי:>
מאיפה אתם יודעים אם הוא בן זוגו או לא? מה, כבר יש הגדרה לזה?

<ליאת גרבר:>
לא, זה ה"ידוע בציבור" שדיברנו עליו. 

<היו"ר ניסן סלומינסקי:>
מה, יש גם אצל גבר "ידוע בציבור"? מה זה שייך?

<מאיר אסולין:>
"ידוע בציבור" זה - - -

<משה גפני:>
מאיפה אתה יודע? איפה זה כתוב?

<היו"ר ניסן סלומינסקי:>
מה שאני מבין מכם זה שמדובר או בתא משפחתי או ברווק, אבל שני חברים לא יכולים. 

<ליאת גרבר:>
נכון, תא משפחתי. 

<מאיר אסולין:>
בוא נגיד שהרוכש הוא רק הבעל, וכל התנאים חלים בו והוא הרוכש הזכאי – אנחנו רוצים לאחד את - - - בן הזוג. שגם בן הזוג, שהוא לא זכאי, שעומד בתנאים, ייהנה - - -

<היו"ר ניסן סלומינסקי:>
אבל אם הוא רווק?

<מאיר אסולין:>
אז רק הוא יכול. 

<היו"ר ניסן סלומינסקי:>
ואם הוא קונה את זה עם חבר אז הוא לא יכול?

<מאיר אסולין:>
אם הוא לא בן זוגו אז הוא לא יכול.

<משה גפני:>
אז הוא יגיד שהוא בן זוגו.

<היו"ר ניסן סלומינסקי:>
נניח שאין לו מספיק כסף לקנות דירה והוא מביא עוד שותף לקנות את הדירה ולגור יחד – הם לא יכולים?

<מאיר אסולין:>
לא יכול. 

<משה גפני:>
הוא אומר שהוא בן זוגו. יאיר לפיד - - -

<היו"ר ניסן סלומינסקי:>
רגע, איך ההגדרה? יש הגדרה שהוא בן זוגו?

<ליאת גרבר:>
אין הגדרה היום לידוע בציבור. 

<היו"ר ניסן סלומינסקי:>
אז איך אתם תדעו אם הוא בן זוגו או שהוא חבר?

<ליאת גרבר:>
הם יצטרכו להצהיר שהם ידועים בציבור. 

<היו"ר ניסן סלומינסקי:>
הוא צריך להצהיר שהוא בן זוגו. 

<שמעון סולומון:>
יש רישומים במשרד הפנים, מה הבעיה?

<היו"ר ניסן סלומינסקי:>
לא, לבן זוג אין. 

<שמעון סולומון:>
יש. 

<ליאת גרבר:>
לגבי נישואים יש רישום. 

<חמד עמאר:>
סליחה, אם הוא רווק בן 35 והוא מביא איתו חבר בגלל שאין לו מספיק כסף – הוא לא יכול?

<ליאת גרבר:>
הוא לא יכול. המטרה היא לא רכישה למטרות השקעה, המטרה היא רכישה - - -

<משה גפני:>
אבל הוא יגיד שהוא בן זוגו - - -

<מאיר אסולין:>
אין לנו בעיה עם זה, כי בכל מקרה זה חצי-חצי, וככה כל אחד מהם שורף את הפטור, שהוא פטור חד-פעמי לכל החיים. 

<קריאות:>
- - -

<משה גפני:>
השאלה הייתה מה קורה אם באים שני חברים. 

<ליאת גרבר:>
לא, הם לא יכולים לרכוש. 

<משה גפני:>
מה מונע ממנו להגיד שהחבר שלו הוא בן זוגו?

<ליאת גרבר:>
החוק. הוא יצטרך להצהיר שזה הבן זוג שלו. 

<קריאות:>
- - -

<בועז טופורובסקי:>
מה שגפני בא לעשות, אתם נותנים לו. הוא בא לתקוע ולתקוע ולתקוע, והוא מצליח. 

<יעקב ליצמן:>
בועז, זו הוועדה לסתימת פיות?

<בועז טופורובסקי:>
- - -

<קריאות:>
- - -

<בועז טופורובסקי:>
זה עינוי דין. באים לברבר ולברבר ולהגיד שטויות ולמשוך זמן - - -

<יעקב ליצמן:>
אל תבלבל את המוח - - -

<חמד עמאר:>
בועז, עוד פעם אתה מושך את הדיון לכיוון הלא נכון. אתמול עשית את זה וגם היום אתה עושה את זה. 

<בועז טופורובסקי:>
- - -

<היו"ר ניסן סלומינסקי:>
אוקיי, סיימנו. אם מישהו רוצה להגיש הסתייגות, שיגיש. 

<משה גפני:>
לא, אני רוצה להבין. הם אמרו ששני חברים לא יכולים לרכוש את הדירה. אז הוא יצהיר שהוא בן זוגו. 

<היו"ר ניסן סלומינסקי:>
אם הוא יצהיר הוא יוכל, כנראה, לפי מה שהם אומרים. 

<משה גפני:>
אבל הוא משקר. 

<היו"ר ניסן סלומינסקי:>
אם הוא משקר אז יחולו עליו כל העונשים שחלים - - -

<משה גפני:>
אבל מה מבחינת החוק מונע ממנו להצהיר שהוא בן זוגו ולרכוש איתו את הדירה?

<היו"ר ניסן סלומינסקי:>
היושר...לא...

<משה גפני:>
לא מה?

<מאיר אסולין:>
אם יתברר במשך חמש שנים ש - - -

<קריאות:>
- - -

<ליאת גרבר:>
- - - זה ענישה פלילית - - - אנחנו נבהיר - - -

<קריאות:>
- - -

<היו"ר ניסן סלומינסקי:>
טוב, אייכלר, בבקשה. 

<ליאת גרבר:>
אני רק אגיד לפרוטוקול שלידוע בציבור יש מבחנים, ולא כל אחד יכול להצהיר שהוא ידוע בציבור. 

<היו"ר ניסן סלומינסקי:>
הבנתי. 

אם הוא רוכש את זה דרך עורך דין זה בסדר, נכון? זה לא נקרא "נאמן". 

<מאיר אסולין:>
זה ייפוי כוח, זה בשבילו, זה עבורו. 

<משה גפני:>
אני לא יודע שום דבר. אני לקחתי עורך דין, והעורך דין הזה עושה הכול לבד - - -

<היו"ר ניסן סלומינסקי:>
זה לא משנה, הרי יש לו ייפוי כוח. 

<משה גפני:>
וזה בסדר?

<היו"ר ניסן סלומינסקי:>
כן בטח, כי זה בשבילך.

טוב, סיימנו. אייכלר בבקשה. אני רוצה להסביר שמאחר שאתמול - - -

<שלומית ארליך:>
לא סיימנו. 

<היו"ר ניסן סלומינסקי:>
סליחה, אם אומרים שלא... ליאת, תמשיכו את "לעניין הגדרה זו".

<משה גפני:>
מה רצית לעשות?

<היו"ר ניסן סלומינסקי:>
רציתי שאייכלר ידבר.

<משה גפני:>
אז אפשר עכשיו. 

<ישראל אייכלר:>
למה אני צריך לחכות כבר שעה שלמה?

<היו"ר ניסן סלומינסקי:>
כי אנחנו באמצע... כי נכנסת...

<ישראל אייכלר:>
לא, נכנסתי כבר לסעיפים הקודמים. 

<היו"ר ניסן סלומינסקי:>
לא, זה אותו סעיף. ליאת, בבקשה. 

<ליאת גרבר:>
"לעניין הגדרה זו - - -

<משה גפני:>
מה, אתה לא נותן לו?

<היו"ר ניסן סלומינסקי:>
אני אתן לו כשיגמרו. חשבתי שזה נגמר, אבל יש עוד. 

<משה גפני:>
אבל זה עוד המון. נו, באמת. 

<היו"ר ניסן סלומינסקי:>
לא, נו, באמת. 
<ליאת גרבר:>
"(א) לעניין פסקה (1) – יראו רוכש כמי שמתקיים בו התנאי האמור באותה פסקה, גם אם רכש את הדירה במשותף עם בן זוגו ולא מתקיים בו התנאי האמור;".

אני אסביר. הכוונה כאן היא שאנחנו רוצים שמי שירכוש את הדירה יהיה מי שחלים לגביו התנאים המזכים. הוא זה שבעצם יכול לרכוש את הדירה, וזאת על מנת שלא יהיו חיבורים פיקטיביים בין - - -

<שלומית ארליך:>
הכוונה היא לתושב ישראל שהוא הורה לילד אחד לפחות ומלאו לו 35 שנים. 

<ליאת גרבר:>
נכון. ואז הוא יכול לרכוש את זה יחד עם בן זוגו, אבל שלא יאמצו לצורך העניין בן זוג לרגע בשביל רכישת הדירה, לדוגמה: מישהו שלא חלים לגביו התנאים. 

<היו"ר ניסן סלומינסקי:>
לא, לא לרגע, אלא בכלל. 

<ליאת גרבר:>
נכון. אני אומרת שזאת הברירה - - -

<יעקב ליצמן:>
ברגע שיש ידוע בציבור אז זה פיקטיבי. 

<משה גפני:>
ואם לבן זוגו אין זכאות, אז מה?

<ליאת גרבר:>
אם לבן זוגו אין זכאות אז הוא יצטרך - - -

<מאיר אסולין:>
הוא ייהנה מהזכאות שלו. 

<היו"ר ניסן סלומינסקי:>
רק רגע, אם יש בעל ואישה ולאישה כן יש דירה – הם זכאים ל - - - ?

<ליאת גרבר:>
לא, אנחנו תכף נגיע לזה. 

<היו"ר ניסן סלומינסקי:>
אז למה אצל בני זוג, אם לבן הזוג יש דירה, כלומר, הוא לא זכאי – למה הם כן יקבלו?

<ליאת גרבר:>
לא, הם לא יקבלו - - -

<קריאות:>
- - -

<שלומית ארליך:>
בוא נבהיר: הכוונה היא רק לפסקה הראשונה. זאת אומרת, אם למשל בין בני זוג רק לאחד מלאו 35 שנים אבל לשני יש רק 32 ואין להם עדיין ילד – הם כן ייחשבו. 
<ליאת גרבר:>
אבל מי שיצטרך לרכוש את הדירה – או לפחות הם יצטרכו לרכוש במשותף – זה זה שמלאו לו כבר 35. אנחנו רוצים למנוע מצב שיש למשל מישהי בת 32, היא לא יכולה לרכוש דירה, אז היא תגיד למישהו בן 35 "בוא נהיה בני זוג, אני ארכוש את הדירה על שמי, ואתה אחר כך תצא מהתמונה".

<היו"ר ניסן סלומינסקי:>
במילים פשוטות, אמרתם עכשיו שבן זוג לא נחשב... הטבה של 35 זה רק על רווק, נכון?

<ליאת גרבר:>
לא, גם בני זוג צריכים שיהיה להם ילד. 

<היו"ר ניסן סלומינסקי:>
לא, אנחנו מדברים על מצב שאין ילד. אז כאן את אומרת שרווק שהוא מעל 35 ויש לו בן זוג בן 32 – אז מה קורה?

<ליאת גרבר:>
זה שבן 35 יצטרך להיות שותף בדירה. זאת אומרת, זה שבן 32 לא יוכל לקנות את הדירה לבד. 

<היו"ר ניסן סלומינסקי:>
רגע, אבל הוא נחשב כרווק או לא כרווק אם יש לו בן זוג? מכאן אנחנו מבינים שהוא נחשב כרווק. כלומר, לא מכירים בבני זוג כאשר אלה שני גברים. זה חשוב. 

<ליאת גרבר:>
אם הוא רווק והוא בן 32, הוא לא יכול לקנות את הדירה. אם יש לו בן זוג שהוא בן 35, הם יכולים לרכוש יחד את הדירה. 

<היו"ר ניסן סלומינסקי:>
למה זה לא נופל ב"משפחה"? לפי ההגדרה ששני גברים נחשבים גם משפחה, הוא נופל כבר ב"משפחה". 

<ליאת גרבר:>
לא, הם נופלים. הכוונה היא - - -

<מאיר אסולין:>
אני אסביר. יש את המבחן הראשון, שבו יש ילד בחזקתו. 

<היו"ר ניסן סלומינסקי:>
כאן מדובר על כך שאין ילד, אלא על רווק בן 35 שיש לו בן זוג בן 32.

<מאיר אסולין:>
הם רשאים לרכוש את הדירה ביחד. 

<היו"ר ניסן סלומינסקי:>
בגין הרווק בן ה-35?

<מאיר אסולין:>
נכון. 

<היו"ר ניסן סלומינסקי:>
למרות שהוא לא רווק? הרי לפי ההגדרה שלכם הוא לא רווק. 

<ליאת גרבר:>
לא, אם יש מישהו בן 35, זה לא משנה אם הוא רווק או יש לו בן זוג. 

<היו"ר ניסן סלומינסקי:>
אני שמח שאנחנו מגדירים שבני זוג זה לא תא משפחתי אלא הוא נחשב לרווק. 

<סתיו שפיר:>
ניסן, זה מאוד ענייני. 

<היו"ר ניסן סלומינסקי:>
זה רק לפלפול, נמשיך הלאה. 

<שמעון סולומון:>
כל סוגי ההתחברות – ידוע בציבור, ידועה בציבור ועוד – אין לזה רישום מסודר במקום אחר מהרבנות? יש רישום. 

<ליאת גרבר:>
אני לא יודעת אם זה כל ההגדרות האלה - - -

<מיכל בירן:>
אבל את אומרת שזה לא משנה, כלומר, אם הוא מעל 35 אז זה לא משנה אם הוא - - -

<ליאת גרבר:>
נכון, ובלבד שגם אם יש ידוע בציבור בן 32, הידוע בציבור בן ה-32 לא יוכל לרכוש את הדירה במלואה על שמו, כי הזכאי הוא זה בן ה-35. כך רצינו למנוע את החיבורים לרגע האלה.

<היו"ר ניסן סלומינסקי:>
אבל אני לא מבין למה הם לא נופלים בגין "משפחה".

<ליאת גרבר:>
הם יכולים ליפול בגין זה, אבל אין כאן הגדרה - - -

<היו"ר ניסן סלומינסקי:>
לפי ההגדרה שידוע בציבור זה "משפחה" - - -  

<קריאות:>
- - -

<היו"ר ניסן סלומינסקי:>
לא אכפת לי שתגדירו שזה לא משפחה, אבל לפי ההגדרה שאומרת שזה משפחה, אז זה נופל בגין משפחה, הוא לא רווק. 

<ליאת גרבר:>
אין בעיה של המשפחה, אבל גם במשפחה צריך שיתקיימו תנאים לפחות באחד מהם. 

<היו"ר ניסן סלומינסקי:>
כן, אבל הוא לא רווק. 

<קריאות:>
- - -

<מיכל בירן:>
הם לא צריכים להתחתן, הם לא צריכים להיות כלום, הם יכולים להיות בני אותו מין, הכול בסדר. 

<קריאות:>
- - -

<היו"ר ניסן סלומינסקי:>
טוב, רבותיי, בואו נמשיך. ליאת, תמשיכי ל-(ב).

<משה גפני:>
רגע, שנייה. שני בני זוג, הבעל בן 35 והאישה בת 32 – הם זכאים לקבל את ה - - - ?

<ליאת גרבר:>
מי שזכאי זה הבעל. הם יצטרכו לרכוש את הדירה ביחד. 

<משה גפני:>
בסדר, בסדר. נניח שהם התגרשו אחרי שנה, והאישה עכשיו מחוסרת דיור והיא התחתנה עם מישהו אחר. היא כבר בת 35. האם היא זכאית?

<מאיר אסולין:>
אי אפשר, כי ההטבה היא רק פעם אחת. 

<משה גפני:>
אבל את ההטבה קיבל את הבעל. 

<מאיר אסולין:>
שניהם קיבלו. 

<משה גפני:>
אבל היא התגרשה. 

<היו"ר ניסן סלומינסקי:>
משה, אחרת כל זוג יקנה דירה, יתגרש, ואז אחד משניהם יוכל עוד פעם, ואז הם יתחתנו עוד פעם. 

<משה גפני:>
לא, אבל היא לא הייתה זכאית, כי היא הייתה בת 32.

<היו"ר ניסן סלומינסקי:>
זה לא משנה, אבל אני אומר - - -

<משה גפני:>
הבנתי. 

<שלומית ארליך:>
אבל עוד שאלה באותו עניין: יש גם תנאי שצריך להחזיק בדירה חמש שנים, מה קורה לגבי התנאי הזה כאן?

<יצחק כהן:>
אסור להם להתגרש חמש שנים.

<היו"ר ניסן סלומינסקי:>
זה טוב, הלוואי שלא יוכלו להתגרש. הלוואי שלא יתגרשו. 

<קריאות:>
- - -

<משה גפני:>
למה בכלל נקבע גיל 35? ואם הם התחתנו בגיל 28? 

<קריאה:>
אחד מהם זכאי.

<מאיר אסולין:>
צריך שיהיה ילד. 

<משה גפני:>
בן 28 עם ילד זכאי, כן?

<סתיו שפיר:>
אנחנו הגשנו הסתייגות על הילד, נכון?

<משה גפני:>
35 זה רק בלי ילד?

<קריאות:>
- - -

<היו"ר ניסן סלומינסקי:>
ליאת, תמשיכי ל-(ב).

<יעקב ליצמן:>
רגע, הגשתי הסתייגות. 

<משה גפני:>
זאת אומרת, זה ברור שהבנו כל מה שאמרו עכשיו. זה ברור. ככה אנחנו מחוקקים. 

<ישראל אייכלר:>
אני רוצה שיהיה ברור מה שאמרו עכשיו המציעים: שיכול אדם לבוא לחברו, לעשות קנייה, ואחרי חודש להיפרד, וזה לא ייחשב מכירה. 

<סתיו שפיר:>
אבל לידועים בציבור יש חוקים ברורים - - -

<קריאות:>
- - -

<היו"ר ניסן סלומינסקי:>
לא, האחד מחזיק את הדירה - - -

<קריאות:>
- - -

<היו"ר ניסן סלומינסקי:>
אבל השני איבד את הזכות שלו. איבד את הזכות לקבל מע"מ אפס. 

<ישראל אייכלר:>
רגע, אבל מי שמוכר דירה - - -

<היו"ר ניסן סלומינסקי:>
הוא לא מוכר דירה, הוא לא מוכר כאן דירה. האדם נשאר עם הדירה. 

<קריאות:>
- - -

<ישראל אייכלר:>
אם אני מוכר את הדירה, אני צריך להחזיר את הכסף. 

<משה גפני:>
- - -

<היו"ר ניסן סלומינסקי:>
לא יכולים. 

<משה גפני:>
יכולים. 

<היו"ר ניסן סלומינסקי:>
לא, רק תא משפחתי. 

<משה גפני:>
זה לא תא משפחתי, אין תא משפחתי. 

<היו"ר ניסן סלומינסקי:>
או אדם. אין שניים. 

<משה גפני:>
בא בן אדם ואומר "אני רוצה לרכוש את הדירה". שואלים אותו מי בן הזוג שלו. הוא הביא איזה מישהו מרחוב ואמר "זה בן הזוג שלי, והוא זכאי לרכוש את הדירה". זה המצב. 

<סתיו שפיר:>
אבל אי אפשר להביא מישהו מהרחוב, זה לא נכון. 

<ישראל אייכלר:>
בפירוש אפשר. 

<משה גפני:>
אחר כך הוא מוכר את הדירה והם מתחלקים בכסף. 

<מאיר אסולין:>
זה לא המצב, ברור שזה לא נכון. ברור ש - - -

<ישראל אייכלר:>
רגע, עוד פעם, אם אני מוכר את הדירה בתוך חמש שנים, אני צריך להחזיר למס הכנסה את הכסף. אם נפרדו שני החברים הפיקטיביים, הם לא חייבים להחזיר. 

<היו"ר ניסן סלומינסקי:>
לא, אבל הוא נשאר עם הדירה. אז זה בסדר, כי אחד נשאר עם הדירה והשני איבד את הזכות. 

<ישראל אייכלר:>
אבל הוא לא צריך להחזיר את הכסף. כשאני מוכר את הדירה, גם איבדתי את הזכות וגם אני צריך להחזיר את הכסף. 

<היו"ר ניסן סלומינסקי:>
כי אתה מוכר, אבל פה הוא נשאר עם הדירה. 

<ישראל אייכלר:>
לא, רק אחד נשאר עם הדירה. 

<היו"ר ניסן סלומינסקי:>
בסדר, הרי הוא נשאר עם הדירה. אם זוג רגיל קיבל דירה ומתגרש באמצע, אז מה? תעניש אותם שיחזירו את המע"מ? אחד נשאר עם הדירה - - -

<ישראל אייכלר:>
לא, אבל פה אתה יצרת פיקציה חוקית - - -

<היו"ר ניסן סלומינסקי:>
הפיקציה זה דבר נפרד, ואנחנו מתנגדים לה. אבל זה לא קשור. 

<יצחק כהן:>
לא, מה "לא קשור"? - - -

<היו"ר ניסן סלומינסקי:>
ליאת - - -

<מיכל בירן:>
יצטרכו להקים רשות ממשלתית חדשה בשביל לעקוב - - -

<ישראל אייכלר:>
בשביל לרשום את כל ה - - -

<היו"ר ניסן סלומינסקי:>
ליאת.

<יצחק כהן:>
רגע, ניסן, תסביר את הסיטואציה עם בני הזוג, אני רוצה להבין. 

<מיכל בירן:>
אני לא הבנתי גם. אני לא מבינה איך זה מתקשר למה שכתוב. 

<קריאות:>
- - -

<היו"ר ניסן סלומינסקי:>
ליאת, בואי תתמקדי בנו, אני מבקש. תסבירי ואז תמשיכי לסעיף הבא. תסבירי את סעיף (א) – רק להסביר – ואז תמשיכי. אבל תהיי איתנו, בלי שאלות ובלי כלום. 

<ליאת גרבר:>
סעיף (א) אומר שאנחנו מתייחסים לרוכש הזכאי כמי שמקיים את התנאים. זאת אומרת, הוא בן 35 או יש ילד בחזקתו. עכשיו, אם יש לו בן זוג, אין בעיה: הם יכולים לרכוש את הדירה ביחד, ובלבד שהרוכש הזכאי צריך להירשם על הדירה הזאת. אם גם בן הזוג נרשם - - -

<היו"ר ניסן סלומינסקי:>
הוא צריך להחזיק את זה חמש שנים. 

<ליאת גרבר:>
נכון. שניהם יצטרכו להחזיק את זה. ברגע שנרשם איתו בן הזוג שלו, אז הוא נחשב כמי שגם ניצל את ההטבה. 

<היו"ר ניסן סלומינסקי:>
תמשיכי ל-(ב).

<ליאת גרבר:>
"לעניין פסקאות (2) עד (6) – יראו רוכש כמי שמתקיימים בו התנאים האמורים רק אם תנאים אלה מתקיימים גם בבן זוגו, למעט בן זוג הגר בדרך קבע בנפרד, ובילדיהם שטרם מלאו להם 18 שנים, למעט ילד נשוי;".

בסעיף זה אנחנו מבקשים שהתנאים, למשל דירה יחידה, יתקיימו גם בבן הזוג. זאת אומרת, אנחנו רואים את הרוכש כמי שמתקיימים בו התנאים האמורים בפסקאות (2) עד (6), למשל הגדרה של דירה יחידה, רק אם בבן הזוג שלו מתקיים התנאי האמור - - -

<היו"ר ניסן סלומינסקי:>
במילים פשוטות, אם יש משפחה שבה לאישה, רק לאישה, יש דירה, אז הם כבר לא יכולים לקבל את ההטבה.

<ליאת גרבר:>
נכון, כי אנחנו בעצם רואים בהם תא משפחתי אחד. 

<יצחק כהן:>
ואם לבן הזוג יש דירה אחרת?

<ישראל אייכלר:>
"למעט בן זוג הגר בדרך קבע בנפרד" – זאת אומרת, יכולה להיות לו דירה נפרדת. אז מותר שתהיה לו דירה אחרת. 

<שלומית ארליך:>
מה זה אומר "בן זוג הגר בדירה נפרדת"? באיזה סיטואציה זה מתקיים?

<ליאת גרבר:>
שהם פרודים באופן ש - - -

<ישראל אייכלר:>
לא פרודים, אלא הם נישאים כאנשים שיש להם שתי דירות. 

<ליאת גרבר:>
לא, אתה בודק את זה במועד הרכישה. 

<ישראל אייכלר:>
אז במועד הרכישה אסור שתהיה עוד דירה?

<ליאת גרבר:>
נכון, לא לו ולא לבן הזוג שלו. 

<ישראל אייכלר:>
עוד שאלה: מה זה "למעט ילד נשוי מתחת לגיל 18"? זאת אומרת שאם יש חרדי שהתחתן מתחת לגיל 18 – כי הרי זה לא קורה בחברות אחרות - - -

<מאיר אסולין:>
אם יש לו דירה, זה לא יפריע להורים. 

<ישראל אייכלר:>
הבנתי. 

<היו"ר ניסן סלומינסקי:>
אני עושה הפסקה. מאחר שאתמול עשינו מיזוג של ההצעות הפרטיות עם הצעת החוק הממשלתית ואייכלר לא היה באזור, הוא היה בתל-אביב, אז אני אמרתי שיבוא... כשהוא שאל אותי, אמרתי לו שגם במיזוג הוא יכול להתנגד. מיזוג זה לא אומר שהוא מתחייב. לכן אמרתי שהוא יבוא לפה ויכול להביע את עמדתו, כדי שזה שהוא יתמזג לא ייראה כאילו הוא מסכים עם החוק שכתוב. כי הכללים כאן בכנסת הם שונים ומשונים, ואתה יכול להתמזג למשהו שאתה לא מאמין בו ואתה נגדו, אם אתה רוצה שיתקיים דיון. אפשר גם לא להתמזג, ואז, כשיגיע הזמן, יהיה דיון גם בהצעה הפרטית.

<יעקב ליצמן:>
אי אפשר לדון על זה עכשיו, אחרי שהוא הצביע - - -

<היו"ר ניסן סלומינסקי:>
לא, אני לא רוצה לדון, ולכן באתי כדי שיביע - - -

<יעקב ליצמן:>
אי אפשר, לא הייתה רביזיה. 

<היו"ר ניסן סלומינסקי:>
לא, אמרתי: כדי שיהיה מודעא רבא לאורייתא; שהמיזוג שלו לא אומר שהוא מצטרף; שלא יכתבו את זה מחר בעיתונות. 

<ישראל אייכלר:>
אדוני היושב-ראש, תרשה לי קודם לכפור כפירה מוחלט בהנחת היסוד - - -

<שלומית ארליך:>
אגב, זה כרגע נמצא בוועדת הכנסת, ואפשר לבקש מוועדת הכנסת - - -

<היו"ר ניסן סלומינסקי:>
לבקש מוועדת הכנסת לא להתמזג, לבטל. 

<יעקב ליצמן:>
אין לכם זכות כרגע, כי אתמול לא ביקשנו רביזיה על זה, אף אחד לא ביקש את זה - - -

<היו"ר ניסן סלומינסקי:>
הייתה רביזיה והייתה הצבעה. אבל הוא יכול לבקש בוועדה אם הוא רוצה. 

<יעקב ליצמן:>
אני שמח שאתה היועץ שלו לגבי מה הוא יכול לעשות, אבל זה לא - - -

<היו"ר ניסן סלומינסקי:>
טוב, אייכלר, חמש דקות, בבקשה. 

<ישראל אייכלר:>
אדוני היושב-ראש, קודם כול אני רוצה לכפור כפירה מוחלטת בהנחת היסוד של החוק, שהוא נועד להוזיל את מחירי הדיור. כי אם זה נועד להוזיל את מחירי הדיור, אז מבחינה כלכלית ועסקית לא היו מוציאים שני מיליון צרכנים מהחוק הזה, כי אם אתה רוצה להוריד מחירי דיור אתה נותן שכמה שיותר אנשים יקנו דירות בזול יותר, כדי שהמחירים ירדו. אבל ברגע שהוצאת שני מיליון אזרחים מהחוק הזה, הווה אומר ששקר ענו האנשים שאמרו שהם רוצים להוריד את מחירי הדירות. זה לא רק לא יוריד את מחירי הדירות בפועל, אלא זה בכוונה תחילה לא נועד להוריד את מחירי הדירות אלא להפלות בין אזרחים לאזרחים.  

ולכן, כשאני יוצא מנקודת הנחה שזו מטרת החוק – וגם כבודו אמר באיזו אמירת אגב שזה מיטיב עם חלק מהציבור – אז אני חושב שביום כזה, כשקוברים 13 חללים ועם ישראל נמצא כבר 20 יום במלחמה, אין זה הזמן שהכנסת תחוקק חוקים אלימים נגד קבוצת אוכלוסייה, נגד האזרחים. אנחנו הורדנו את כל האי-אמון בממשלה, כדי שעם ישראל יהיה מאוחד בימים כאלה. לכנסת יש רשות מוסרית לחוקק חוקים שמיטיבים עם כלל הציבור גם בימי מלחמה, אבל לפגוע באזרחים מימי מלחמה? אין שום סיבה שאתה לא תסגור את הישיבה עד לסיום המלחמה. אם זה היה להוזיל את מחירי הדיור ולהיטיב עם כלל הציבור, היית יכול לומר שגם בזמן מלחמה הכנסת ממשיכה להיטיב עם הציבור. אבל היות שזה נועד לפגוע בציבור, זו פעולת מלחמה שאני רואה בה כאילו שיורים רקטה אל תוך דירה ולוקחים קורת גג מאזרחים צעירים, שזה לא פחות עוין מאשר יריית רקטה. אבל רקטה, יש לנו כיפת ברזל נגד זה, ואילו פה יש לנו רק כיפת בד, כיפה שחורה, אבל קורת גג לצעירים לא תהיה. 

ולכן אני מבקש קודם כול להפסיק את הדיון עד אחרי המלחמה. לא יקרה שום דבר, וזה גם ייטיב עם המשק, וגם ישחררו את שוק הדירות, שמוקפא כבר כמה וכמה חודשים. שיודיעו שעד אחרי הפגרה לא דנים בחוק הזה, כי הוא חוק שגם הכלכלנים וגם נגידת בנק ישראל, כולם, באים ואומרים שזה חוק לא טוב לשוק הדיור. 

<יעקב ליצמן:>
אני רוצה להעיר לך, אדוני היושב-ראש, שהיום כתוב בעיתונות – שכחתי איפה, אבל לא ב"המודיע" – שהחוק הזה בכלל לא רלוונטי, כי לא הולכים לממש את החוק הזה, בגלל המלחמה. נדמה לי שזה כתוב ב"דה מרקר".
<היו"ר ניסן סלומינסקי:>
לא יודע, אין לי מושג. 

<יעקב ליצמן:>
אני מוכן להביא לך את זה, אבל למה לי להטריח את עצמי, הרי בין כה תעשה מה שאתה רוצה. 

<היו"ר ניסן סלומינסקי:>
אבא שלי זצ"ל אמר שהרבי שלו אמר שמי שקורא עיתון לא יכול ללמוד דף תוספות. אז למה אתה קורא כל כך הרבה עיתונים? מה נפל? איך אפשר? טוב, נמשיך הלאה. 

<יעקב ליצמן:>
זה כתוב היום בעיתון. כל הדיון לא רלוונטי, כי לא הולכים לקיים את החוק. 

<ישראל אייכלר:>
ולכן אני חושב שאסור בזמן מלחמה לנהל - - -

<אראל מרגלית:>
באמת מדובר בשני מיליארד שקל בשנה, בתוך כל ההוצאות - - -

<היו"ר ניסן סלומינסקי:>
רגע, אנחנו כבר באמצע - - -

<ישראל אייכלר:>
כן, כן, מה שאראל אומר זה נכון. הנה, יש לך איש כלכלה שמשקיע למען המשק, והוא אומר לך שמלחמה עולה הון עתק; וכשאתה הולך לזרוק שני מיליארד שקלים בלי להיטיב עם העם – האם צריך לעשות את זה בזמן מלחמה?

<היו"ר ניסן סלומינסקי:>
בדבריך יש הרבה מאוד טעם, ואנחנו שמחים אם ממשלת ישראל, או לפחות הכנסת, הייתה מאמצת את זה. 

<ישראל אייכלר:>
זה תלוי בך, אדוני היושב-ראש, זה תלוי בך. 

אני אגיד לך משהו לגבי מה שאמרת קודם בשם אבא שלך: מה ההבדל "ניסן" ל"נסים"? נסים זה דבר שקורה מפעם לפעם, ניסן זה דבר תמידי. ולכן חודש ניסן, שזה חודש יציאת מצרים, נקרא "ניסן". הקב"ה נתן לך עכשיו כוח כיושב-ראש הוועדה, כניסן, להמשיך בנסים שקורים לנו בשלושת השבועות האחרונים. 

<היו"ר ניסן סלומינסקי:>
ראשי התיבות של השם שלי זה נ"ס, אז אני גם קבוע וגם נס. 

<ישראל אייכלר:>
להפסיק את הגזרה הזאת נגד הציבור, להפסיק את הפעולה המלחמתית האלימה נגד הציבור. זה לא רק נגד הציבור הערבי, זה לא רק נגד הציבור החרדי, זה נגד כלל ציבור צרכני הדיור, שבמקום לקחת את המיליארדים האלה ולתת הטבות לדיור, שכולן הוקפאו, אז הולכים לעשות דווקא את זה. 

<היו"ר ניסן סלומינסקי:>
יש לך עוד שתי דקות, תצמצם. 

<ישראל אייכלר:>
אני רוצה לדבר על עצם החוק הזה. לגבי המיזוג או לא מיזוג, אני לא ידעתי שאתם רוצים למזג זוגות לא טבעיים בתוך המיזוג הזה. זה חלק מהאג'נדה, יכול להיות שאחת המטרות של החוק הזה זה להוסיף עוד ועוד ועוד עקירת הדת היהודית מארץ ישראל, ואני לא יכול להיות שותף לדבר כזה. וחוץ מזה, החוק שלי במהותו, נועד לאפשר לכל אזרח בישראל שהוא חסר דיור לקבל את ההטבה הזאת. כך היה במקור. ולכן משרד האוצר וסגן שר האוצר עלו על הבמה בכנסת ותקפו את החוק הזה והורידו את זה, ובכלי התקשורת כבר עימתו את סגן השר מיקי לוי עם ההיגיון שהיה לו קודם לעומת ההיגיון של עכשיו. 

חוץ מזה, בחוק הכניסו לי פה עוד טעות שאני לא כתבתי: כתוב פה "לא יותר משני ילדים". אני רואה גזרת פרעה בסעיף הזה. למה לא יותר משני ילדים? אנחנו כבר בסין? יש לנו כבר מיליארד וחצי אנשים באזור, כאשר סביבנו, בשג'אעיה ובכל מחנות הפליטים כבר יש להם רק ילד אחד, שאנחנו יכולים לאפשר לעצמנו להגביל את הילודה בארץ כך שרק מי שאין לו יותר משני ילדים יוכל לקבל הטבה לדיור?

<קריאה:>
זה לא החוק שלנו. 

<ישראל אייכלר:>
לא, אני מדבר על החוקים הפרטיים שבהם הוסיפו את ה - - - של מאיר שטרית בקשר - - - ילדים. 

<היו"ר ניסן סלומינסקי:>
אה, חשבתי ש... נבהלתי. 

<ישראל אייכלר:>
אז אני מבקש למחוק את זה; "מחה ימחה את זכר עמלק", כי בעיניי זה עמלקיוּת למנוע ללדת ילדים, הרי זה מה שעמלק רצה, להכרית את עם ישראל. אדרבא, אני חושב שמי שיש לו יותר ילדים ואין לו דירה – בוודאי שצריך לעזור לו. 

ולגבי החוק עצמו, אני מבקש שזה יחול על כולם. אני הייתי רוצה שבית המשפט העליון... אם היה פה בג"ץ, הוא היה אומר שחוק שמפלה אוכלוסיות מסוימות הוא חוק בלתי חוקתי בעליל, ואני שמח שהיועץ המשפטי של הכנסת דיבר על זה. אני רוצה להזהיר את כל האנשים שחושבים שהיום החרדים בחולשה: אנחנו, בעזרת השם, בעוד 20 או 30 שנה, בדרך הטבע, נהיה פה רוב. 

<יצחק כהן:>
עם הערבים והדרוזים. 

<ישראל אייכלר:>
ואני מקווה שנוכל לחיות איתם בשלום, לא כמו היום - - -

<שמעון סולומון:>
לגבי הדרוזים אתם יכולים להוריד את הדאגה – יהיה בסדר איתם. 

<יצחק כהן:>
מה יהיה בסדר? ברור שיהיה בסדר. 

<ישראל אייכלר:>
אנחנו לא דואגים, אנחנו רוצים שכולם יחיו... אני רוצה שתכניסו את עצמכם לסיטואציה שבה קם שר החינוך יצחק כהן ומודיע שהחינוך הממלכתי לא יקבל קייטנות. יסקלו אותו ברחובות, ובצדק. או יבוא שר אוצר ויגיד שמי שלא חובש כיפה לא יקבל סיוע לדיור. אתם פשוט תוציאו אותו להורג, וגם תמצאו לזה סעיף חוקי, כמו שעושים בכל מיני מקומות נגד אויבים. 

ולכן אני אומר שאסור להכניס את האיבה הזאת נגד הציבור החרדי. הציבור החרדי יגדל, הוא לא יעזוב את הארץ הזאת, אין לו לאן ללכת, הרי אתם רואים את ההפגנות האנטישמיות בחוץ לארץ, שמכוונות נגד בתי כנסת. אדם שלא שומר תורה ומצוות יכול להתבולל, כפי שקורה בארצות הברית. יש לו ארץ אחרת. אבל לנו אין ארץ אחרת. 

<היו"ר ניסן סלומינסקי:>
אמרת שאין לאן ללכת, ואני רוצה לתקן: גם אם היה, אנחנו פה בגלל - - -

<ישראל אייכלר:>
זה מה שאני אומר. אנחנו פה, אז למה להילחם נגדנו, להילחם נגד ילדינו, ולהכניס בהם - - - ?

<קריאות:>
- - -

<ישראל אייכלר:>
זה לא ייתכן שאתם תעשו חוקים ואנחנו נגיד לילדים שלנו "תשמעו, המדינה הזאת יקרה מאוד, היא אויבת אתכם, היא לא רוצה שאתם תיוולדו, וכשאתם נולדתם הם לא רצו לתת לכם את מענקי הלידה, כדי שלא תיוולדו; הם לא רצו לתת להורים שלכם דיור - - 

<היו"ר ניסן סלומינסקי:>
טוב, ישראל סיימנו.

<ישראל אייכלר:>
- - הם לא רצו לתת להם תעסוקה, אבל עכשיו בבקשה – לדגל". זה לא ילך. 

<היו"ר ניסן סלומינסקי:>
אוקיי, סיימנו. 

<ישראל אייכלר:>
אני מבקש ממך עוד פעם: האם אתה מוכן לסגור את הישיבה עד סיום המלחמה, בהנחה שהחוק הזה לא ייטיב עם העם, לא ייטיב עם הכלכלה, לא ייטיב עם שוק הדיור? לא יקרה שום אם נעשה את זה אחרי הפגרה. 

<יעקב ליצמן:>
ומשרד האוצר אומר שאין לו תקציב והוא לא יבצע את החוק הזה. זה כתוב היום ב"דה מרקר". 

<היו"ר ניסן סלומינסקי:>
יש לי עצה אחת פוליטית: מאחר שאנחנו יושבים כאן בחבורה, אז - - -
<יעקב ליצמן:>
תן לשמוע מה שקורה היום - - -

<היו"ר ניסן סלומינסקי:>
יש לי עצה מעשית ועצה פוליטית. העצה הפוליטית היא שאם תיכנסו לקואליציה – אני מדבר ברצינות – להערכתי הרבה מהדברים האלה ישתנו. 

<יעקב ליצמן:>
אוווו...

<קריאות:>
- - -

<יצחק כהן:>
רגע, אתם כבר לא מחרימים אותנו?

<היו"ר ניסן סלומינסקי:>
אנחנו רוצים אתכם בשמחה. 

<יצחק כהן:>
אבל אתם החרמתם אותנו, לא רציתם אותנו. 

<היו"ר ניסן סלומינסקי:>
עזוב, אל תתחיל - - -

<ישראל אייכלר:>
אדוני היושב-ראש, היות שהצעת הצעה - - - אני חייב לומר משהו. מכירי הדת שבירושלים לא היו יושבים, אלא אם כן היו יודעים עם מי הם יושבים. אם היית אומר "אנחנו עכשיו מבטלים את הגזרה הזאת ואנחנו נבטל עוד גזרות שיש על הציבור" – אז תבואו עם ההצעה - - -

<היו"ר ניסן סלומינסקי:>
הפוך, זה יהיה חלק מהתנאים - - -

<יעקב ליצמן:>
זה רק על דעתך, לא על דעתי. גם את זה לא. 

<משה גפני:>
תגיד לי, אתה ראש הממשלה? מה אתה מתייחס לזה?

<היו"ר ניסן סלומינסקי:>
זה חלק מהתנאים שתעשו. 

<קריאות:>
- - -

<יעקב ליצמן:>
ראש הממשלה הזמין אותי ואת גפני ביום שישי לעדכון על המצב הצבאי, ואז התברר לי שחלק מהמצב הצבאי זה גם הקואליציה. אם אתה תיתן לי עכשיו שעה לדבר, אני אסביר לך מה שהיה בשיחה בינינו לבין ראש הממשלה. 

<היו"ר ניסן סלומינסקי:>
מה שרציתי רק להגיד זה שאבי היה חצי סלונים, והרב יוגל היה חבר מאוד אישי וכולי. 

<משה גפני:>
אבא שלך היה חסיד סלונים? 

<היו"ר ניסן סלומינסקי:>
חצי. 

<משה גפני:>
והתפקדת לבית היהודי?

<היו"ר ניסן סלומינסקי:>
טוב, רבותיי, עכשיו הצעה מעשית - - -

<משה גפני:>
תדע לך שיצאתי החוצה ורתחתי מזעם. הלכתי לוועדה אחרת ובדרך חשבתי על זה שהם אמרו שידוע בציבור בלאו הכי קיים על פי החוק אבל הם רוצים להדגיש את זה. זאת אומרת, אתה נותן יד למלחמה בקב"ה. 

<היו"ר ניסן סלומינסקי:>
לא, לא נותן. 

<משה גפני:>
הרי אין פה איזו סיבה אחרת, הרי על פי החוק זה קיים. מה אתה אומר לי "לא נכון"? אין סיבה להכניס את זה. 

<היו"ר ניסן סלומינסקי:>
אמרתי שיש סיבה?
<משה גפני:>
לא, אין סיבה, הם רק אומרים "אנחנו רוצים להדגיש". להדגיש מה? שהם נלחמים בקב"ה?

<היו"ר ניסן סלומינסקי:>
טוב. עכשיו, ישראל, רק הצעה אחת - - -

<משה גפני:>
לא, למה אתה לא עונה לי? כל הזמן אתה מתייחס אליי כאילו אני - - -

<היו"ר ניסן סלומינסקי:>
הפוך, אני חושב כמוך, אבל נראה מה נצליח לעשות עם זה. 

<משה גפני:>
מה "מה לעשות"? אתה היושב-ראש, תגיד להם "תמחקו" וזה נמחק. תגיד להם. 

<היו"ר ניסן סלומינסקי:>
יש לי רשימה ארוכה. 

<משה גפני:>
אבל את זה למחוק, הרי בלאו הכי - - -

<יעקב ליצמן:>
אבל איזה עניין יש לך בקואליציה, שאתה מעלה את זה באפס מע"מ?

<היו"ר ניסן סלומינסקי:>
ישראל, הצעה מעשית: הייעוץ המשפטי אומר שאפשר לפנות לוועדת הכנסת ולבקש את זה, והם יוכלו להפריד. אבל תחשוב טוב אם זה כדאי או לא. 

<ישראל אייכלר:>
לסיום, אני רוצה להקריא שני קטעים שכתבתי ליושב-ראש הכנסת השבוע:

בזמן חירום ומלחמה וטילים שאינם מבחינים בין אזרחים, החליטו סיעות האופוזיציה היהודיות להימנע מאי-אמון בממשלה. גם היום מיליוני יהודים חיים בחרדה, סמוך לחדרי המיגון, בלי הבדל השקפות ודעות. כשם שאין אנו מעיזים לחוקק חוקים דתיים מפני המחלוקת, כך אין לאפשר העלאת חוקים שבמחלוקת. אין שום סיבה שבעולם להריץ חוקים והחלטות שנויים במחלוקת, תוך ניצול השבועות האחרונים לפני הפגרה. יש לזכור: המחלוקות לא יברחו לנו לאחר הפגרה. אין לאפשר לגורמים אנטי דתיים לנצל תקופת חירום להוציא ממנהרות החקיקה גזרות על הציבור שיש בהן קטרוג גם בעולם הזה וגם בעולם הבא. אני יודע שישנם אנשים שאין להם יראת אלוקים, אבל רובו של עם ישראל מאמין ב-ה' אלוקי ישראל, ואנחנו זקוקים לחסד ה', להגנתו בכל עת ורגע. בזמן שמידת הדין מתוחה, הקב"ה מטה ידו להגן מפני טילים וחִצי מוות ושומר על חיילי ישראל. אין להתריס כלפי שמיא. בהיותנו עם השם, ניתנה - - -

<היו"ר ניסן סלומינסקי:>
טוב, אייכלר, בוא - - -

<ישראל אייכלר:>
כל המחבל בקדושת ארץ ישראל פוגע בכולנו, מסכן את חיי עם ישראל בארצו, ועל כן אבקשך להמשיך בנוהג המקובל בכנסת: בזמן חירום אין מחוקקים, אין מעלים נושאים ואין מריצים חוקים השנויים במחלוקת - - -

<יעקב ליצמן:>
אדוני היושב-ראש, היות שאין אף אחד מיש עתיד, כנראה שהם יודעים שלא הולך להיות חוק - - -

<היו"ר ניסן סלומינסקי:>
טוב, ליאת, תמשיכי. 

<יעקב ליצמן:>
לא, בוא נבטל את הדיון. 

<ישראל אייכלר:>
אפשר לסגור את הדיון, חבל. 

<יעקב ליצמן:>
מיש עתיד אין אחד, כולם ברחו. הם בבונקרים, במנהרות. 

<היו"ר ניסן סלומינסקי:>
ליאת, תמשיכי בבקשה. 

<משה גפני:>
עד איזה שעה הדיון הזה?

<היו"ר ניסן סלומינסקי:>
עד 14:00. אני רוצה להזכיר לחבריי שמאחר שאנחנו עושים דיונים לעומק וזה מתמשך, אז צפוי שנמשיך ביום שלישי לשעות הלילה, ואם יהיה צורך אז גם יום רביעי. 

<קריאות:>
- - -

<היו"ר ניסן סלומינסקי:>
קחו בחשבון שככל שנעמיק יותר, כך נצטרך להקדיש יותר זמן. 

<ישראל אייכלר:>
תסביר לי אתה, ניסן, למה אתה חייב להמשיך דיונים? מה, אתה עובד אצל מישהו? למה כל כך הרבה שעות? מה יש? הרי זה להרע עם העם.

<היו"ר ניסן סלומינסקי:>
הלאה, ליאת. 

<ישראל אייכלר:>
אתה יודע כמה משפחות יושבות עכשיו ובוכות? כמה משפחות חרדות עכשיו? מה בוער? אני מבקש ממך: כנציג הבית היהודי, יש לך המון בוחרים שעכשיו חושבים על משהו אחר. שידעו שאתה הפסקת את הדיונים בגלל מצב החירום. מה קרה? אתה עובד אצל שר האוצר?
<היו"ר ניסן סלומינסקי:>
טוב, ליאת - - -

<יעקב ליצמן:>
לא, תגיד לנו מה קיבלת עבור זה.

<ישראל אייכלר:>
הוא לא קיבל כלום.

<משה גפני:>
הצחקת אותו. לא כסף גדול, אבל הוא מקבל. 

<היו"ר ניסן סלומינסקי:>
לא. 

<יעקב ליצמן:>
זה הולך לפי סעיף-סעיף: על סעיף קטן הוא מקבל קטן ועל סעיף גדול הוא מקבל גדול. יש תג מחיר לכל דבר. 

<היו"ר ניסן סלומינסקי:>
בסוף, כשהחוק הזה לא יעלה לדיון, אז אולי תבקשו סליחה. אבל זה לא - - -

<משה גפני:>
אם החוק הזה לא עולה לדיון, נבקש סליחה. 

<יעקב ליצמן:>
לא, אני אפילו לא אבקש סליחה, כי - - -

<היו"ר ניסן סלומינסקי:>
ליאת, תמשיכי. 

<ליאת גרבר:>
"רוכש מוטב – רוכש זכאי - - -

<משה גפני:>
איפה אתה?

<שלומית ארליך:>
אנחנו בעמוד 820, בהגדרה של "רוכש מוטב".

<משה גפני:>
מה, אתם מתקדמים הלאה?

<ליאת גרבר:>
"רוכש מוטב – רוכש זכאי שמתקיים לגביו אחד מאלה - - -

<משה גפני:>
רגע, אבל מחקתם את "לרבות ידוע בציבור", כן?

<ליאת גרבר:>
לא, לא מחקנו. 

<היו"ר ניסן סלומינסקי:>
לא, יש הסתייגות. 

<משה גפני:>
למה?

<ליאת גרבר:>
אנחנו רוצים להבהיר את זה. 

<משה גפני:>
אבל למה סתם שמים מילים בחקיקה? הרי זה מיותר. 

<ליאת גרבר:>
זה לא סתם - - -

<ישראל אייכלר:>
זה לא סתם, זה הכרזת מלחמה ב-ה' אלוקי ישראל, זאת הכוונה שלהם. 

<משה גפני:>
למה? למה?

<היו"ר ניסן סלומינסקי:>
בואו נמשיך. 

<ישראל אייכלר:>
חבל שהם לא לומדים תנ"ך, לראות מה כתוב על הדברים האלה שהם עושים פה. 

<משה גפני:>
בשביל מה אנחנו יושבים פה אם אנחנו לא מצליחים לשנות מילה?

<היו"ר ניסן סלומינסקי:>
אמרתי שלא נצליח? אמרתי שלא - - -

<יעקב ליצמן:>
לא, החוק לא יבוצע, כי אין כסף. אין כסף, החוק לא יבוצע. 

<היו"ר ניסן סלומינסקי:>
אמרתי שלא נצליח? להערכתי אנחנו נעשה שינויים. 

<יעקב ליצמן:>
אבל אין כסף. היום משרד האוצר הודיע שהוא לא יבצע את החוק, כי אין כסף. 

<משה גפני:>
- - -

<היו"ר ניסן סלומינסקי:>
ביום שלישי, אני מקווה, תלוי איך יתקדם. 

<משה גפני:>
וביום רביעי הדיון על החוק מבוטל?

<היו"ר ניסן סלומינסקי:>
אם נגמור ביום שלישי. אמרתי שתיקחו בחשבון שאם לא נגמור אז נצטרך גם את רביעי. 

<משה גפני:>
רגע, ביום שלישי הדיון הוא עד מאוחר?

<היו"ר ניסן סלומינסקי:>
אמרתי, כן. 

<משה גפני:>
עד איזה שעה?

<היו"ר ניסן סלומינסקי:>
לא יודע, אנחנו בודקים. 

<ישראל אייכלר:>
אבל לא שמעתי, אדוני היושב-ראש, מה בוער. תסביר לי הגיונית מה בוער. 

<היו"ר ניסן סלומינסקי:>
לא, לא, כבר עסקתי בזה. 

<ישראל אייכלר:>
ארץ ישראל בוערת, ופה יושבים עם חוק שמרע עם הציבור לכל הדעות. 

<היו"ר ניסן סלומינסקי:>
פנינו ליושב-ראש הכנסת שיסכים לדחות את הפגרה, כלומר, שיאריכו את המושב, כדי שנוכל ל - - -

<ישראל אייכלר:>
לא, כדי שתוכלו להטיל גזרות, להטיל פצצות על הציבור, להרוס קורת גג לזוגות בציבור. 

<היו"ר ניסן סלומינסקי:>
אתה שאלת, אני אומר לך תשובה, אבל אתה לא רוצה - - -

<משה גפני:>
אתה באמת מתכוון להאריך את המושב?

<היו"ר ניסן סלומינסקי:>
כן. ולהפסיק את הדיונים בינתיים. אם יתקבל – טוב; ואם לא אז לא. 

<משה גפני:>
מי ביקש את זה?

<היו"ר ניסן סלומינסקי:>
חתמנו כמה: עפר - - -

<שמעון סולומון:>
אנחנו ביקשנו. 

<היו"ר ניסן סלומינסקי:>
כן, כל ראשי הקואליציה. 

<משה גפני:>
להפסיק עכשיו ולהמשיך אחר כך?

<שמעון סולומון:>
לא, להמשיך את המושב, בגלל שיש פיגורים. למשל, מחר אנחנו מסיימים כמעט בלי מליאה.

<היו"ר ניסן סלומינסקי:>
ליאת, תמשיכי. 

<ליאת גרבר:>
"(1) הוא שירת שירות צבאי, שירות לאומי-אזרחי, שירות לאומי או שירות אזרחי במשך 12 חודשים לפחות;".
<יעקב ליצמן:>
רגע, רגע. 

<היו"ר ניסן סלומינסקי:>
לא, תן לה לקרוא ואז היא תסביר. 

<יעקב ליצמן:>
לא, יש לי הסתייגות: גם למד בישיבה במשך 12 חודשים. 

<היו"ר ניסן סלומינסקי:>
רגע, אני אתן לך להגיד את ההסתייגות. תקראי בבקשה את הדברים ואחר כך תסבירי.

<ליאת גרבר:>
"(1) הוא שירת שירות צבאי, שירות לאומי-אזרחי - - -

<היו"ר ניסן סלומינסקי:>
רגע, רבותיי יושבי השורה השנייה, אני מבקש שקט. 

<ליאת גרבר:>
"(1) הוא שירת שירות צבאי, שירות לאומי-אזרחי, שירות לאומי או שירות אזרחי במשך 12 חודשים לפחות; לעניין זה – 

"שירות צבאי" – שירות סדיר לפי חוק שירות ביטחון (נוסח משולב), התשמ"ו-1986, למעט תקופות שאינן באו במניין זמן השירות לפי הוראות סעיף 18 לחוק האמור;

"שירות לאומי-אזרחי" – כהגדרתו - - -

<שלומית ארליך:>
רגע, אבל צריך להסביר. 

<היו"ר ניסן סלומינסקי:>
היא תסביר עוד מעט. 

<שלומית ארליך:>
לא, אבל גם את ההגדרה הזאת - - - 

<היו"ר ניסן סלומינסקי:>
אני רוצה שהיא תקרא את כולן ותסביר. 

<שלומית ארליך:>
אבל צריך להסביר מה ההגדרה אומרת. 

<היו"ר ניסן סלומינסקי:>
היא תחזור ותסביר. הלאה.
<ליאת גרבר:>
""שירות לאומי-אזרחי" – כהגדרתו בחוק שירות לאומי-אזרחי, התשע"ד-2014;

"שירות לאומי" – כמשמעותו בפסקה 3(ב) להגדרת ילד שבסעיף 238 לחוק הביטוח הלאומי;

"שירות אזרחי" – שירות אזרחי לפי חוק דחיית שירות לתלמידי ישיבות שתורתם אומנותם, התשס"ב-2002;".

<יעקב ליצמן:>
יש לי שתי הסתייגויות. 

<היו"ר ניסן סלומינסקי:>
רגע, קודם שתסביר ואחר כך אני אתן לך הסתייגויות. 

<חמד עמאר:>
להוסיף הסתייגות עכשיו?

<היו"ר ניסן סלומינסקי:>
כן, אבל קודם שהיא תסביר. נו, בבקשה תסבירי, ליאת. 

<ליאת גרבר:>
מוצע בהצעת החוק שאת הטבת המס המוגדלת לדירת מגורים בשווי של עד 1.6 מיליון שקלים, יקבל רק מי שהוא רוכש מוטב. רוכש מוטב מוגדר כרוכש זכאי שהגדרנו קודם, שמתקיימים לגביו אחד משני התנאים. עכשיו הקראנו את התנאי הראשון, שהוא שירות של 12 חודשים לפחות - - -

<סתיו שפיר:>
אם כבר הנושא הוא שירות, אז למה רק 12 חודשים ולא לפחות 24?

<היו"ר ניסן סלומינסקי:>
סתיו, רק שנייה, אני אתן לכם לשאול, אבל תני לה להסביר. 

<סתיו שפיר:>
אם כבר ההתניה היא שירות, אז למה לא שירות באורך מינימלי? 

<משה גפני:>
כי ישיבת הסדר זה רק 17 חודשים.

<סתיו שפיר:>
זה בגלל זה?

<יעקב ליצמן:>
רק בגלל זה. 

<היו"ר ניסן סלומינסקי:>
אז מה זה קשור ל-12?
<יעקב ליצמן:>
זה ההסכם בין האחים. 

<סתיו שפיר:>
אם מינימום השירות שמותר בחוק הוא שנתיים, אז למה לא שנתיים?

<היו"ר ניסן סלומינסקי:>
ליאת, תסבירי את החוק. מאיר, לא לענות, לא עכשיו. 

<חמד עמאר:>
למה זכאי במשרד השיכון שמקבל חלקה של חייל משוחרר צריך 24 חודשים - - -

<היו"ר ניסן סלומינסקי:>
חמד, חמד, חמד, אני רוצה שהיא תסביר ואז אני אתן לשאול. 

<יעקב ליצמן:>
כי היה הסכם בין האחים. 

<היו"ר ניסן סלומינסקי:>
בואי תסבירי בבקשה, ואז ישאלו את השאלות. 

<משה גפני:>
מה אתה רוצה שהיא תסביר?

<היו"ר ניסן סלומינסקי:>
לא יודע. שתסביר מה שהיא תסביר. 

<יעקב ליצמן:>
למשל, גפני, לפיד מול בנט – האם זה פסול לגבי דירה. זה אחים או לא אחים?

<משה גפני:>
הם כבר בני דודים. 

<היו"ר ניסן סלומינסקי:>
ליאת, את מוכנה להמשיך? 

<ליאת גרבר:>
לפני שנענה על השאלות נסביר את ההגדרות. שירות צבאי לפי חוק שירות ביטחון זה שירות צבאי רגיל, כמו שאנחנו מכירים, למעט תקופות שאינן באות במניין, למשל תקופות בהן אדם היה נפקד או בכלא. אלה תקופות שלא באות במניין לעניין חוק שירות ביטחון, וגם לעניין החוק הזה הן לא יבואו במניין של 12 חודשים. 

שירות לאומי-אזרחי זה חוק חדש, שעבר בכנסת האחרונה, והוא בעצם אמור להחליף בסופו של דבר את השירות הלאומי, שהיום מוגדר בסעיף 238 לחוק הביטוח הלאומי, שחל למעשה על...

<קריאות:>
- - -

<משה גפני:>
יש דבר כזה שנקרא דחיית שירות לתלמידי ישיבות שתורתם אומנותם. 

<היו"ר ניסן סלומינסקי:>
רק שנייה. אדוני, מה שמך והתפקיד?

<יואב ארבל:>
אני יואב ארבל - - -

<סתיו שפיר:>
הוא עדיין לא ענה לי על השאלה. למה שמישהו ששירת 12 חודשים מקבל את אותה הטבה של מי ששירת 36 חודשים או יותר? אני, כאמור, בעד לתת מענקים לחיילים, כך שכל אחד יקבל באופן שווה, אבל נניח שזו ההצעה שהולכים אליה - - -

<היו"ר ניסן סלומינסקי:>
סתיו, אני ביקשתי שהם יסבירו ואז אני אתן לך לשאול. 

<יואב ארבל:>
אני יואב ארבל, מהרשות לשירות לאומי-אזרחי. אנחנו אחראים על כל המסלולים, ואני אסביר את שלושת המסלולים שמוגדרים פה. 

<משה גפני:>
איך נקרא החוק הזה? מה השם של החוק?

<יואב ארבל:>
הכול כתוב, אני כבר אסביר. 

<משה גפני:>
לא, מה שכתוב, כתוב לא נכון. איך קוראים לחוק של שירות לאומי? מה השם של החוק הזה? החוק הזה, איך קוראים לו?

<יואב ארבל:>
יש מספר חוקים, ובגלל זה אני רוצה להסביר את כל השירותים, כי כל שירות והחוק שלו. 

<משה גפני:>
ותגיד על כל אחד מה השם שלו. 

<יואב ארבל:>
שירות לאומי-אזרחי - - -

<יצחק כהן:>
סליחה, אני יכול הסתייגות?

<היו"ר ניסן סלומינסקי:>
לא, לא, הוא קודם יסביר. 

<יצחק כהן:>
מה לא?

<היו"ר ניסן סלומינסקי:>
אני אתן עוד מעט, אבל עכשיו מסבירים. 

<יואב ארבל:>
לגבי שירות לאומי-אזרחי, כפי שכתוב פה, הכנסת חוקקה לפני מספר חודשים את מתווה השוויון בנטל, ובמסגרת זאת הוסדר המסלול החדש של השירות האזרחי, שבימים אלה החבר'ה מתחילים לשרת  בו.

<משה גפני:>
איך קוראים לחוק הזה?

<יואב ארבל:>
חוק שירות לאומי-אזרחי, התשע"ד-2104.

<משה גפני:>
אז מה שכתוב פה הוא לא נכון. 

<יואב ארבל:>
למה?

<משה גפני:>
בגלל שכתוב פה "שירות אזרחי לפי חוק - - -

<היו"ר ניסן סלומינסקי:>
לא, הוא מדבר על שירות לאומי-אזרחי. 

<יואב ארבל:>
אני הולך לפי הסדר. יש פה שלושה מסלולים, ושירות לאומי-אזרחי זה מה שאמרתי עכשיו. אחרי זה מופיע שירות לאומי, שזה המסלול של כל מי שקיבל פטור מהצבא או שלא נקרא לשירות צבאי. מדובר גם על הבנות הדתיות שמקבלות פטור, גם על בני ובנות המגזר הערבי שאינם נקראים שירות, וגם על מי שקיבל פטור מטעמים בריאותיים, כלומר, כל מי שקיבל פטור מהצבא או שלא נקרא לצבא. המסלול השלישי, שירות אזרחי לפי חוק דחיית שירות, זה שירות אזרחי לפי חוק טל. הרי יש לנו כבר כמה אלפים ששירתו - - -

<משה גפני:>
חוק טל התבטל. 

<יואב ארבל:>
אבל יש כמה אלפים ששירתו לפי החוק, ואתה בטח רוצה שהם יקבלו את ההטבה. אז כדי שהם יקבלו את ההטבה, צריך להגדיר - - -

<משה גפני:>
אה, זה החוק ההוא. 

<יואב ארבל:>
זה חוק טל, שבטל, שפקע תוקפו. 5,000 משרתים ששירתו במסגרת החוק הזה, אנחנו רוצים שגם הם יקבלו את ההטבה הזאת. בחוק הזה, בחוק טל, השירות האזרחי היה 12 חודשים, ולכן לנו היה חשוב שהמשרתים האלה יקבלו. 

<סתיו שפיר:>
ניסן, יש לי שאלה. 

<היו"ר ניסן סלומינסקי:>
רגע, הכול הוסבר מבחינתכם? אז בבקשה, שאלות. 

<סתיו שפיר:>
שאלתי כנראה לא הובנה. אמרתי כבר מספר פעמים שבעיניי, על מנת לתת הטבה לחיילים, שאני אישית מאוד בעדה, עדיף להגדיל את המענקים שמקבלים בסוף השירות, וכך כל חייל יקבל בהתאם לזמן השירות שלו ולמאמץ שלו. למשל, אם הוא היה קרבי הוא יקבל יותר וכולי. כך זה ילך לכולם, לא רק למי שיש ביכולתו לרכוש דירה. אבל אם כבר החקיקה הזו היא כל כולה סביב מענק שהוא לטובת חיילים משוחררים, אז מדוע שמי ששירת או שירתה בקושי 12 חודש, איפשהו, יקבל כמו אנשים אחרים, ששירתו שלוש שנים או ארבע שנים או שבע שנים בקרבי, ונלחמו? למה? למה 12 חודשים זה מקביל לשירות מלא? 

תראו, אני לא מבינה את הפטור שמקבלות נשים דתיות באופן אוטומטי, אני חושבת שזה גם מזיק להן, וגם, רוב הנשים הדתיות רוצות לשרת שירות מלא, כמו נשים חילוניות, והפטור הזה מונע מהן לעשות כך. אבל לגבות את זה פה - - -

<יעקב ליצמן:>
את אומרת את זה מתוך ידע או מתוך...?

<סתיו שפיר:>
מתוך פניות שאני מקבלת מנשים דתיות רבות שאומרות שהן רוצות להתגייס ומרגישות שלא מאפשרים - - - 

<משה גפני:>
שיתגייסו, מי מפריע להן?

<סתיו שפיר:>
יאללה, באמת...

<יעקב ליצמן:>
מה "באמת"? שיתגייסו. 

<משה גפני:>
שיתגייסו. 

<סתיו שפיר:>
נשים שמקבלות - - -

<יעקב ליצמן:>
אני רוצה לראות שילכו לעזה.

<סתיו שפיר:>
סליחה, מה זאת אומרת? נשים לא צריכות לעשות שירות צבאי עכשיו?

<משה גפני:>
לא, בסדר, שיעשו, מי מפריע להן?

<סתיו שפיר:>
תודה. נערות דתיות שפונות אליי - - -

<יעקב ליצמן:>
אני לא מכיר אחת שרוצה. 

<קריאות:>
- - -

<היו"ר ניסן סלומינסקי:>
לא, זה לא הדיון עכשיו. 

<סתיו שפיר:>
אני חייבת להגיב לליצמן. 

<היו"ר ניסן סלומינסקי:>
אני לא רוצה את הדיון הזה עכשיו.   

<סתיו שפיר:>
באים אליהן לבתי ספר ומזהירים אותן שאם הן ילכו לצבא אז יורידו להן את הציונים במבחני המגן. 

<יעקב ליצמן:>
אוי, באמת. 

<סתיו שפיר:>
באמת. 

<משה גפני:>
אנחנו לא מכירים. 

<סתיו שפיר:>
זה לא הבנות שלכם. 

<יעקב ליצמן:>
הן לא צריכות מגן, הן עוברות בלי מגן. 

<סתיו שפיר:>
די, בלי מריבות בתוך הקבוצה, ליצמן. למה לעודד שירות מקוצר? אם אנחנו מעודדים שירות צבאי, אז למה לעודד שירות מקוצר?

<היו"ר ניסן סלומינסקי:>
טוב, שאלת שאלה, אוקיי. 

<סתיו שפיר:>
לא, אני רוצה תשובה. 

<היו"ר ניסן סלומינסקי:>
בסדר, ייתנו תשובה. 

<יצחק כהן:>
סליחה, אני ביקשתי - - -

<היו"ר ניסן סלומינסקי:>
לא, לא הסתייגות, קודם שאלות. 

<משה גפני:>
יש לי שאלה. 

<סתיו שפיר:>
יש לי שתי הסתייגויות: אחת, שיורידו את הקריטריון לחלוטין, והשנייה, שאם כבר יש את הקריטריון הצבאי אז שיהיה לפחות על 24 חודשים. 

<משה גפני:>
רגע, אתה יודע מה, הם לא פרטנרים לשאלה שלי. אני רוצה להגיש הסתייגויות, תגיד לי מתי אפשר. 

<היו"ר ניסן סלומינסקי:>
מאה אחוז. 

<חמד עמאר:>
יש לי שאלה. 

<משה גפני:>
אבל הם לא יודעים לענות. 

<חמד עמאר:>
הרי זה דבר שקיים, ואני מכיר את זה מזכאות ממשרד השיכון: אם אתה מקבל חלקה כחייל משוחרר, אתה מחויב בגיוס של 24 חודשים. אפילו מי שנפצע, אם אין לו פציעה של מעל 75%, הוא גם לא מקבל את ההטבה. אז למה כאן, בהטבה כזאת - - -

<קריאה:>
זה לא נכון. 

<חמד עמאר:>
זה נכון ב-100%. יש ועדה מיוחדת שפוטרת את החייל שנפצע, ואני טיפלתי בזה אישית, וגם, השר מודע לזה ואני גם העליתי את בפניו כמה פעמים. 24 חודשים. אפילו יום אחד מתחת ל-24 חודשים – לא מגיעה לו ההטבה. אז למה כאן הוחלט על 12 חודשים? מה הסיבה? הרי זה לא בשביל ה-5,000; אני לא מקבל את הסיבה הזאת. יש סיבה אחרת ואני רוצה לדעת מהי. ואני גם רוצה להכניס הסתייגות: שגם עולה חדש שלא מחויב בשירות צבאי, שעלה אחרי הגיל, הוא גם צריך להיכלל בהטבה הזאת. 

<היו"ר ניסן סלומינסקי:>
טוב, לפני שאני אגיד את ההסתייגות: הייעוץ המשפטי, בבקשה.  
<שלומית ארליך:>
יואב, אנחנו רוצים לדעת כמה דברים. קודם כול, ממתי התאפשר השירות הזה? אנחנו שואלים על כלל האוכלוסיות, לרבות לעניין אוכלוסיות מוחלשות – חרדים, ערבים... 

לגבי שירות לאומי-אזרחי, כמה שנים אחורה אנחנו מסתכלים ביחס לשירות הזה?

<יואב ארבל:>
בשירות לאומי-אזרחי, הראשונים מתחילים בימים אלו - - -

<שלומית ארליך:>
זאת אומרת, הם לא רלוונטיים בימים הראשונים של תחולתו של החוק, נכון?

<יואב ארבל:>
ממש לא. ייקח מן הסתם שנתיים עד הראשונים. 

<שלומית ארליך:>
ומה לגבי היתר?

<יעקב ליצמן:>
אני לא מבין, אתם מדברים ברמזים. אני רוצה להבין את הדו-שיח. 

<שלומית ארליך:>
אנחנו רוצים להבין ממתי יתאפשרו סוגי השירות השונים לגבי אוכלוסיות שונות בישראל.

<משה גפני:>
זאת אומרת, אם מישהו היה במלחמת השחרור ושירת 12 חודש – הוא זכאי או לא זכאי? זה מה שהיא שואלת. 

<יואב ארבל:>
לגבי שירות לאומי, זה שירות שנמצא כבר כמה עשרות שנים - - -

<משה גפני:>
לא חשוב - - -

<יואב ארבל:>
- - - הוא יכול לשרת מינימום 12 חודשים ומקסימום 24 חודשים. 

<משה גפני:>
גם אם הוא שירת לפני 30 שנה? 

<היו"ר ניסן סלומינסקי:>
ואין לו דירה. 

<משה גפני:>
כלומר, אין הגבלה בזמן?

<ליאת גרבר:>
לא. 

<היו"ר ניסן סלומינסקי:>
כרגע אין. לפי זה אין הגבלה, אלא אם כן אנחנו נעשה דירוג שונה.

<שלומית ארליך:>
מה לגבי מי שהצבא לא גייס אותו? הרי אנחנו יודעים שלאוכלוסייה הערבית הצבא לא קורא.

<יצחק כהן:>
או, שאלה טובה. הם רוצים אבל הצבא לא רוצה אותם. 

<יואב ארבל:>
עד כמה שאני יודע, הצבא לא מזמן אותם. 

<יעקב ליצמן:>
מאיר כהנא. 

<שלומית ארליך:>
מה קורה בחוק הזה מבחינת אוכלוסיות שהצבא דחה את השירות שלהם? ממה שאני מבינה, בתזכיר החוק כן הופיע איזשהו סייג שמסייג את מי שסורב על ידי הצבא - - -

<משה גפני:>
תשמעו מה שהיא שואלת. למה אתם מפריעים? היא שואלת שאלה. 

<שלומית ארליך:>
מה קורה בהצעת החוק כמו שהיא כרגע לגבי אותן אוכלוסיות שהצבא לא קרא להן לגיוס?

<יצחק כהן:>
והם משתוקקים להתגייס.

<ספי זינגר:>
הם לא מקבלים את ההטבה. הרציונל הוא - - -

<יעקב ליצמן:>
מה זה "רציונל"?

<ספי זינגר:>
התכלית. 

<יעקב ליצמן:>
אז תגיד "תכלית". 

<ספי זינגר:>
הרציונל הוא הוקרה למשרתים ולחסרון הכיס, ולכן זה ניתן רק למי ששירת. 

<משה גפני:>
שנייה, האמת שלא שמעתי ולא הבנתי. 

<ספי זינגר:>
למי שסורב על ידי הצבא, ההטבה לא ניתנת. 

<יצחק כהן:>
מה עם פרופילניקים?

<ספי זינגר:>
הוא יכול ללכת לשירות - - -

<ליאת גרבר:>
לפי הבדיקה שלנו, אין - - -

<קריאות:>
- - -

<היו"ר ניסן סלומינסקי:>
יצחק, הוא יכול ללכת לשירות לאומי. 

<יצחק כהן:>
לא, לא מקבלים אותו, הוא נכה. 

<היו"ר ניסן סלומינסקי:>
מקבלים. היום נכים עושים שירות לאומי.
<סתיו שפיר:>
לא נכון, לא כולם יכולים. 

<קריאות:>
- - -

<יעקב ליצמן:>
מאיר כהנא. 

<יצחק כהן:>
מאיר כהנא. 

<סתיו שפיר:>
לא, ניסן, זה לא נכון, אין. 

<יעקב ליצמן:>
את מאיר כהנא לא מקבלים לצבא. 

<סתיו שפיר:>
מה קורה לגבי בעלי מוגבלויות?

<יעקב ליצמן:>
רגע, לא קיבלנו תשובה. 

<יצחק כהן:>
האוכלוסייה הערבית שרוצה להתגייס והצבא לא מגייס, מה קורה איתה? אני מכיר הרבה באוכלוסייה הערבית שרוצים להתגייס, ביניהם אחמד טיבי, והצבא לא רוצה אותם. 

<ליאת גרבר:>
הם יכולים ללכת לשירות לאומי או לשירות אזרחי. 

<שלומית ארליך:>
יואב, האם החלופה של שירות לאומי ואזרחי קיימת לגבי... זה לא משהו שיש לגביו מכסות; האם כל מי שיפנה לשירות לאומי, תינתן לו אפשרות לשרת?

<היו"ר ניסן סלומינסקי:>
שירות לאומי ושירות אזרחי? כן. 

<חמד עמאר:>
זה לא נכון. 

<יואב ארבל:>
אין בשום מקום בחוק זכות לשרת בשירות לאומי. העניין כמובן הוא תלוי תקנים. הדבר הוא - - -

<יצחק כהן:>
ואם אין תקנים?

<יואב ארבל:>
היום יש לנו מעל 3,500 מתנדבים מהמגזר הערבי. אני לא יכול להגיד בכל רגע נתון האם כל מי שרצה נכנס, אבל אי אפשר להבטיח שבכל רגע נתון כל מי שירצה יוכל לעשות שירות לאומי, אלא זה דבר תלוי כסף. 

<היו"ר ניסן סלומינסקי:>
אבל נכון להיום עוד לא היה מצב שמישהו נדחה, נכון?

<חמד עמאר:>
יש, יש. 

<יעקב ליצמן:>
היה, היה. 

<חמד עמאר:>
אין מספיק תקנים. 

<משה גפני:>
היה, היה, היה. 

<יצחק כהן:>
משה, אז מה קורה איתם לגבי ההטבה? מקבלים או לא מקבלים?

<קריאות:>
- - -

<סתיו שפיר:>
שנייה, כשכולם מדברים ביחד אנשים לא מבינים מה אומרים. ניסן, אני רוצה לשמוע את ההערות של היועצים המשפטיים. 

<היו"ר ניסן סלומינסקי:>
אנחנו שומעים אותם. 
<סתיו שפיר:>
אתה שומע אותם, אני לא מצליחה לשמוע אותם עד לכאן. 

<היו"ר ניסן סלומינסקי:>
אוקיי, הלאה. 

<יצחק כהן:>
מה "הלאה"? תשובות. 

<היו"ר ניסן סלומינסקי:>
נשאלו שאלות, קיבלו תשובות - - -

<יצחק כהן:>
לא קיבלנו תשובות. זה תלוי תקנים, הוא אומר לך. 

<קריאות:>
- - -

<היו"ר ניסן סלומינסקי:>
אני עכשיו רוצה - - -

<סתיו שפיר:>
ניסן, הוא היה באמצע הערה. אני רוצה לשמוע את אייל. 
<אייל לב-ארי:>
יואב, תחזור על התשובה. 

<יואב ארבל:>
מדובר על מעל 16,000 מתנדבים בסך הכול במסלולים שלנו, מתוכם כ-1,300 במסלול החרדי של השירות האזרחי, וכ-15,000 מתנדבים בשירות הלאומי מהמגזרים השונים. 
<יצחק כהן:>
וזה תלוי תקנים. משה, תקשיב טוב, זה תלוי תקנים. 

<סתיו שפיר:>
ברור שזה תלוי תקנים. 

<יצחק כהן:>
ואם אין תקנים, סתיו, מה קורה?

<סתיו שפיר:>
מה קורה עם מי שאין לו תקנים ומה קורה עם בעלי מוגבלויות שלא יכולים להתגייס? איזה הטבה הם מקבלים? עד 1.6 מיליון או עד - - -

<קריאות:>
- - -

<חמד עמאר:>
אנחנו לא קיבלנו תשובה על השאלה למה הוחלט על 12 חודשים ולא 24 חודש. 

<יצחק כהן:>
במידה שאין תקנים, מה אשם אותו ערבי מסכן שאין לו תנאים?

<ליאת גרבר:>
אנחנו שוכנענו שהמצב הזה הוא כמעט תאורטי. 

<סתיו שפיר:>
כמה תקנים של שירות לאומי יש באוכלוסייה הערבית?

<יואב ארבל:>
כיום יש מעל 3,500 משרתים מהאוכלוסייה הערבית - - -

<ליאת גרבר:>
היא שואלת על תקנים. 

<יואב ארבל:>
אין פה תקנים. 

<ליאת גרבר:>
כמה מקומות?

<יואב ארבל:>
יש עשרות מקומות שבהם הם משרתים. 

<סתיו שפיר:>
עשרות מקומות? כמה אנשים בשנה יוצאים לשירות לאומי מהחברה הערבית?

<היו"ר ניסן סלומינסקי:>
סתיו, אני חושב שיש כאן בלבול בין שני דברים. יש תקנים שהמדינה נותנת, למשל 3,500 בשירות הלאומי, שהמדינה משלמת את התקנים. 

<יואב ארבל:>
מממנת. 

<היו"ר ניסן סלומינסקי:>
מממנת. מעבר לזה, ישנם עוד 13,000 שמוכרים את השירות שלהם, ומי שקונה, למשל בתי החולים, מממן אותם. ושם אין מגבלה, שם כמה שיבואו, יחטפו אותם. לכן אני אומר שהמגבלה היא על התקן שהמדינה מממנת - - -
<משה גפני:>
מאיפה אתה לוקח את מה שאתה אומר?

<היו"ר ניסן סלומינסקי:>
כי אני יודע. 

<משה גפני:>
אני יודע הפוך, מה אתה סתם מבלבל? 

<קריאות:>
- - -

<היו"ר ניסן סלומינסקי:>
יואב, כמה משרתים בשירות הלאומי? 16,500?

<יואב ארבל:>
יש 15,000 - - -

<היו"ר ניסן סלומינסקי:>
כמה תקנים יש?

<יואב ארבל:>
מתוך זה לשני שלישים אנחנו קוראים תקנים שממומנים על ידי הממשלה, הרשויות המקומיות - - -

<היו"ר ניסן סלומינסקי:>
כל אלה שקונים את התקנים. 

<יואב ארבל:>
- - - ממשלתיים. שהמדינה מממנת. מעבר לזה, כשליש, אולי טיפה פחות, מממנים גופים פרטיים בשוק הפרטי. 

<היו"ר ניסן סלומינסקי:>
הבנתי. ואם יבואו יותר, אין מגבלה, נכון?

<יואב ארבל:>
אין מגבלה - - -

<היו"ר ניסן סלומינסקי:>
נו, אז זה מה שאני מנסה להסביר, שאין מגבלה בנושא הזה: כמה שיבואו, יש גופים שיחטפו אותם. 

<יצחק כהן:>
ואם לא יבואו?

<ליאת גרבר:>
אז לא יקבלו. 

<קריאות:>
- - -

<היו"ר ניסן סלומינסקי:>
יואב, על השליש האחרון יש מגבלה?

<יואב ארבל:>
אין מגבלה חוקית, יש מגבלה כספית. 

<היו"ר ניסן סלומינסקי:>
לא, אני מדבר על אלה שקונים את השירות שלהם, לא על אלה שהמדינה מממנת. יש עליהם מגבלה?

<יואב ארבל:>
אין מגבלה - - -

<היו"ר ניסן סלומינסקי:>
אין מגבלה.

<יעקב ליצמן:>
יש מגבלה - - -

<קריאות:>
- - -

<יעקב ליצמן:>
אין לו תקציב לזה. 

<היו"ר ניסן סלומינסקי:>
הוא לא צריך תקציב, הגופים שרוכשים את זה מממנים. נו, חבר'ה, באמת. 

<קריאות:>
- - -

<משה גפני:>
יש להם תקנים בלי הגבלה?

<היו"ר ניסן סלומינסקי:>
יבואו היום עוד 10,000 – יש לי גופים שרוצים לקנות אותם. 

<יצחק כהן:>
איפה? אולי בהתנחלויות. 

<היו"ר ניסן סלומינסקי:>
כל בתי החולים, מוסדות החינוך - - -

<קריאות:>
- - -

<יצחק כהן:>
ניסן, אתה מדבר מתוך תחושות. ככה לא מחוקקים. 

<יעקב ליצמן:>
אני מכיר את זה ממשרד הבריאות. בבית חולים אין בעיה. אבל בית חולים מקבל מגופים, ואילו הגוף הזה מוגבל בתקציב. 

<היו"ר ניסן סלומינסקי:>
איזה גוף?

<יעקב ליצמן:>
הגוף שנותן לבית חולים.  

<היו"ר ניסן סלומינסקי:>
אבל עוד פעם, אם אין לו תקציב אז הוא לא יקנה. אבל כל בית חולים מעדיף לקחת שלושה או ארבעה של שירות לאומי במקום תקן אחד אחר. כל אחד מעדיף לעשות את זה. 

<קריאות:>
- - -

<יצחק כהן:>
אתה תגרום לאבטלה. 

<משה גפני:>
ניסן, אתה טועה. 

<היו"ר ניסן סלומינסקי:>
לא, יש היום ביקוש של מוסדות, ואין מספיק בנות של שירות לאומי. 

<יעקב ליצמן:>
ניסן, אתה צריך לצאת לשנה השתלמות. 

<היו"ר ניסן סלומינסקי:>
תאמין לי שאני מכיר את זה יותר טוב ממך. 

<חמד עמאר:>
למה 12 חודש ולא 24 חודש?

<שלומית ארליך:>
יואב, האם יש אצלכם נתונים לגבי כמה פונים בבקשה לעשות שירות לאומי ולכמה מתוכם לא ניתנת האפשרות הזאת?

<יואב ארבל:>
המערכת  היא קצת מורכבת. הפניות לא באות אלינו. אנחנו רשות ממשלתית רגולטורית, ויש שבעה גופים מוכרים, שהם בעצם אלו שהפנית באות אליהם. בנוסף, יש מן הסתם כאלה שפונים לכמה גופים, ולכן אני לא יכול לשלוף לך עכשיו נתונים כאלה. אבל זה נכון שיש היום הרבה גופים שמחפשים בנות ולא מוצאים, כמו שאמר יושב-ראש הוועדה. 

<סתיו שפיר:>
בגלל שאתם מאפשרים להם לעשות שירות לאומי של שנה ואתם לא מחייבים לשנתיים. 

<היו"ר ניסן סלומינסקי:>
רגע, זה שני דברים אחרים. 

<יואב ארבל:>
החוק לא מחייב. 

<סתיו שפיר:>
ולמה החוק לא מחייב?

<היו"ר ניסן סלומינסקי:>
רגע, זה משהו אחר. 

<סתיו שפיר:>
למה שחלק מה - - - ?

<היו"ר ניסן סלומינסקי:>
סתיו, אנחנו לא דנים עכשיו על שירות לאומי. 

<סתיו שפיר:>
- - - אז למה שתיתנו את ההטבה הזאת על 12 חודש? תיתנו לאנשים סיבה להמשיך לשנתיים.

<היו"ר ניסן סלומינסקי:>
טוב, קיבלתם את התשובות?

<שלומית ארליך:>
הוא לא סיים, הוא היה באמצע. 

<סתיו שפיר:>
אני ממש לא קיבלתי תשובות.

<היו"ר ניסן סלומינסקי:>
לך עוד לא ענו. תענו על השאלה למה 12 חודש ולא 24. אתם יכולים להגיד שזו המדיניות של הממשלה, גם זו תשובה. 

<ערן ניצן:>
הרציונל היה - - -

<יעקב ליצמן:>
אסור להדריך עדים. 

<משה גפני:>
הוא אומר לכם מה לענות. 

<היו"ר ניסן סלומינסקי:>
הם לא עדים, הם מומחים. 

<יעקב ליצמן:>
אתה מדריך אותם מה לענות. 

<משה גפני:>
הם מומחים לשטויות של שר האוצר. 

<היו"ר ניסן סלומינסקי:>
שקט, שקט. 

<יעקב ליצמן:>
הם רוצים את החוק הזה כפי שאני רוצה אותו. 

<היו"ר ניסן סלומינסקי:>
ערן וליאת, אתם רוצים לענות?

<ערן ניצן:>
הרציונל היה להשוות בין השירות הלאומי, שיש ציבור שחב בו במשך 12 חודשים, לבין שירות צבאי; ולא להפלות אותם לרעה. 

<סתיו שפיר:>
אבל זה מפלה לרעה את הציבור שעושה 24 חודשים. 

<היו"ר ניסן סלומינסקי:>
סתיו, את תוכלי ל - - -

<סתיו שפיר:>
חצי מנשות ישראל עושות שירות צבאי של 24 חודשים, לעומת נשים דתיות שהולכות לשירות של 12 חודש, ואם מתחשק להן - - -

<ליאת גרבר:>
אנחנו חיפשנו שירות משמעותי, ורצינו לתת בחוק איזושהי הוקרת תודה ופיצוי על חסרון כיס בגין שירות משמעותי. וחשבנו ש-12 חודשים זה שירות משמעותי, וזה גם משווה את המצב בין השירות הלאומי לשירות הצבאי, ולכן - - -

<סתיו שפיר:>
- - -

<ליאת גרבר:>
החוק שלנו למעשה מצמצם את האפליה בין - - -

<סתיו שפיר:>
- - - אנחנו רוצים לדרבן אנשים לעשות שירות יותר משמעותי. אז אם כבר אני הולכת עם ההיגיון - - -

<היו"ר ניסן סלומינסקי:>
סתיו, את מתווכחת איתם וזה לא - - -

<סתיו שפיר:>
ההיגיון של החוק הזה הוא לא ברור. אם כבר הולכים עם העוקם של ההיגיון הזה, אז למה לא להגיד שזה יהיה לפחות 24 חודשים?

<ליאת גרבר:>
כי אז את לא נותנת לשירות לאומי. 

<סתיו שפיר:>
אז שימשיכו בהתנדבות. 

<היו"ר ניסן סלומינסקי:>
בבקשה, סתיו - - -

<סתיו שפיר:>
- - -

<היו"ר ניסן סלומינסקי:>
תשמעי אותי רגע, נו. 

<סתיו שפיר:>
אני כל הזמן שומעת אותך - - -

<היו"ר ניסן סלומינסקי:>
את לא שומעת אותי, את כל הזמן מדברת. אין להם תשובה לזה. את יכולה להגיש הסתייגות. הם נתנו לך תשובה ואת לא מקבלת אותה. 

<סתיו שפיר:>
- - - ניסן, תן לה לסיים את ה - - -

<היו"ר ניסן סלומינסקי:>
אבל היא נתנה לך את זה שלוש פעמים. היא אמרה שמאחר ששירות לאומי - - -

<ליאת גרבר:>
ה-24 חודשים זה חוק חדש, לעומת 12 חודשים, שזה מסלול שהתקיים וממשיך להתקיים גם היום, ולכן את לא יכולה לבטל את המסלול הזה ולהגיד שהם לא זכאים. 

<סתיו שפיר:>
אבל זה לא מבטל כלום, הרי הם יכולים להתנדב לעוד שנה, זה תלוי ברצון החופשי של האדם. 

<ליאת גרבר:>
24 חודשים לא היה, זה משהו חדש. 

<סתיו שפיר:>
לא נכון. 25% מבנות השירות הלאומי ממשיכות לשנת שירות שנייה. 

<יואב ארבל:>
לגבי השירות הלאומי את צודקת, הם יכולים להמשיך לעוד שנה. לגבי השירות האזרחי לפי חוק טל, המסלול היה מסלול של שנה, ולא נכון לפגוע במשרתים - - -

<סתיו שפיר:>
אז תחריגו אותם. אבל מי שיכול להמשיך ל-24, תדרבנו אותו להמשיך ל-24.

<ליאת גרבר:>
אבל אז את מפלה אותו לרעה. 

<סתיו שפיר:>
- - - את מפלה אותי לרעה, אני עשיתי שלוש שנים. את מפלה גם את מי שעשה שירות צבאי וגם שירות לאומי. מי שעשה שלוש שנות שירות, את מפלה אותנו לרעה על פני כאלה שעושים 12 חודש. 

<היו"ר ניסן סלומינסקי:>
סתיו, את חוזרת על עצמך. תשמעי עכשיו אותי. 

<ליאת גרבר:>
- - - שוויוני לכולם, אז איך - - -

<סתיו שפיר:>
אם זה שוויוני לכולם אז תעזבו את כל הקטגוריה של שירות. החוק הזה הוא לא שוויוני. 

<היו"ר ניסן סלומינסקי:>
ליאת וערן, די. סתיו, מה שאני אומר - - -

<סתיו שפיר:>
ניסן, למה אתה לא מאפשר לדיונים האלה לקרות?

<היו"ר ניסן סלומינסקי:>
כי זו עכשיו הצעת חוק, ואני רוצה להציע הצעה, אבל את לא רוצה לשמוע. יש אפשרות להגיש כאן... אני הגשתי בהתחלה שינוי בהגדרה, כדי לעשות דיפרנציאציה שונה. יש אפשרות לעשות בין קרבי שמשרת 24 חודש או יותר לבין מי שהוא לא קרבי, שזה כולל בדרך כלל גם את אלה שמשרתים רק 12 חודש, לבין אלה שבכלל לא משרתים. לעשות שינוי. הצעתי את זה בהתחלה. כולם יכולים לקנות דירות עד 1.6 מיליון, גם מי שלא שירת, אבל מתחילים לקבל את ההנחות במס כך שמי ששירת שירות קרבי או תומך קרבי יקבל פטור ממע"מ על כל ה-1.6 מיליון, מי שלא קרבי יקבל נניח פטור רק על 1.4 מיליון או פחות, ומי שבכלל לא, יקבל רק על 950,000, ועל ההפרש בין 950,000 ל-1.6 מיליון - - -
<סתיו שפיר:>
אבל אז אתה מפלה נשים - - -

<היו"ר ניסן סלומינסקי:>
דקה, דקה. הוא יקבל רק על הסכום הזה. זאת אומרת, עשיתי איזה דיפרנציאציה. אם זה טוב לך, את יכולה - - -

<סתיו שפיר:>
לא, ניסן, תעשה לפי זמן השירות, כי אני בתור אישה לא יכולה להתקבל ל-90% מהתפקידים הקרביים בצבא, גם אם אני רוצה. אז אל תפלה אותי על הבסיס הזה, אלא תעשה את זה על בסיס אורך השירות. 

<היו"ר ניסן סלומינסקי:>
רגע, תני לי לסיים. מה שאני רוצה להגיד זה שאת יכולה בהחלט להגיש דיפרנציאציה מסוג שונה, ונצטרך להחליט אם אנחנו רוצים את זה. 

<ערן ניצן:>
זה מע"מ דיפרנציאלי בפועל - - -

<היו"ר ניסן סלומינסקי:>
נכון, נכון, אמרתי. חבר'ה, אני יודע. אמרתי שיש כמה נושאים שהממשלה מתנגדת להם - - -

<ערן ניצן:>
אין שום אפשרות לבצע מע"מ - - -

<סתיו שפיר:>
ניסן, עדיף שנלך על זה ביחד ולא מפוצל. אני שוב אומרת, נשים, למרות שהן רוצות, לא יכולות לשרת ב-90 ומשהו אחוז מהתפקידים הקרביים, ובכל זאת הרבה נשים מתנדבות לשלוש שנות שירות צבאי. 

<היו"ר ניסן סלומינסקי:>
אני מבין מה שאת אומרת, אבל אני אומר שכל אחד יעשה את ה - - -

<סתיו שפיר:>
למה שכל אחד יעשה? בוא נעשה משהו שגם - - -

<היו"ר ניסן סלומינסקי:>
לא, את יכולה להגיש הצעה אחרת, וכשנדון בזה נקבל החלטה. אני מחליט משהו שכרגע משרד האוצר מתנגד אליו בתוקף - - -

<סתיו שפיר:>
למה שלא נדון בזה רגע ביחד?

<היו"ר ניסן סלומינסקי:>
נדון על זה כשנגיע לנושא, לא עכשיו. 

<סתיו שפיר:>
מתי אנחנו מגיעים? אנחנו מסיימים - - -

<היו"ר ניסן סלומינסקי:>
קודם כול תציעי הצעה. אני אמרתי מה אני הולך לשנות. 

<סתיו שפיר:>
אני מסכימה איתך על דיפרנציאציה, אבל בוא נעשה את זה לפי הזמן שבן אדם משרת את המדינה ולא לפי התפקיד. 

<היו"ר ניסן סלומינסקי:>
הבנתי. יש לי שלוש אופציות - - -

<סתיו שפיר:>
בן אדם משקיע שלוש שנים מהחיים שלו ואתה מפלה אותו כי הוא לא היה יכול לשרת בקרבי. 

<היו"ר ניסן סלומינסקי:>
בסדר, הבנתי מה את אומרת, ואני חושב על משהו שונה. אני חושב שכן צריכים לעשות הבחנה בנושא הזה. 

<חמד עמאר:>
את ההצעה שלך אתה מביא כהסתייגות, או רק כהצעה - - - ?

<היו"ר ניסן סלומינסקי:>
לא, לא כהסתייגות. מה שאני ארצה בכל ההצעות שלי זה שהן יהיו בגוף החוק. 

<חמד עמאר:>
אבל אם האוצר לא מסכים אז אתה מביא את זה כהסתייגות?

<היו"ר ניסן סלומינסקי:>
לא כהסתייגות. אני יכול הביא את זה - - -

<משה גפני:>
האוצר לא יכול ליצור מזה הסתייגות. אם הוא מביא את זה - - -

<היו"ר ניסן סלומינסקי:>
אם אני מביא את זה והוועדה תקבל, אז זה חלק מהחוק. עכשיו, אני צריך לדעת כמה אני הולך נגד האוצר, וזה עכשיו חלק מהדיון. עד היום, אותם דברים שביקשנו, בסוף - - -

<משה גפני:>
ניסן, דקה, אני רוצה להבין את ההצעה שלך. אתה מציע ש-1.6 מיליון יהיה למשרתים קרביים - - -

<היו"ר ניסן סלומינסקי:>
לא, אני אגיד את ההצעה שלי עוד פעם. 

<משה גפני:>
לא, אני שמעתי אותה; אני רוצה לחזור עליה, ותגיד לי אם הבנתי. מי שהוא חייל קרבי יקבל את מלוא ההטבה - - -

<היו"ר ניסן סלומינסקי:>
זה מתחיל לפני כן. קודם כול, כל מי שרוכש דירה, גם אם הוא בכלל לא היה בשירות צבאי, כל עוד המחיר של הדירה הוא עד 1.6 מיליון והוא עונה על הכללים – הוא בתוכו. והדיפרנציאציה תהיה בפטור. 

<חמד עמאר:>
אבל זה עכשיו בחוק. 

<היו"ר ניסן סלומינסקי:>

לא, עכשיו זה לא בחוק. למשל מי שלא היה בשירות צבאי - - - 

<חמד עמאר:>
אם אני החלטתי לקנות - - - לא ייתנו לי את ההנחה של ה-950,000?

<ליאת גרבר:>
אם אתה קונה ביותר מ-950,000 - - -

<היו"ר ניסן סלומינסקי:  >
לא תקבל. 
<חמד עמאר:>
אז אני חושב שאנחנו צריכים ללכת עד הסוף בנושא הזה, כי זה לא הגיוני.  

<היו"ר ניסן סלומינסקי:>
בסדר, לכן אני הצעתי משהו אחר. 

<ערן ניצן:>
אבל ההצעה האחרת, מלבד הבעיות התפעוליות, יש בה - - -

<היו"ר ניסן סלומינסקי:>
רגע, אני אמרתי שעדיין יש לי ויכוח עם האוצר. 

<יעקב ליצמן:>
אבל למה אתה לא נותן לו להציע את ההצעה - - - ?

<היו"ר ניסן סלומינסקי:>
עזוב, יש לי ויכוח עם האוצר ו... לאט-לאט. תשע מתוך 12 הדברים - - -

<משה גפני:>
לא הבנתי מה "לאט-לאט" קשור לפה. 

<היו"ר ניסן סלומינסקי:>
לא, אמרתי לערן "לאט-לאט". אני יודע שהם מתנגדים - - -

<יעקב ליצמן:>
אבל יש פה ויכוחים עם האוצר - - -

<היו"ר ניסן סלומינסקי:>
אמרתי שלא? מותר.

<ערן ניצן:>
ההתנגדות נובעת גם מחשש שהמנגנון הזה יגרום לעליית מחירים, ואז תכלית החוק עלולה להתפוגג. 

<יעקב ליצמן:>
כאילו עכשיו אין עליית מחירים. 

<משה גפני:>
זה יגרום לעליית מחירים?

<ערן ניצן:>
עלול. 

<משה גפני:>
מה שהוא מציע יגרום לעליית מחירים?

<ערן ניצן:>
לא. 

<משה גפני:>
אז מה יגרום?

<ערן ניצן:>
המע"מ הדיפרנציאלי. 

<משה גפני:>
אבל הוא לא מציע מע"מ דיפרנציאלי.

<ערן ניצן:>
עובדה שכן. 

<משה גפני:>
אתם מציעים דיפרנציאלי. אתם מציעים 950,000 ו-1.6 מיליון – מה, זה לא דיפרנציאלי?

<ליאת גרבר:>
לא, אבל בדירה אחת. - - -

<משה גפני:>
ומה הוא מציע? עשר דירות?

<ליאת גרבר:>
לא, הוא מציע את זה בתוך אותה דירה - - -

<משה גפני:>
 - - - עם כל הכבוד, הוא לא מציע דיפרנציאלי, הוא רק שם - - - בתוך העניין. 
<היו"ר ניסן סלומינסקי:>
משה, גילוי נאות לגבי מה שאמרתי: מתוך 12 הערות תשע כבר מסתדרות. יש עוד ויכוח, ואני מקווה שעד הסוף הדברים יסתדרו. אם לא, יכול להיות שבסוף לא יהיה חוק. גם זה יכול להיות. 

<משה גפני:>
אתה אמרת ככה: אם מישהו רוכש והוא לא שירת ולא כלום, הוא יקבל על 950,000 מתוך ה-1.6; מי ששירת שירות לאומי או שירות - - 

<היו"ר ניסן סלומינסקי:>
שירות עורפי. 

<משה גפני:>
- - שירות שאיננו קרבי, הוא יקבל עד 1.4 מיליון; ומי ששירת שירות קרבי יקבל את מלוא ההטבה – עד 1.6 מיליון. זה מה שאתה מציע?

<היו"ר ניסן סלומינסקי:>
כן, כרגע. 

<יעקב ליצמן:>
הגשת הסתייגות?

<היו"ר ניסן סלומינסקי:>
לא, זה לא כהסתייגות, אני רוצה לעשות את זה - - -

<משה גפני:>
לא הסתייגות, הוא רוצה לשים את זה בתוך החוק.

<יעקב ליצמן:>
אתה חייב להגיש הסתייגות, כי החוק שעבר לא עבר ככה. 

<היו"ר ניסן סלומינסקי:>
לא, אני מגיש את זה - - -

<משה גפני:>
לא, אם יש לו רוב אז זה בתוך ה - - -

<קריאות:>
- - -

<יעקב ליצמן:>
רגע אחד, תאמין לי שאני מכיר. כרגע החוק עבר בלי זה. זאת אומרת, כרגע, אם אתה רוצה להכליל את זה בתוך החוק, אתה חייב להגיש הסתייגות - - -

<חמד עמאר:>
לא, הוא מנסה דרך הידברות להכניס את זה בלי הסתייגות. 

<יעקב ליצמן:>
אבל הוא חייב להצביע על זה. 

<היו"ר ניסן סלומינסקי:>
כן, אני אעשה את זה. 

<יעקב ליצמן:>
- - - למעלה זה דבר אחר - - -

<היו"ר ניסן סלומינסקי:>
יעקב, לא למעלה, זה יֵצא מפה, מבפנים. 

<יעקב ליצמן:>
אבל דרך הסתייגות. 

<היו"ר ניסן סלומינסקי:>
בסדר, לא חשוב. 

<משה גפני:>
בסדר, הטכניקה פחות חשובה. 

אמנם אתה הורדת לי חלק מההסתייגויות, אבל אני רוצה להתחיל את ההסתייגויות שלי. קודם כול, אין היגיון בכל הדבר הזה כאשר אנחנו מדברים על שירות שהמדינה נותנת. הנושא של המע"מ וכל מה שנלווה לעניין זה אותו דבר כמו תור בבית חולים, אין לו רלוונטיות לעניין. ולכן ההסתייגות שלי היא להוריד את כל הסעיף הזה ולעשות תיקון עקיף לחוק שמתמגל את חיילי צה"ל, ובו יוסיפו כסף. 
<היו"ר ניסן סלומינסקי:>
תרשה לי לעצור אותך רגע. זו הייתה הבקשה הראשונה שלי, להפוך את הכול למענק. ואל זה אלעזר שטרן הצטרף וכולי. 

<משה גפני:>
בסדר, אז גם אני מצטרף.

<חמד עמאר:>
גם אני הצטרפתי. 

<היו"ר ניסן סלומינסקי:>
אבל אני אומר ש - - -

<משה גפני:>
למה אבל? מה שנחליט, זה מה שיהיה. אם גם אלעזר בעניין וגם חמד עמאר בעניין, אז בוא ננסה לגייס עוד כמה חברי קואליציה - - -

<היו"ר ניסן סלומינסקי:>
משה, משה, אתה מכיר אותי, אני כן. במערכת שאני מכיר כרגע, הסיכוי שנצליח לעשות את זה כמענק – וממילא כבר לא יהיה חוק – זה לא סיכוי שאני יכול לעשות, כי התוצאות של זה הן - - -

<משה גפני:>
מותר לי להציע?

<היו"ר ניסן סלומינסקי:>
כן. 

<שלומית ארליך:>
רגע, חבר הכנסת גפני, ההסתייגות היא להוסיף למענקים של החיילים?

<משה גפני:>
כן. 

<שלומית ארליך:>
כמה כסף להוסיף להם?

<משה גפני:>
כמה שכתוב פה. כלומר, את הסעיף הזה למחוק מהחוק הזה, כי הוא לא רלוונטי אלא להפך - - -

<היו"ר ניסן סלומינסקי:>
לא למחוק. פשוט לא יהיה חוק, יהיה מענק. 

<משה גפני:>
לא, למחוק את הסעיף הזה - - -

<היו"ר ניסן סלומינסקי:>
לא, ברגע שהכול מענק, לא צריך למחוק. לא צריך למחוק, תאמין לי, נו. אין חוק. 

<משה גפני:>
רק רגע, שנייה, אני לא מוכשר כמוך, לי זה הולך לאט. אני מדבר עכשיו עם הלשכה המשפטית. אני מבקש את פסקה (1) ו-(2) להוריד, למחוק מהחוק. ההטבה הזאת של המע"מ איננה תלויה בשום דבר אחר – לא בנכות, לא בלא נכות, לא בשירות ולא בלא שירות. במקום זה, לשים תיקון עקיף לחוק של מענקים לחיילי צה"ל. לקחת את הסכום שהם יכולים לקבל מזה, ולהוסיף לחוק של המענקים. פשוט. 
<היו"ר ניסן סלומינסקי:>
מאה אחוז, יפה. ומה יישאר בדבר הזה?

<משה גפני:>
כל החוק של פטור ממע"מ. יהיה פטור ממע"מ לכל מי שרוכש דירה עד - - -

<היו"ר ניסן סלומינסקי:>
אה, אז יהיה גם פטור וגם מענקים?

<שלומית ארליך:>
לחלופין. 

<היו"ר ניסן סלומינסקי:>
לא, יהיו את שני דברים.
<קריאות:>
- - -

<סתיו שפיר:>
למה לא לקחת את כל - - - ?

<היו"ר ניסן סלומינסקי:>
אם אתה מציע את שני הדברים – בסדר. מצד שני, אם אנחנו מעבירים את הכול למענקים, אז נגמר, כל זה לא קיים. 

<סתיו שפיר:>
בואו ניקח את כל הכסף הזה וניתן למענקים. 

<משה גפני:>
אין לי כוח לחלוק כל כך על הממשלה. לממשלה היו פה שתי מטלות: האחת, להוזיל את מחירי הדירות באמצעות מע"מ אפס. אני לא נוגע בזה. מי אני שאני אתווכח איתם בכלל? 
<אלעזר שטרן:>
ניסן, מתי נוכל לשאול בוועדה, לא רק בשיח שלך עם האוצר, למה הרעיון הזה – לא שני החלקים של גפני, רק החלק הראשון - - - -

<היו"ר ניסן סלומינסקי:>
אני רק רוצה שנגמור לעבור. אנחנו פשוט נעצרים - - -

<אלעזר שטרן:>
אבל זה מאוד תשתיתי. 

<היו"ר ניסן סלומינסקי:>
נכון, אבל אנחנו פשוט נעצרים. אני רוצה שנגמור ואז נקיים דיון על כמה נושאים מרכזיים, ואחר כך נתחיל. אבל להגיד לך מתי? - - 
<סתיו שפיר:>
אבל אפשר להבין את עמדת האוצר בעניין המענקים? 

<היו"ר ניסן סלומינסקי:>
- - זה תלוי כמה האופוזיציה תמשוך את הזמן, זה הכול. 

<יעקב ליצמן:>
יש לנו זמן, יש לנו זמן. 

<היו"ר ניסן סלומינסקי:>
בסדר, לא חשוב - - -

<סתיו שפיר:>
אבל ניסן, אני מנסה לקבל תשובות לשאלות בסיסיות - - -

<היו"ר ניסן סלומינסקי:>
דווקא הפעם לא אלייך זה התכוון?

<סתיו שפיר:>
זה בפרוטוקול מה שניסן אמר?

<היו"ר ניסן סלומינסקי:>
רק לא כתוב למי אמרתי את זה. 

<משה גפני:>
אני מציע - - -

<סתיו שפיר:>
אני ממש מעוניינת לשמוע - - -

<היו"ר ניסן סלומינסקי:>
רגע, משה באמצע. 

<משה גפני:>
אני מציע בהסתייגות ראשונה למחוק את הסעיפים האלה ולהשאיר את המע"מ אפס. 

<היו"ר ניסן סלומינסקי:>
הבנו, נרשם. 

<משה גפני:>
ומפה לעשות תיקון עקיף לגבי העניין של המענקים לחיילי צה"ל. לחלופין, במידה שלא יקבלו, אני מצטרף להסתייגות של חבר הכנסת ליצמן, שבתוך הקריטריונים של שירות לאומי – למשל שמרכזנית בכנסת, שזה שירות לאומי של 12 חודש, תקבל הטבה – גם מי שלומד תורה ותורתו אומנותו, במשך 12 חודש, ולא עושה שום דבר אחר, שהוא גם יקבל את אותה הטבה. לחלופין, אני מצטרף להסתייגות שלך. במידה שלא מקבלים את ההצעה הראשונה אז אני מקבל את ההצעה... אני חושב שאני אעשה שינוי במדרג, מכיוון שאם הנושא הוא שירות קרבי, אז לחיילים שאינם קרביים נצטרך קצת להוריד. אבל על זה אני אדבר איתך אחרי זה בארבע עיניים. 

<יעקב ליצמן:>
אני רוצה להמשיך את זה. אם הבנתי נכון, אחת ההצעות שלך היא להעביר את ההפרש לחוק החיילים.

<משה גפני:>
כן. 

<יעקב ליצמן:>
זאת אומרת, ההפרש בין משרת ללא משרת - - -

<היו"ר ניסן סלומינסקי:>
לא, מה שהוא אומר זה שמע"מ אפס יחול על כל מי שעונה על הקריטריונים. עכשיו, אם רוצים לתת העדפה למשרתים על אלה שלא משרתים, זה יעבור דרך המענקים. 

<יעקב ליצמן:>
אני מציע עוד דבר: גם את הפטור במע"מ שהם מקבלים, שיקבלו את זה בצורת מענק. דהיינו, לא להוריד את זה מהמחיר של הקבלן, הרי אז הקבלן ייקח את זה, אלא להעביר את זה - - -

<היו"ר ניסן סלומינסקי:>
זו הייתה ההצעה הראשונה. 

<יעקב ליצמן:>
להעביר את זה לזוג הצעיר - - -

<משה גפני:>
לא, על זה לא דובר. 

<היו"ר ניסן סלומינסקי:>
לא, את זה אני אמרתי. ואז ממילא אין חוק. 

<יעקב ליצמן:>
לא, חייב חוק. 

<משה גפני:>
למה זה לא חוק?

<יעקב ליצמן:>
רגע. שאת הפטור מהמע"מ שהוא מקבל, במקום שהקבלן יקבל את זה, במקום שהקבלן ייקח את זה לעצמו, אני רוצה שהזוג הצעיר יקבל מהאוצר מענק כזה.

<ערן ניצן:>
היושב-ראש, לגבי ההצעה שלך, המשמעות של הדיפרנציאליות, כלומר שחלק מההטבה יהיה אפס והיתרה תהיה 18% – זה כמובן יכניס את כל העסקאות במשק ל-1.6. כלומר, בערך 90% מהעסקאות במשק ייכללו. אלה אומדני - - -

<יעקב ליצמן:>
אתה יודע מה שאתה אומר? כאילו עכשיו אתה לא צריך - - -

<היו"ר ניסן סלומינסקי:>
לא, יעקב, תן לו להגיד את הדברים. 

<ערן ניצן:>
אם היום אנחנו משקללים בין 10,000 ל-15,000 עסקאות, אז כמובן שזה יביא אותנו לסדרי גדול של בין 30,000 ל-35,000.

<יעקב ליצמן:>
למה? למה? אני אומר שכל מי שאתה - - -

<קריאות:>
- - -

<יעקב ליצמן:>
מותר לדבר פעם אחת ברצינות? ברגע שאתה לא פוטר מהקבלן ואז הוא יעלה את המחיר, אתה בא - - -

<היו"ר ניסן סלומינסקי:>
טוב, די. 

<יעקב ליצמן:>
למה אתה לא - - - ?

<דובר:>
הוא עונה ל - - -

<יעקב ליצמן:>
הוא לא עונה לי, הוא לא עונה לי, תאמין לי. פעם אחת מותר לי לדבר ברצינות. 

<היו"ר ניסן סלומינסקי:>
רק שאני אבין, על איזה הצעה אתה מתווכח עכשיו? על ההצעה של המענק?

<יעקב ליצמן:>
על ההצעה של הממשלה. הממשלה פוטרת ממע"מ, נכון? אז במקום להוריד את המע"מ, ניתן לזוג הצעיר את סכום המע"מ. 

<היו"ר ניסן סלומינסקי:>
הבנתי, זה מענק. זה מה שדיברנו כשדיברנו על המענק. 

<יעקב ליצמן:>
לא, זה לא המענק שאתה מדבר עליו. 

<משה גפני:>
לא, הוא מדבר על עוד מענק, הוא מדבר גם על מה שאתה אמרת עכשיו. 

<היו"ר ניסן סלומינסקי:>
היו לי שני דברים. אחד, להפוך את זה למענק - - -

<יעקב ליצמן:>
אני מגיש על זה הסתייגות. 

<היו"ר ניסן סלומינסקי:>
בסדר. טוב, רבותיי - - -

<סתיו שפיר:>
רגע.

<ערן ניצן:>
הנקודה השנייה עוסקת במענקים. צריך לקחת בחשבון שבסוגיית המענקים יש לנו ניסיון: אנחנו נתנו כבר מענקים, אמנם באופן מינהלי, ודווקא שם – וזה עובדתית וזה מגובה בנתונים – זה כן עודד עליית מחירים, למשל בירושלים ובעוד מקומות. לכן כאן הניסיון הוא לעבוד באמצעות פטור לעסקה ובאמצעים שכתובים בחוק, באופן שבו מייצרים את - - -
<משה גפני:>
לפי איך שאתה אומר את זה - - -

<יעקב ליצמן:>
האם מישהו בחדר הזה הבין את ההבדל במה שאמרתי כאן? אחד לא הבין מה שאמרתי כאן. 

<היו"ר ניסן סלומינסקי:>
יכול  להיות שהבינו, אבל לא בטוח שהסכימו. 

<קריאות:>
- - -

<סתיו שפיר:>
ניסן, הנקודה הזאת ממש לא ברורה, אני רוצה שיסבירו את זה עד הסוף. 

<ערן ניצן:>
נשאלה שאלה סביב מענקים. גם למענקים יש חסרונות, ואנחנו ראינו את זה כשחילקנו מענקי רכישה – הם העלו מחירים. 

<סתיו שפיר:>
מה החסרונות?

<ערן ניצן:>
עליית מחיר. 

<היו"ר ניסן סלומינסקי:>
אני אגיד לך. ראינו את זה בירושלים: כשהיה מענק מיוחד לירושלים, הקבלנים לקחו בחשבון שאותו אחד מקבל מענק, והעלו את המחיר. זו בעיה שהיא נכונה, אבל צריך למצוא את הדרך להתגבר עליה. בירושלים זה היה ככה, ולכן בוטל מענק ירושלים, כי ראו שהקבלנים ראו, הבינו והעלו את המחירים. 

<סתיו שפיר:>
אבל זו לא הדרך היחידה - - -

<היו"ר ניסן סלומינסקי:>
רגע, אני לא מסכים לזה, אני חושב שאפשר למצוא דרך. אבל זה לא - - -

<אלעזר שטרן:>
ניסן, אבל אם זה בכל הארץ, הרבה יותר קל - - -

<היו"ר ניסן סלומינסקי:>
זה מה שאמרתי, שזה שונה. אבל להערכתי זה לא החלטה לפה, ולכן... שמענו את הדעות, אבל אם יהיה שינוי או לא – זה דבר שיצטרך לבוא בדרגים אחרים. 

<יעקב ליצמן:>
אבל אני הגשתי הסתייגות. 

<היו"ר ניסן סלומינסקי:>
בסדר. נמשיך הלאה. שמעון, תחליף אותי רגע. 
<(היו"ר שמעון סולומון, 12:00)>
<משה גפני:>
לא, רגע. אני מאוד מבקש מכם: אתם מייצגים את עמדת משרד האוצר, ואני מכבד את זה. קחו בחשבון... כולנו פה אנשים עם ניסיון, מי יותר מי פחות, וזה קצת מעליב אותנו שאתם מתווכחים איתנו על העניין הזה. אנחנו הרי יודעים את עמדתכם, אני על כל פנים יודע, מהשנים האחרונות. אני יודע בדיוק את עמדת משרד האוצר, מהראשון ועד האחרון. ואתם מתווכחים איתנו פה על דברים כמו האם המענק יעלה את המחיר והאם מע"מ אפס יוריד את המחיר – אבל לי אתם אמרתם ההפך. ההפך. אמרתם שמענק יוריד את המחיר, אבל אין לכם כסף; ואמרתם שהמע"מ יעלה את המחיר. אמרתם לי, ואני אגיד את השמות, את הימים ואת השעות שאמרתם לי את זה. כמה התווכחתם איתי. חלק כבר לא נמצאים במשרד האוצר בגלל המדיניות הזאת. ערן, חברים שלך, שהיו באותם תפקידים. ואני כבר לא מדבר על זה שזה לא חוקתי, ושמענו את היועץ המשפטי של הכנסת. 

<ערן ניצן:>
אז אני אבהיר לך, חבר הכנסת, שהנושא נדון - - - 

<משה גפני:>
תן לי לסיים. מה לעשות, אני אומר דברים לא נעימים, אבל אני רוצה שנדע את זה. 

<היו"ר שמעון סולומון:>
אבל אתה צריך גם תשובה, לא? אז בוא תבהיר את השאלה, כי זו שאלה מהותית, ואחרי שתסיים תן לו גם לענות. 
<משה גפני:>
בוודאי, הרי אני מת לשמוע את התשובה. 

אנחנו נכנסים לבעיה של אי-חוקתיות. ותדעו שהמדינה ממשיכה אחר כך גם כן, גם אחרי ששר האוצר ילך לתפקיד אחר. 

<היו"ר שמעון סולומון:>
הוא יהיה ראש ממשלה, דרך אגב. 

<משה גפני:>
לא, אני דווקא התכוונתי לערוץ 2.

<יעקב ליצמן:>
לא, כתב ב"במחנה" הוא הולך להיות. 

<משה גפני:>
ואז המצב יהיה שאתם תצטרכו לחזור למטרות המקוריות שלכם, לעמדות המקוריות שלכם. וזאת האמת מבחינה מקצועית. אז אל תתלהבו עם התשובות, על תגידו אותן בהתלהבות כזאת, תגידו "זאת עמדת הממשלה". "הממשלה קבעה להוריד את המע"מ לאפס, זו עמדתה, והיא עשתה גם את כל התנאים האלה, ואנחנו מייצגים את העמדה הזאת". אבל זה לא בסדר שאתם מציעים - - -

<היו"ר שמעון סולומון:>
טוב, גפני, זו הרצאה עכשיו? ערן, אני מבקש - - -

<משה גפני:>
אם אתה יכול לענות לגבי זה - - -

<היו"ר שמעון סולומון:>
חבר'ה, תנו לי ליהנות קצת, יש לי רק כמה רגעים להיות יושב-ראש.

<משה גפני:>
אבל רק שיענה לי על זה, ועל זה שאמרתי ששר האוצר הולך לערוץ 2.

<היו"ר שמעון סולומון:>
ערן, מה שאני יודע זה הפוך, מהניסיון שלנו; הרי כולנו באנו מהשטח. אני מבקש ממך הסבר, בבקשה. 

<משה גפני:>
איזה ניסיון? תראה כמה כבר קלקלתם בשנה. 

<היו"ר שמעון סולומון:>
גפני, אני רוצה לגלות לך משהו: אני עברתי שנתיים ב - - -

<קריאה:>
- - -

<היו"ר שמעון סולומון:>
ערן, בבקשה. 

<(היו"ר ניסן סלומינסקי, 12:05)>
<ערן ניצן:>
- - - כמו שגם הצעתי אותה, וחבר הכנסת גפני, הרי זה רק חלק מהתשובה. הנושא של מענקים מול חוק נדון ארוכות. יש יתרונות למענקים על פני חוק מע"מ, ויש יתרונות לחוק מע"מ על פני מענקים. מה שאני הדגשתי גם בפני הוועדה, שאמרה "יש לנו פתרון אאוריקה: בואו נחלק מענקים במקום חוק המע"מ", הוא שהנושאים הללו, בעבר לפחות, כאשר הם ניתנו, הם יצרו בעיות. דרך אגב, זה לא עמדת המשרד... לכן זה לא שיש פה ברירה מצוינת וברירה גרועה. וככה אני מציג את זה, וככה אני עומד מאחורי זה. ובוודאי שמעל כל אלה מונח גם מה שאתה מבקש מאיתנו שנאמר, ואנחנו נאמר את זה שוב: אחרי שנבחנו ונדונו כל האפשרויות, מה שהוחלט זה ללכת על פטור ממע"מ אפס. 
<יעקב ליצמן:>
האם אתה יכול להציג לוועדה את ה - - - ?

<היו"ר ניסן סלומינסקי:>
יעקב, לא. סתיו, בבקשה. 

<קריאות:>
- - -

<ליאת גרבר:>
- - - פרסמו את זה בעיתון. 

<יעקב ליצמן:>
מה? אני לא שמעתי. באיזה עיתון? ב"המודיע" זה לא כתוב. תציג לוועדה את ה - - -

<היו"ר ניסן סלומינסקי:>
יעקב, יעקב, ליצמן - - -
<משה גפני:>
זה לא בסדר, למה לא פרסמו את המכתב הזה - - -

<היו"ר ניסן סלומינסקי:>
סתיו, בבקשה. 

<סתיו שפיר:>
אני לא התכוונתי למענקי מקום אלא למענקי שחרור. את הכסף הזה אפשר להעביר, וככה זה גם יתאים לזמן השירות ולטיב השירות. אז מה עמדת האוצר לגבי הרעיון לקחת את סדר הגודל של ההטבה הזאת, את הסכום הכולל, ולתת אותו במענקי שחרור לחיילים משוחררים?

<ערן ניצן:>
אני מניח שזה לא רלוונטי רק לשוק הדיור, מן הסתם. 

<סתיו שפיר:>
הם יוכלו להשתמש בזה איך שהם רוצים. ככה גם מי שיכול להרשות לעצמו דירה יוכל לרכוש דירה, וגם מי שיוכל להרשות לעצמו רק שכירות, כמו רוב החיילים המשוחררים, ישתמש בזה לשכירות.

<ערן ניצן:>
זה צעד שלא יהיה מכוון נקודתית להתמודדות עם שוק הדיור. 

<סתיו שפיר:>
מאחר שהבעיה הקשה ביותר שמתמודדים איתה חיילים משוחררים היא שוק הדיור, אני בטוחה שכולם ישתמשו במענק הזה בין היתר גם כדי לממן לעצמם את קורת הגג שלהם.

<היו"ר ניסן סלומינסקי:>
סתיו, אני אעזור לך בנושא. כמו שהיום בחלק מהמענקים המדינה מגדירה לאיזה נושא הם הולכים ולאיזה נושאים הם לא יכולים ללכת, אפשר להגדיר כאן – וזו ההצעה הראשונה שלי – שזה יהיה מענקים כשהוא מגיע לרכוש דירה. 

<סתיו שפיר:>
אחרית הימים. 

<היו"ר ניסן סלומינסקי:>
זה אפשרי בהחלט. 

<סתיו שפיר:>
מה עמדת האוצר לגבי רעיון כזה, רעיון של לתת מענק לחיילים משוחררים שמיועד אך ורק לצורכי דיור, בין אם בחוזים ארוכי טווח בשכירות ובין אם ברכישת דירה?
<היו"ר ניסן סלומינסקי:>
האוצר מתנגד לזה בכל תוקף. 

<ערן ניצן:>
עמדת האוצר כפי ששר האוצר הציג אותה בישיבה הראשונה של הוועדה הייתה שהפעולה הזאת תיעשה באמצעות מע"מ אפס. 

<סתיו שפיר:>
שאלתי מה העמדה המקצועית של האוצר? 

<ליאת גרבר:>
יש עמדה שהציג שר האוצר לממשלה, היא התקבלה על ידי הממשלה, וזאת הצעת החוק שמובאת - - -

<סתיו שפיר:>
אבל השר הוא פוליטיקאי, אני שואלת מה העמדה המקצועית - - -

<היו"ר ניסן סלומינסקי:>
לא, סתיו, עזבי, זה לא - - -

<סתיו שפיר:>
אז רק הערה. מה שהם בעצם אומרים זה שמטרת החוק הזאת היא לא באמת להיטיב עם חיילים משוחררים. אם הייתם רוצים להיטיב עם חיילים משוחררים - - -

<ערן ניצן:>
לא, המטרה היא - - -

<סתיו שפיר:>
אל תקטע אותי בבקשה. אם הייתם רוצים להיטיב עם חיילים משוחררים, הייתם מקבלים את הרעיון של לתת להם מענק לצורכי דיור, והיו מי שמוציאים אותו בשכירות והיו מי שמוציאים אותו ברכישה. אבל אם אתם אומרים עכשיו שאתם מעדיפים לתת את ההטבה הזאת רק לאלפי החיילים המשוחררים שיש ברשותם כסף לרכוש דירה בעוד שמי שאין ביכולתו לרכוש דירה לא יוכל לממש את ההטבה הזאת למרות שעשה שירות צבאי, חלקם אפילו בקרבי – אתם בעצם אומרים שמטרת החוק היא לא להיטיב עם החיילים המשוחררים, זו עמדת האוצר. 

<היו"ר ניסן סלומינסקי:>
נכון, נכון, הוא אמר את זה. הם הגדירו במפורש שזה לא חוק להטבות סוציאליות, אלא שהמטרה המרכזית של החוק זה להוריד את מחירי הדירות. 

<סתיו שפיר:>
אבל אמרו - - -

<היו"ר ניסן סלומינסקי:>
הם גם אומרים שבדרך אגב הם מנסים לעזור בדברים אחרים. אבל המטרה המרכזית היא - - -

<סתיו שפיר:>
אז אני רוצה להגיש את זה כהסתייגות. החוק הזה, מטרתו היא לא להיטיב עם חיילים משוחררים ולכן צריך לשנות את מטרות החוק. אני לא יודעת איפה זה מופיע, אבל בכל מקום שזה מופיע אנחנו מגישים על זה הסתייגות, מאחר שעמדת האוצר אומרת שהם לא ייתנו את המענק לכל החיילים אלא רק למי שיש ביכולתו לרכוש דירה. 

דבר שני, עוד הסתייגות. אנחנו מציעים הגדלה של מענקי שחרור לחיילים, בהתאם לטיב השירות, לאורך השירות – במקום לתת את ההטבה הזאת. יש עוד משהו שפספסנו? 

<יעקב ליצמן:>
אני מציע לשנות את שם החוק ל"שיפור בסקרים - - -

<היו"ר ניסן סלומינסקי:>
די. ליאת, בבקשה תמשיכי ל-(2).
<יעקב ליצמן:>
 - - - אנחנו לא חושבים בכלל על טובת החיילים?

<קריאות:>
- - -

<משה גפני:>
לא, אני לא אמרתי ש... המדרג הנמוך לא יהיה 950,000 אלא יהיה יותר. 

<היו"ר ניסן סלומינסקי:>
בסדר, לא אמרתי שלא. 

<משה גפני:>
לא, אבל אני רוצה שתתמוך בזה, בגלל ש-950,000 - - -

<יעקב ליצמן:>
הגשת על זה הסתייגות?

<משה גפני:>
אני צריך להגיש על זה הסתייגות, אדוני היושב-ראש. שהמדרג הנמוך יהיה 1.2 מיליון. 

<היו"ר ניסן סלומינסקי:>
אוקיי, נרשום הסתייגות. ליאת, בבקשה. 

<משה גפני:>
או לחלופין 1.1 מיליון, אם הם לא יסכימו ל-1.2 מיליון. 

<ליאת גרבר:>
"(2) מתקיים לגביו אחד מאלה - - -

<משה גפני:>
מה? איפה את קוראת?

<היו"ר ניסן סלומינסקי:>
היא ממשיכה לקרוא.

<משה גפני:>
למה?

<היו"ר ניסן סלומינסקי:>
נו, רבותיי. תקראי את כל (2) ואז תסבירי.

<ליאת גרבר:>
"(2) מתקיים לגביו אחד מאלה:

(א) הוא בעל נכות רפואית של 75% לפחות שנקבעה לפי כל דין, ומקבל קצבה בשל נכותו כאמור לפי אותו דין;

(ב) הוא מקבל קצבה לפי - - -

<יעקב ליצמן:>
מה? זה חל - - - ?

<היו"ר ניסן סלומינסקי:>
רגע, היא תסביר עוד מעט. 

<יעקב ליצמן:>
לא, אבל מה פירוש החוק?

<שלומית ארליך:>
שצריך להתקיים אחד מאלה כדי שיחול עליו החוק. 

<ליאת גרבר:>
"(ב) הוא מקבל קצבה לפי פרק ט' לחוק הביטוח הלאומי, ונקבעה לו דרגת אי-כושר להשתכר בשיעור של 75%;".

<אייל לב-ארי:>
זה פרק הנכות. 

<ליאת גרבר:>
נכון. 

"(ג) הוא מקבל קצבה לשירותים מיוחדים לפי סעיף 206 לחוק הביטוח הלאומי;".

<יעקב ליצמן:>
מה זה 206?
<ליאת גרבר:>
זאת קצבה מיוחדת... אנחנו הכנסנו את כל פרקי הנכויות לפי חוק הביטוח הלאומי, לאחר התייעצות - - -

<יעקב ליצמן:>
מה? מה? רגע - - -

<סתיו שפיר:>
אפשר להקריא את סעיף 206? אנחנו לא זוכרים אותו בעל פה. 

<אייל לב-ארי:>
קצבת השר"ם היא בעצם שירותים מיוחדים לאנשים עם נכויות, בין היתר עזרה בבית - - -

<ליאת גרבר:>
מדובר בנכים מאוד קשים. 

<אייל לב-ארי:>
מדובר בנכויות קשות, שמצריכות גם עזרה פיזית כדי לתפקד ביום-יום. הן מחולקות לשלוש דרגות. 

<היו"ר ניסן סלומינסקי:>
הן לא נכללות כבר בתוך ה-75% נכות? 

<ליאת גרבר:>
לא, כי ה-75% זה לפי חוקים אחרים. יש חוקים שהם ספציפיים, ומי שהוא לא בחוק ספציפי, חל עליו חוק הביטוח הלאומי. כלומר, אנחנו וידאנו שאנחנו מתייחסים לכל סוגי הנכים. 

<היו"ר ניסן סלומינסקי:>
בסדר, הלאה. 

<ליאת גרבר:>
דרך אגב, גם אחרי פרסום התזכיר לציבור אנחנו קיבלנו הערות בנושא הזה, ואנחנו תיקנו כך שבאמת כל הנכים הקשים נכללים כאן. 

<היו"ר ניסן סלומינסקי:>
אוקיי. 

<ליאת גרבר:>
"(ה) הוא מקבל קצבת זקנה לנכה לפי סעיף 250 לחוק הביטוח הלאומי;".

במקרה של קצבאות הזקנה - - -

<משה גפני:>
לא הבנתי, אתם מדברים על מי שמקבל קצבת זקנה והולך לקנות דירה? אני רק שואל. 

<ליאת גרבר:>
מה שקורה זה שמי שמקבל קצבת זקנה, היא מחליפה את קצבת הנכות.  

<משה גפני:>
זה מתאים לפרסומת, "דאגתי לקצבת זקנה". הרי אנשים לא ישאלו מה... קצבת זקנה? 

<יעקב ליצמן:>
כמה כאלה יש שאין להם דירות?

<משה גפני:>
אני מגיש הסתייגות: מי שההורים שלו הם נכי רדיפות הנאצים, שגם ייכלל בזה. שיהיה לו גם לפרסומת. 

<ליאת גרבר:>
לא הבנתי. 

<משה גפני:>
מי שההורים שלו הם נכי רדיפות הנאצים, יהיה זכאי למלוא ההטבה. 

<ליאת גרבר:>
ההורים שלו?

<היו"ר ניסן סלומינסקי:>
ההורים שלו?

<משה גפני:>
שאם ההורים שלו הם נכי רדיפות הנאצים, הוא יהיה זכאי. 

<ליאת גרבר:>
למה שהוא יהיה זכאי?

<היו"ר ניסן סלומינסקי:>
רגע, אז כל שכן אם הוריו נפלו, נהרגו. 

<משה גפני:>
אני מציע ש... אתה עושה את זה בכוונה כדי לבלבל אותי? אני מציע הסתייגות - -

<היו"ר ניסן סלומינסקי:>
הבנתי, הבנתי, בסדר, תרשמו. 

<משה גפני:>
- - שאם יהיה זוג שאחד מבני הזוג, ההורים שלו הם נכי רדיפות הנאצים, אז אפילו אם הוא לא עומד בתנאים של פסקה (1), אז בגלל שההורים שלו הם נכי רדיפות הנאצים, יהיה זכאי כמו אלה שמקבלים קצבת זקנה. כלומר, אם ההורים שלו הם נכי רדיפות הנאצים, הוא יהיה זכאי. 

<יעקב ליצמן:>
אני, למען הפרוטוקול - - -

<היו"ר ניסן סלומינסקי:>
רגע, רגע - - -

<יעקב ליצמן:>
רק שאלה - - -

<מאיר אסולין:>
זה לא מישהו שמקבל קצבת זקנה והוא לא נכה.

<משה גפני:>
הבנתי. 

<היו"ר ניסן סלומינסקי:>
הוא הציג הסתייגות. 

<שמעון סולומון:>
הוא הרחיב. 

<משה גפני:>
מכיוון שקצבת זקנה רלוונטית לחוק הזה, אז גם - - -

<ליאת גרבר:>
קצבת זקנה מחליפה קצבת נכות: נכים שמתחילים לקבל קצבת זקנה, זה מחליף את קצבת הנכות. אז אנחנו לא נפגע בהם, הרי הם לא מפסיקים להיות נכים בגלל שהם מקבלים קצבת זקנה. 

<קריאות:>
- - -

<ליאת גרבר:>
אני מזכירה את הרציונל. 

<אייל לב-ארי:>
חבר הכנסת גפני - - -

<משה גפני:>
מכיוון שאתם מאוד רציונליים ומאוד ליברליים, אז אתם מציעים קצבת זקנה. 

<אייל לב-ארי:>
לא, לא, חבר הכנסת גפני, אני אסביר מה סעיף 251 לחוק הביטוח הלאומי אומר. סעיף 251 לחוק הביטוח הלאומי בא לשמור על קצבתו של נכה שהגיע לגיל זקנה כך שהיא לא תופחת. זאת אומרת, קצבת הזקנה שלו תישאר בשיעור קצבת הנכות ערב הגיעו לגיל פרישה. זה מה שסעיף 251 אומר. 

<משה גפני:>
בסדר, אבל לפי החוק הזה, איך הוא קשור לפה?

<אייל לב-ארי:>
שאם הגעת לגיל פרישה - - -

<משה גפני:>
אם הוא התחתן. הוא בן 80 - - -

<היו"ר ניסן סלומינסקי:>
לא, אחרי 35 הוא לא צריך להתחתן. 

<משה גפני:>
הוא רוצה עכשיו לקבל פטור ממע"מ בדירה שהוא קונה. 

<היו"ר ניסן סלומינסקי:>
הוא רוצה לקנות דירה. 

<משה גפני:>
מאה אחוז. הוא בן 80, והוא רוצה - - -

<יעקב ליצמן:>
האם אני יכול לדעת כמה כאלה יש? כאלה שאין להם דירות?

<משה גפני:>
זה לא רלוונטי, זה הרי פרסומת - - -

<היו"ר ניסן סלומינסקי:>
לא, לא, יש הרבה. השאלה היא כמה מהם יכולים לקנות. כמה כאלה שאין להם דירה והם יכולים לקנות, זה חשוב. אבל אם אתה רוצה לדעת כמה יש בלי דירה – הרבה. 

<יעקב ליצמן:>
ערן, שאלתי לגבי הסעיף הזה של קצבת זקנה, לכמה אנשים זה נוגע ומה העלות של זה?
<ליאת גרבר:>
אין לי תשובה לגבי סעיף ספציפי בתוך ה...

<יעקב ליצמן:>
האם יש אחד במדינה? 

<ליאת גרבר:>
זה לא רלוונטי. 

<יעקב ליצמן:>
מה לא רלוונטי?

<ליאת גרבר:>
זה לא רלוונטי. אנחנו רצינו לתת לכלל האוכלוסייה את ה - - -

<ערן ניצן:>
המגבלה האפקטיבית היא היצע הדירות, כי יש המון זכאים כבר היום. עם הנכים ובלי הנכים, יש הרבה. מה שאנחנו נעצרים בו זה ההיצע. 

<משה גפני:>
מכיוון שבתחילת הדיון על החוק הזה יאיר לפיד אמר שהוא מבין בתקשורת, אני כל הזמן חושב מה הוא עושה פה מבחינת התקשורת. אז הוא עושה כמה דברים. קודם כול, הוא מוזיל את מחירי הדירות, שזה ברור. אחרי זה הוא אומר שמי שלא שירת לא יקבל הטבה כזאת אלא יקבל הטבה מאוד מופחתת. ואחרי זה הוא מוסיף גם נכים - - -
<יעקב ליצמן:>
וערבים. 

<משה גפני:>
לא, ערבים הוא לא מוסיף, ערבים הוא שונא. ערבים לא. 

<יעקב ליצמן:>
לא, אבל הוא אמר שיהיה - - -

<היו"ר ניסן סלומינסקי:>
רבותיי, די - - -

<משה גפני:>
לא, לא, לא. ועכשיו הוא מוסיף דבר שהוא לא רלוונטי בכלל אבל הוא אומר "קצבת זקנה". לכן אני מבקש הסתייגות, כי גם לי יש בחירות – הרי זה הכול נעשה בשביל זה. 

<היו"ר ניסן סלומינסקי:>
אוקיי, מאה אחוז. 

<משה גפני:>
אצלי, דרך אגב, זה יעזור, בעוד הוא יורד כל הזמן בסקרים. 

<היו"ר ניסן סלומינסקי:>
זה נכון. 

<משה גפני:>
אני מציע שמי שהוא בן לנכי רדיפות הנאצים - - -

<היו"ר ניסן סלומינסקי:>
הבנו, רשמנו את זה כבר. 

יאללה, תסבירו את סעיף (ו).

<יעקב ליצמן:>
למה אתה פוגע רק ב - - - ?

<היו"ר ניסן סלומינסקי:>
ליאת, סעיף (ו), את מוכנה?

<משה גפני:>
מכיוון שקצבת זקנה היא לא רלוונטית – ליצמן צודק, זה סתם אפס, בן אדם בן 80 לא הולך לקנות דירה, הוא הולך לבית גיל הזהב – הציע חבר הכנסת ליצמן, ואני חושב שזאת הסתייגות נכונה, שיקבל גם אם ההורים מקבלים קצבת זקנה. 

<היו"ר ניסן סלומינסקי:>
דרך אגב, מי שהולך לבית גיל הזהב, יש פרויקטים שאתה כן קונה דירה. 

<משה גפני:>
אבל זה לא קשור לזה. 

<יעקב ליצמן:>
לא, לא, גפני, לכן אנחנו מציעים גם להם פטור. אתה צוחק, אבל מי שהולך לגיל הזהב, יהיה לו פטור. 

<היו"ר ניסן סלומינסקי:>
יאללה, תסבירו את (ו). מי זה קצבת הסיעוד?

<משה גפני:>
לא, אבל שתדעו - - -

<היו"ר ניסן סלומינסקי:>
רגע, רגע, היא הבינה. 

<משה גפני:>
לא, היא לא הבינה, היא לא הקשיבה. 

<ליאת גרבר:>
אני הבנתי. 

<משה גפני:>
הבנת מה שאני אמרתי, אבל מה שליצמן אמר לא הבנת. ליצמן אמר שאם מישהו זקן הולך לבית גיל הזהב והוא קונה שם דירה, הוא יהיה פטור ממע"מ. 

<היו"ר ניסן סלומינסקי:>
לא, מה שהוא אומר זה לא זה, אלא שלגביו הדרישה של קבלן לא קיימת. 

<משה גפני:>
בדיוק, זו ההגדרה. 

<היו"ר ניסן סלומינסקי:>
הלאה, (ו).

<ליאת גרבר:>
מאחר שהחוק לא מגביל את רכישת הדירה בגיל, אז גם בנכות הוא לא מגביל, זה הכול. 

<שלומית ארליך:>
אם את כבר אומרת את זה, אז בואי נגיד ככה: מה שמוצע פה זה לתת רק לבעלי הנכות בדרגות הגבוהות מאוד; 75% ומעלה זה נכים במצב מאוד קשה. השאלה למה לא לאפשר את זה... האם שיקולים תקציביים מונעים את זה... אם אנחנו מדברים על גיוס לצה"ל, אז למה לא לאפשר גם לנכים שלא יכולים להתגייס לצה"ל בגלל נכות, שזה לא בהכרח נכים בנכות של 75% ומעלה. 

<ליאת גרבר:>
כי הם יכולים לשרת בשירות לאומי או אזרחי. 

<יעקב ליצמן:>
לא נכון. 

<היו"ר ניסן סלומינסקי:>
היום יש בכמה גופים – "בת עמי" ועוד כמה גופים – טיפול בנושא של נכים, והם כן מתגייסים. אני לא יודע איזה דרגות - - -

<אייל לב-ארי:>
ממתי הם יכולים?

<היו"ר ניסן סלומינסקי:>
אני לא יודע, אבל אני יודע שיש טיפול מיוחד וגם יש תקצוב, ואפילו אנחנו אישרנו כאן סכומים מסוימים לנושא הזה. 

<אייל לב-ארי:>
אבל החוק הזה הולך גם אחורנית, ולכן צריך לדעת כמה אחורנית לא גייסו בגלל הנכות שלהם, שהיא הייתה יחסית נמוכה, למשל אנשים עם משקל נמוך מאוד, שהצבא מסרב לגייס אותם, או אנשים עם גובה מסוים שהצבא לא מגייס אותם ולא מאפשר להם חלופה אחרת. לפי הרציונל של הגדרת רוכש מוטב, הם גם היו אמורים להיכנס לזה. 
<שלומית ארליך:>
יש לך נתונים לגבי כמה - - -

<היו"ר ניסן סלומינסקי:>
איפה יואב?

<דובר:>
יואב יצא, הוא חשב שסיימו אותו. 

<משה גפני:>

הם מעירים הערה נכונה. 

<היו"ר ניסן סלומינסקי:>
נכון. לכן רציתי שיואב יבוא, כדי לשמוע אם יש סיטואציה כזאת. אני לפחות, מכיר שלוש עמותות שמטפלות בזה. 

<רותי פרמינגר:>
סליחה, אדוני, אפשר להעיר?

<משה גפני:>
ניסן, יש כאלה שלא גייסו אותם לא בגלל שהם נכים לפי ההגדרות כאן בחוק - - -

<היו"ר ניסן סלומינסקי:>
אני יודע, במו ידיי, כשהייתי צעיר, לקחתי מישהו חירש אילם שלא רצו לגייס אותו, והלכתי איתו לבקו"ם, והוא גויס והיום הוא קצין בחיל האוויר. 

<רותי פרמינגר:>
אדוני, אותי לא רצו לגייס, וכמוני עוד רבים. 

<סתיו שפיר:>
יש נערים ונערות עם פיגור שכלי, עם אוטיזם, שהצבא לא מגייס אותם – האם הם כלולים?

<אייל לב-ארי:>
תלוי מה רמת - - -

<סתיו שפיר:>
במקרים נדירים הבן אדם מצליח להתקדם ולהגיע - - -

<היו"ר ניסן סלומינסקי:>
אדם כזה נכנס בתוכו בטוח. 

<שלומית ארליך:>
נכות ברמה של 75% היא נכות ברמה מאוד גבוהה. 

<ליאת גרבר:>
זה גם אי-כושר השתכרות, שלומית, זה לא רק נכות רפואית. 

<קריאות:>
- - -

<סתיו שפיר:>
תגידי לנו מי לא נכלל בנכויות? מי נמצא מחוץ לחוק הזה?

<ליאת גרבר:>
אני לא יודעת מי. מי שפחות מ...

<שלומית ארליך:>
יש פה מישהו מהמוסד לביטוח לאומי. 

<סתיו שפיר:>
מי לא נכלל?

<היו"ר ניסן סלומינסקי:>
נשאיר את זה ונבקש שיבואו מחר. 

<טמיר כהן:>
רק לשם הבהרה: המוסד לביטוח לאומי מקבל את כל הזימונים לכל הדיונים כל הזמן. 

<רותי פרמינגר:>
יש לי הערה קצרה מאוד. אני רותי פרמינגר, מארגון נפגעי פעולות איבה. אני רוצה להגיד שמה שצריך לשאול זה את מי צה"ל לא מוכן לגייס. אני מדברת מניסיון אישי שלי: אני רציתי  להתגייס, מאוד ביקשתי, אבל לא קיבלו אותי. 

<היו"ר ניסן סלומינסקי:>
למה?

<רותי פרמינגר:>
כי אני נכה, אני הולכת עם פרוטזה. נפצעתי בפעולות איבה, נפצעתי בשדה מוקשים. ויש עוד הרבה כמוני, שמבקשים להתגייס לצה"ל ולא מתקבלים, כי זו מעמסה על הצבא. עכשיו, אני לא רוצה בכלל להטיל דופי בצבא - - -

<היו"ר ניסן סלומינסקי:>
באיזה דרגת נכות? אני לא רוצה לשאול לגבייך אישית, אבל נכות כזאת - - -

<רותי פרמינגר:>
זאת נכות שהיא פחות מ-75%. אבל אני רוצה להגיד שהאנשים רוצים להתגייס והצבא לא מקבל אותם, ומן הראוי לבדוק את זה. 

<היו"ר ניסן סלומינסקי:>
אז רשמנו את זה, ואנחנו נבקש מהביטוח הלאומי תשובה - - -

<יעקב ליצמן:>
אבל למה את - - - ?

<רותי פרמינגר:>
לא, אני לא יכולה לעשות שירות אזרחי. 
<קריאות:>
- - -

<סתיו שפיר:>
תגידו לנו מי לא זכאי. 

<רותי פרמינגר:>
אני רוצה להגיד לכם שאני הייתי יכולה להתגייס גם להרבה דברים אחרים. אני הייתי - - -

<היו"ר ניסן סלומינסקי:>
די, רותי. אנחנו נבקש מהם מחר שיבואו. 

<משה גפני:>
אבל כאן מתחילה בעיית החוקיות של החוק הזה. מכיוון שברגע שאתה עושה קריטריון שלא ממן הטענה, אז מגיעה טענה כזאת - - -

<היו"ר ניסן סלומינסקי:>
אבל מה אכפת לך שייפול? למה אתה צריך לתקן? שזה יהיה, שהחוק ייפול בגלל זה. אני מתפלא עליך, אני לפעמים משתגע ממך. 

<משה גפני:>
לא, אבל אני רוצה - - -

<היו"ר ניסן סלומינסקי:>
אה, אתה רוצה לדאוג לממשלה. 

<משה גפני:>
  לא, לא, אני דואג לך, שאתה תעשה חוק נורמלי. זה הכול. כי החוק הזה כמו שהוא, הוא לא נורמלי. אבל זאת דוגמה אחת מני אלפים. 
<היו"ר ניסן סלומינסקי:>
מסכים איתך. טוב, אנחנו נזמין גם את הביטוח הלאומי וגם את הצבא. 

<אייל לב-ארי:>
יש לי שאלה נוספת לגבי זה. לגבי האנשים עם דרגת הנכות הגבוהה, 75% ומעלה, רציתי לדעת למה משרד המשפטים ראה סיבה להכניס אותם ולא את בעלי הנכויות היותר נמוכות, שגם העניין שלהם עלה על הפרק?

<ליאת גרבר:>
אני רוצה להסביר. המטרה של החוק - - -

<אייל לב-ארי:>
שאלתי את משרד המשפטים.

<משה גפני:>
ליאת, את ממשרד המשפטים?

<ליאת גרבר:>
לא, אני רק רוצה להגיד - - -

<משה גפני:>
אבל הוא שאל את משרד המשפטים. 

<ספי זינגר:>
הטבה עודפת ניתנת לשתי קבוצות: לקבוצת המשרתים כהוקרה, ולקבוצה השנייה, קבוצת הנכים, שהיא קבוצה שהמדינה מסייעת לה בכל מיני דרכים בהמון מקרים. מה קו הגבול שבו המדינה מחליטה לסייע? זאת שאלת מדיניות; זאת שאלה שאין לה תשובה אחת נכונה. החלטת הממשלה הייתה לקבוע לנכים הקשים. 

<משה גפני:>
רגע. עם כל הכבוד לנושא של ההוקרה, אנחנו מדברים פה על שירות שניתן לאזרחי המדינה, זה לא הסיפור של חוק חיילים משוחררים. 

<ספי זינגר:>
אני דיברתי על נכים עכשיו.

<משה גפני:>
הבנתי, שנייה. עכשיו, אתה, המחוקק, הממשלה, אומר שאתה נותן הטבה למשרתים. בא מישהו ואומר "אני ביקשתי לשרת, אז למה אני לא מקבל את השירות הזה, שהוא שירות בסיסי ואלמנטרי שהמדינה נותנת לאזרחיה?". מכיוון שאתה רוצה לתת הוקרה למי ששירת ולא לתת את ההוקרה הזאת למי שלא שירת, הוא אומר "אני מבקש לשרת, אבל המדינה לא לקחה אותי בגלל שאני נכה 30%, למרות שאני ביקשתי, למרות שרציתי להיות בצבא". איך מבחינה חוקתית אתה מסביר את זה?

<היו"ר ניסן סלומינסקי:>
משה, אם הוא היה יכול ללכת לשירות לאומי, אז יש תשובה. 

<משה גפני:>
לא, הוא לא יכול היה ללכת. 

<היו"ר ניסן סלומינסקי:>
לא, לשירות אזרחי. 

<משה גפני:>
הוא לא יכול היה ללכת. 

<היו"ר ניסן סלומינסקי:>
רגע, לכן אמרתי שחשוב שיבואו הביטוח הלאומי ומשרד הביטחון וייתנו תשובה. 

<משה גפני:>
הוא רצה לשרת בצבא אבל הצבא לא קיבל אותו בגלל שהוא נכה 30%. אז הוא הלך והקים שירות רפואה ארצי שעם זה הוא נתן שירות לכל אזרחי המדינה. הוא תרם לחברה. אבל הוא לא שירת בצבא, בגלל שהצבא לא לקח אותו. 

<היו"ר ניסן סלומינסקי:>
אבל עוד פעם, אם הוא שירת בשירות אזרחי - - -

<משה גפני:>
לא, הוא לא שירת בשירות אזרחי. 

<היו"ר ניסן סלומינסקי:>
אז אם הוא היה יכול אבל הוא לא ניצל, אז זו בעיה. ואם הוא לא היה יכול, אז כדי ללבן - - -

<משה גפני:>
יש פה בעיה חוקתית. 

<היו"ר ניסן סלומינסקי:>
אז אמרנו שכדי ללבן את זה אנחנו רוצים שהביטוח הלאומי ומשרד הביטחון יבואו הנה. 

<משה גפני:>
אבל יש פה בעיה חוקתית, ומשרד המשפטים צריך להשיב על זה. 

<היו"ר ניסן סלומינסקי:>
טוב, הלאה, ליאת.

<משה גפני:>
אני לא יודע למה אתה נותן למשרד המשפטים - - -

<היו"ר ניסן סלומינסקי:>
אני לא אמרתי שאני נותן להם. 

<משה גפני:>
משרד המשפטים צריך להביע עמדה פה. 

<ספי זינגר:>
אנחנו הבענו עמדה. 

<משה גפני:>
החוק הזה, אם הוא חס וחלילה יעבור ככה, כמו שהממשלה הביאה אותו, זה יהיה כתם על היועץ המשפטי לממשלה. הרי כולנו יודעים את עמדתו. אה, בעצם אולי לא כולם יודעים. 

<ספי זינגר:>
אבל אנחנו באנו והבענו את - - -

<משה גפני:>
תבואו. עם כל הכבוד, משרד המשפטים, מתי שצריך אותו, הוא לא...

<היו"ר ניסן סלומינסקי:>
ליאת, תמשיכי בבקשה. 

<ליאת גרבר:>
אנחנו סיימנו את הפסקאות, נכון?

<משה גפני:>
עוד לא התחלנו. 

<אייל לב-ארי:>
סיימנו. 

<ליאת גרבר:>
"לעניין הגדרה זו יראו רוכש כרוכש מוטב, גם אם רכש את הדירה במשותף עם בן זוגו, שאינו רוכש מוטב;".

זה דומה לסעיף שהקראנו קודם לגבי רוכש זכאי. גם כאן אנחנו נותנים את ההטבה לרוכש המוטב שמקיים את התנאים - - -

<משה גפני:>
לגבי נכה?

<ליאת גרבר:>
לגבי נכה ולגבי מי ששירת. לגבי שתי הפסקאות. 

<אייל לב-ארי:>
למה יש שוני בניסוח בין רוכש זכאי לרוכש מוטב מבחינת הסיפה? "יראו רוכש כרוכש מוטב" – למה לא להשתמש באותו דבר שם?

<משה גפני:>
יש לכם פה טעות. זה לא רק רוכש מוטב, זה גם רוכש זכאי. 

<ליאת גרבר:>
לא, כאן זה לעניין רוכש מוטב. 

<אייל לב-ארי:>
אבל אמרתם שהתנאי הוא דומה, אז למה יש שימוש בניסוח שונה?

<ליאת גרבר:>
הוא לא שונה. במה הוא שונה?

<משה גפני:>
רוכש זכאי שהוא בן 35 והוא התחתן עם מישהי בת 32 – מה הדין?

<ליאת גרבר:>
לא, אייל, שם יש תנאים שצריך...

<היו"ר ניסן סלומינסקי:>
משה, דיברו על זה. 

<משה גפני:>
מה דיברו? מה אמרו?

<ספי זינגר:>
אייל, מה הפער שגיליתם?

<אייל לב-ארי:>
לגבי ההגדרה "יראו רוכש כרוכש מוטב", בעצם התנאי הזה הוא תנאי דומה למה שנקבע לגבי רוכש זכאי. אז למה לא השתמשו באותו ניסוח?

<שלומית ארליך:>
פשוט צריך לנסח את זה ככה שבמקום "שאינו רוכש מוטב" יהיה "שלא מתקיימים בו התנאים האמורים".

<ספי זינגר:>
מה ההבדל? מה הבעיה?

<שלומית ארליך:>
אין הבדל, זה עניין ניסוחי. שתהיה התאמה. 

<היו"ר ניסן סלומינסקי:>
בכל אופן, הרעיון הוא אותו רעיון. 

<אייל לב-ארי:>
אם זה אותו רעיון אז שיהיה גם אותו ניסוח, שלא יהיו אחר כך שאלות של פרשנות. 

<משה גפני:>
לא, אבל כאן יכולה להיות בעיה, בגלל שאם אתה כותב פה "רוכש מוטב" אז יגידו שרוכש זכאי לא יהיה ככה. צריך פה הגדרה כללית. 

<מאיר אסולין:>
רוכש מוטב הוא קודם כול רוכש זכאי. 

<ערן יעקב:>
הוא מכיל בתוכו את ההגדרה של רוכש זכאי. 

<משה גפני:>
מה הדין של רוכש זכאי שבת זוגו היא בת 32 והוא בן 35, האם הם זכאים?

<ערן יעקב:>
כן. 

<משה גפני:>
איפה זה כתוב?

<היו"ר ניסן סלומינסקי:>
קראנו את זה קודם.

<ליאת גרבר:>
ברוכש זכאי. 

<משה גפני:>
אז למה עכשיו אתם משתמשים ברוכש מוטב? למה לא באותה הגדרה?

<מאיר אסולין:>
כי הוא מוטב. 

<משה גפני:>
בסדר, אבל למה לא באותה הגדרה?

<ליאת גרבר:>
כי כאן יש הטבה מוגדלת. 

<משה גפני:>
אני מציע, אדוני היושב-ראש, שהלשכה המשפטית תדבר איתם - - -

<היו"ר ניסן סלומינסקי:>
הם ידברו ביניהם אחר כך. 

<ליאת גרבר:>
לא, אני לא - - -

<היו"ר ניסן סלומינסקי:>
ליאת וערן, תמשיכו הלאה, ואם יהיה - - - אז תדברו איתם. 

<משה גפני:>
יש פה בעיית ניסוח, אבל בלאו הכי החוק לא יעבור, וגם אם הוא יעבור הוא ייפול בבג"ץ, בגלל הערבים. 

<היו"ר ניסן סלומינסקי:>
ליאת, תמשיכי. 

<ליאת גרבר:>
""שטח דירה", "שטח מרפסת שמש", "שטח גינה", "שטח מחסן" – כמשמעותם בטופס המפרט שנקבע לפי סעיף 3(א) לחוק המכר (דירות);".

<יעקב ליצמן:>
מה זה "שטח מרפסת שמש"?

<ליאת גרבר:>
זה הגדרות שהשתמשנו בהן קודם כדי לחשב את שטח הדירה. 

<יעקב ליצמן:>
אבל השתמשתם כשלא היינו. מה זה?

<אייל לב-ארי:>
למה אנחנו פונים כאן למפרט שנקבע בחוק המכר (דירות) בעניין משמעותם, אבל אנחנו קובעים מפרט ספציפי לעניין הדירה פה?

<ליאת גרבר:>
המפרט לא קשור, המפרט אמור לחול על דירה מוטבת כדי להגדיר את טיבה הבנייה, כדי שסטנדרט הבנייה לא ייפגע. לעומת זאת, החישוב לצורך שטח הדירה, שכולל את שטח המרפסת, שטח הגינה ושטח מחסן – כאן אנחנו מפנים להגדרות המקובלות של חוק המכר. 
<אייל לב-ארי:>
יש לנו עוד פעם את פיצול הדינים, שדיברנו עליו בדיון הקודם. 

<משה גפני:>
יש לי שאלה. בחוק הזה יש הרבה מילים מיותרות, כמו למשל המפרט כאן או כמו למשל בן זוג וכולי. האם זה נובע מחוסר ביטחון שלכם בחוק הזה?

<ערן יעקב:>
לא, זה נובע מ - - -

<משה גפני:>
לא שאלתי אותך, מאיפה הגעת לי פתאום? שואל אייל למה צריך לכתוב את זה. 

<היו"ר ניסן סלומינסקי:>
ערן, מאחר שהשאלה של משה היא טובה אבל רלוונטית גם לכל ההמשך, כי בו יש הרבה מילים מיותרות, אז תיתנו את התשובה רק בסוף. 

<קריאות:>
- - -

<שלומית ארליך:>
ליאת, אולי נבהיר את השאלה. בעצם אמרנו שלגבי החוק הזה אנחנו מחילים מפרט שהוא עם שר השיכון יחד עם שר האוצר. 

<משה גפני:>
לא, לא, את שר האוצר מחקנו. 

<שלומית ארליך:>
בהסתייגות. 

<משה גפני:>
בהסתייגות. 

<ליאת גרבר:>
אבל כאן יש הגדרות לצורך החישוב שנעשה לגבי שטח הדירה, כדי לראות אם אני עומדת במחיר של השמאי. זו המטרה של ההגדרה הזאת. זאת לא אותה תכלית, כי המפרט הוחל על - - -

<שלומית ארליך:>
אבל יש שני מפרטים שחלים פה עכשיו, נכון?

<ליאת גרבר:>
לא, זה לא מפרט. 

<אייל לב-ארי:>
מפרט אחד יסביר איך תיראה הדירה ומפרט שני יתאר איך מחשבים את השטח. כלומר, הקבלנים יצטרכו להתייחס עכשיו לשני מפרטים: מפרט אחד שאומר איך אני מתייחס לשטח לעניין כל החישובים שהחוק מגדיר, ומפרט שני לעניין איך הדירה תיראה.

<משה גפני:>
למה זה לא יכול להיות במפרט אחד? תגידו, אתם עושים צחוק?

<ליאת גרבר:>
זה לעניין איך מחשבים שטח. בסדר, נבדוק אם אפשר במפרט השני - - -

<משה גפני:>
אבל אתם מבזים את ספר החוקים הישראלי. 

<ערן יעקב:>
אין בעיה, ככל שניתן לשלב, נבדוק אם - - -

<משה גפני:>
מה זה "נבדוק"? אנחנו אומרים לכם - - -

<היו"ר ניסן סלומינסקי:>
דברו ביניכם. הלאה, ליאת. 

<יעקב ליצמן:>
לא, אני גם ביקשתי. מה זה מרפסת שמש?

<היו"ר ניסן סלומינסקי:>
אני מציע שעל השאלה של יעקב על מרפסת שמש תענו אחרי כן. 

<יעקב ליצמן:>
לא, אולי אני אגיש הסתייגות על זה. ליאת, את יודעת מה זה מרפסת שמש? מה זה? 

<היו"ר ניסן סלומינסקי:>
זה מרפסת לא מקורה.

<יעקב ליצמן:>
אז למה קוראים לזה "שמש"?

<ערן יעקב:>
כי זו מרפסת בלי גג. 

<יעקב ליצמן:>
ומה זה שטח מחסן?

<היו"ר ניסן סלומינסקי:>
אתה שואל מה זה שטח מחסן? אוהו, על זה יש מלחמת עולם. אני כבר מעכב הרבה חודשים טובים הצעת חוק של משרד הפנים על צורת חישוב חדשה - - -
<יעקב ליצמן:>
אז עד שאתה לא מביא את החוק הזה, אי אפשר להכניס "שטח מחסן".

<טל אלדרוטי:>
אדוני, אני רוצה לעזור. אני השמאי הממשלתי הראשי - - -

<שלומית ארליך:>
לפני השמאי אולי נקרא מה ההגדרה אומרת בתוך טופס המפרט שנקבע לפי סעיף 3(א). מרפסת שמש מוגדרת שם כמרפסת חיצונית לדירה; שטחה של מרפסת הוא שטח הרצפה הכלוא בתוך המצולע הנוצר על ידי הקווים העוברים על - - - 

<יעקב ליצמן:>
אני מקווה שאת מבינה מה שאת קוראת. 

<שלומית ארליך:>
- - - החיצוניים של קירות החוץ - -
<היו"ר ניסן סלומינסקי:>
זה הברוטו והנטו, יעקב. 

<טל אלדרוטי:>

זה ברור מאוד. 

<שלומית ארליך:>
- - או המעקים הבנויים של המרפסת, ועל פניהם החיצוניים של קירות הדירה הגובלים במרפסת. 

<יעקב ליצמן:>
אני לא מבין מילה אחת. 

<טל אלדרוטי:>
מר ליצמן, אני אסביר לך. המשמעות היא כל שטח הדירה או המרפסת, כולל מה שמתחת לקירות החיצוניים, ומקורה. זה המשמעות של מה שהיא קראה עכשיו. 

<יעקב ליצמן:>
לא הבנתי. 

<טל אלדרוטי:>
כל שטח הדירה או המרפסת, כולל השטח שמתחת לקירות החיצוניים של הדירה, ומקורה. 

<יעקב ליצמן:>
על זה משלמים ארנונה?

<טל אלדרוטי:>
אני לא יודע, זה לא רשום פה. 

<יעקב ליצמן:>
אז איך זה חלק מהדירה?

<טל אלדרוטי:>
אין קשר, אין קשר.

<יעקב ליצמן:>
למה לא? בטח שיש קשר. 

<היו"ר ניסן סלומינסקי:>
יעקב, אצלי במועצה קבענו שכל שטח שהוא מקורה נחשב לשטח של הדירה ומשלמים עליו ארנונה. 

<טל אלדרוטי:>
יש 17 שיטות לחישוב שטח, ואולי יעשו בזה סדר באיזה יום. 

<יעקב ליצמן:>
אני חייב להגיד לך שבתקופתי היו קרוב ל-1,000 הגדרות של איך מחשבים מרפסת, חדר מדרגות - - -

<טל אלדרוטי:>
אז פה יש הגדרה, וזו זו.  לכן זו התשובה לגפני למה צריך בחוק הזה להפנות לחוק המכר. 

<יעקב ליצמן:>
לא, אבל הוא יכול לכתוב את זה בהגדרה של משרד הפנים. 

<היו"ר ניסן סלומינסקי:>
ליאת, תמשיכי. 

<ליאת גרבר:>
""תושב ישראל" – כהגדרתו - - -

<יעקב ליצמן:>
רגע, ליאת. רגע, מה זה "מחסן"?

<שלומית ארליך:>
מחסן – שטחו של מחסן הוא השטח הכלוא בין קירות המחסן בתוספת שטח קירות; כאשר קיר המחסן מפריד בינו לבין חלק של דירה אחרת, ייכלל רק השטח שמתחת למחצית הרוחב של הקיר; כאשר קיר המחסן גובל בשטח משותף, ייכלל שטח הקיר במלואו.

<יעקב ליצמן:>
על זה משלמים ארנונה?

<טל אלדרוטי:>
זה לא רלוונטי לכאן. 

<יעקב ליצמן:>
זה כן רלוונטי. 

<טל אלדרוטי:>
יכול להיות שהוא באופן אחר, אני לא יכול להגיד לך כרגע. 

<היו"ר ניסן סלומינסקי:>
יעקב, יש מחלוקת: יש רשויות שמחייבות ארנונה, יש כאלה שמחייבות 50% ויש כאלה שלא מחייבות. ברשויות מסודרות מחייבים גם על מחסן, כי זה נהפך תוך זמן מסוים לשטח. 

הלאה. 

<משה גפני:>
לא, לא, ניסן, סליחה - - -

<יעקב ליצמן:>
גפני, שטח גינה, אתה יודע מה זה?

<משה גפני:>
כל אלה כלולים בתוך הכמות של המטר המרובע?

<היו"ר ניסן סלומינסקי:>
לא, תסתכל בעמוד 817, יש כאן הגדרה של איך מחשבים את זה, נכון?

<טל אלדרוטי:>
נכון. 

<היו"ר ניסן סלומינסקי:>
ואללה, תרשום בפרוטוקול שלך שכבר יש לי הסמכה כחצי שמאי. 

<משה גפני:>
רק שנייה, מה שאתם מציעים בחוק הזה זה שאם יש לנו גינה גדולה,  אם באותה בנייה רוויה יש גינה גדולה שהיא למעלה מ-20 מטר לכל אחד מהדיירים - - -

<ליאת גרבר:>
הוא הסביר את זה אתמול. 

<היו"ר ניסן סלומינסקי:>
הסברנו את זה אתמול. 

<משה גפני:>
אבל לא הייתי פה. 

<קריאות:>
- - -

<היו"ר ניסן סלומינסקי:>
הסברנו את זה. חלק מהשווי של הדירה נחשב גם כל הדברים האלה.

<משה גפני:>
אני שואל שאלה: יש שטח גינה גדול - - -

<היו"ר ניסן סלומינסקי:>
אין כזה דבר. 

<משה גפני:>
שטח גינה. גינה. האם אז אני לא זכאי להטבה?

<טל אלדרוטי:>
אתה זכאי להטבה בכל שטח גינה - - - 

<יעקב ליצמן:>
מטעם מי אתה מדבר?

<משה גפני:>
הוא השמאי הממשלתי.

<היו"ר ניסן סלומינסקי:>
תענה תשובה קצרה, כי דיברנו על זה כבר אתמול.  

<טל אלדרוטי:>
אוקיי. אתה זכאי לרכוש את הדירה ככל שאתה - - -, בכל שטח שהוא. השטח לחישוב שאנחנו ניקח יהיה עד שטח של 20 מטר, וזה מתוך הצורך לשמור על המחיר הממוצע שקבענו בהתחלה. 

<משה גפני:>
גינה נכללת או לא?
<טל אלדרוטי:>
הגינה נכללת, והשטח שמחושב לך לגביו הוא עד 20 מטר. אם תקנה דירה של 100 מטר, אז 80 מטר מהגינה לא יובא בחשבון. 

<משה גפני:>
אבל 100 זה לא שטח הדירה. 

<טל אלדרוטי:>
נכון. 

<היו"ר ניסן סלומינסקי:>
לא, כשאתה קונה את הדירה אז הערך של הדירה לוקח בחשבון גם אם יש לך גינה או אין לך, אם יש לך חניה או אין לך וכולי. כל זה זה חלק מהשווי של הדירה, ועכשיו הוא מסביר לך מה לוקחים. 

טוב, ליאת, תמשיכי. 

<יעקב ליצמן:>
רגע, אני לא יודע אם הבנתי נכון. כל זה כלול בתוכו?

<משה גפני:>
כן. 

<יעקב ליצמן:>
זה כלול בתוך ההגדרה של - - - ?

<משה גפני:>
כן. 

<היו"ר ניסן סלומינסקי:>
ליאת, אני לא יודע מה קורה לך היום. 

<יעקב ליצמן:>
למי?

<היו"ר ניסן סלומינסקי:>
לא, אני מדבר אל ליאת. תמשיכי בבקשה, נו. 
<יעקב ליצמן:>
מה, היא מסכנה. היא רוצה ש - - -

<היו"ר ניסן סלומינסקי:>
את מוכנה להמשיך. 

<ליאת גרבר:>
""תושב ישראל" – כהגדרתו בפקודת מס הכנסה - - -

<משה גפני:>
- - - על כל הגדרה. 

<יעקב ליצמן:>
כן, אני פשוט רוצה - - -

<משה גפני:>
- - - שטח דירה לא כולל שטח מרפסת שמש?
<היו"ר ניסן סלומינסקי:>
ליאת, אני לא מצליח להבין אותך, ביקשתי ממך שתקראי. 

<יעקב ליצמן:>
רגע, יש לנו הסתייגות. 

<היו"ר ניסן סלומינסקי:>
היא רשמה את ההסתייגות. 

<יעקב ליצמן:>
לא, היא לא רשמה, אני מגיש אותה עכשיו, באמת, נו. 

<שלומית ארליך:>
מה הייתה ההסתייגות. 

<משה גפני:>
ההסתייגות של ליצמן ושלי ושל כל הקבוצה - - 

<שלומית ארליך:>
יהדות התורה. 

<יעקב ליצמן:>
לא, גם ש"ס. 

<משה גפני:>
- - היא ששטח מרפסת שמש לא ייכלל בתוך חישוב המחיר של הדירה. הסתייגות שנייה: שטח הגינה לא ייכלל בתוך המחיר של הדירה. שטח מחסן לא ייכלל בתוך המחיר של הדירה. כמו בארנונה. 

<היו"ר ניסן סלומינסקי:>
בסדר, הלאה, ליאת, תקראי. 

<משה גפני:>
אלה הסתייגויות נפרדות, והן של כל הקבוצה. 

<היו"ר ניסן סלומינסקי:>
מאה אחוז. הלאה. 

<ליאת גרבר:>
""תושב ישראל" – כהגדרתו בפקודת מס הכנסה, לרבות תושב האזור כהגדרתו בסעיף - - -

<יעקב ליצמן:>
רגע, "תושב ישראל", בהגדרה של משרד הפנים זה הגדרה אחרת. 

<היו"ר ניסן סלומינסקי:>
אתה מוכן לתת לה להסביר, יעקב? שנבין. 

<יעקב ליצמן:>
היא מבינה את זה כמוני. 

<היו"ר ניסן סלומינסקי:>
תסבירי מה זה תושב ישראל. 

<משה גפני:>
לא, אבל יש לנו הסתייגות שאמרנו קודם. "כמשמעותה בטופס המפרט שנקבע לפי סעיף 3(א)" – ביקשנו למחוק את זה. יש את המפרט הרגיל שיש לגבי החוק הזה, לא צריך להוסיף פה עוד דברים. 

<ליאת גרבר:>
אז אנחנו נבדוק את זה. אמרנו שנבדוק את זה. 

<משה גפני:>
לא, אנחנו נתנו לכם הוראה למחוק. 

<היו"ר ניסן סלומינסקי:>
הגשת הסתייגות?

<משה גפני:>
כן. 

<היו"ר ניסן סלומינסקי:>
אז הלאה. תסבירי את "תושב ישראל". 

<ליאת גרבר:>
הגדרת "תושב ישראל" בפקודה היא הגדרה של מי שמרכז חייו הוא בישראל. אני יכולה להקריא את ההגדרה: לגבי יחיד, מי שמרכז חייו בישראל, ולעניין זה יחול - - -

<משה גפני:>
ההגדרה של "תושב ישראל" בכל החקיקה זה - - -  ?

<היו"ר ניסן סלומינסקי:>
משה, תן לה להסביר בבקשה. 

<משה גפני:>
אבל אני רק שואל אם זו הגדרה - - -

<היו"ר ניסן סלומינסקי:>
לא יודע, נשמע את ההגדרה ואז נשאל. 

<משה גפני:>
מאיפה היא יודעת, היא לא משרד הפנים. 

<יעקב ליצמן:>
יש במשרד הפנים הגדרה אחרת. 

<היו"ר ניסן סלומינסקי:>
הלאה, נו. 

<ליאת גרבר:>
"לשם קביעת מקום מרכז חייו של יחיד יובאו בחשבון מכלול קשריו המשפחתיים, הכלכליים והחברתיים, ובהם בין השאר מקום - - - קבוע, מקום המגורים שלו ושל בני משפחתו, מקום עיסוקו הרגיל או הקבוע, מקום העסקתו הקבוע, מקום האינטרסים הכלכליים הפעילים והמהותיים שלו, - - - היותו בארגונים, באיגודים ובמוסדות שונים - - -

<יעקב ליצמן:>
יש הגדרה אחרת במשרד הפנים לגבי מה זה תושב ישראל, ויש גם הגדרה אחרת, שלישית, במה שנוגע להטבות בתמ"ת. יש עוד הגדרה באיזשהו מקום - - -

<היו"ר ניסן סלומינסקי:>
לא, לגבי הטבות, נדמה לי שזו ההגדרה. 

<יעקב ליצמן:>
לא הטבות מס, אלא ההטבות של תמ"ת.

<היו"ר ניסן סלומינסקי:>
אבל אנחנו כאן עוסקים - - -

<יעקב ליצמן:>
אני רוצה להבין למה לקחו את ההטבות של מס הכנסה ולא את ההטבות של משרד הפנים. הרי זה נוגע יותר למשרד הפנים, מה זה שייך למע"מ? 

<היו"ר ניסן סלומינסקי:>
אבל אתה מדבר פה על הטבה שנותנים במע"מ, ולכן ההגדרה היא הגדרה של - - -

<יעקב ליצמן:>
אבל לגבי איפה הוא גר או לא גר – את זה אני צריך לדעת במשרד הפנים. האם אתם יודעים שיש הגדרה אחרת? אולי אתם יכולים לבדוק משהו אחר?
<משה גפני:>
ההגדרות של תושב ישראל שליאת הקריאה זה הגדרות בנושא של המס. אבל בחוק הזה המע"מ הוא לא עיקר העניין, עיקר העניין הוא הוזלת מחירי הדירות – למי אנחנו רוצים להוזיל את מחירי הדירות. ולכן ההגדרה של תושב ישראל שונה פה לחלוטין. המס הוא הדבר השולי פה, הוא לא הדבר המרכזי. לא הורידו פה את המע"מ בגלל שרצו להוריד מע"מ, אלא בגלל שרצו להוזיל את מחירי הדירות. ולכן לתושב ישראל צריכה להיות הגדרה - - -
<היו"ר ניסן סלומינסקי:>
על כן אתה מגיש הסתייגות?

<יעקב ליצמן:>
כן. 

<משה גפני:>
לא, אני רוצה לדעת - - -

<היו"ר ניסן סלומינסקי:>
אז בוא תחליט אם אתה רוצה הסתייגות. 

<משה גפני:>
שנייה, אי אפשר ככה לחוקק. הוא שאל את היועצים המשפטיים האם הם יודעים - - -

<יעקב ליצמן:>
האם הם יודעים מה ההגדרה. אני רוצה שהם יאשרו קודם כול את מה שאני אומר, שיש הגדרה אחרת, ואם כן, אני מגיש הסתייגות. 

<אייל לב-ארי:>
אני יודע שיש הגדרה – אני לא יודע אם אחרת – למשל בחוק הביטוח הלאומי. 

<יעקב ליצמן:>
לא, אני דיברתי על משרד הפנים. למשרד הפנים יש הגדרה של תושב חוץ - - -

<שלומית ארליך:>
צריך לבדוק. 

<יעקב ליצמן:>
אז נחכה. 

<היו"ר ניסן סלומינסקי:>
לא נחכה. יבדקו לך, ואם תרצה תהיה לך הזכות להגיש כאן הסתייגות. ליאת, תמשיכי בבקשה. ליאת, בבקשה. ליאת. 
<ליאת גרבר:>
"2. לכל מונח בחוק זה תהיה המשמעות הנודעת לו בחוק מס ערך מוסף, אלא אם כן נקבע במפורש אחרת."

<היו"ר ניסן סלומינסקי:>
תסבירי את זה. 

<משה גפני:>
אבל מה זה "תושב ישראל"? אני יכול לקבל תשובה?

<היו"ר ניסן סלומינסקי:>
הלאה. היא קראה לך את זה, אי אפשר פעמיים. 
<משה גפני:>
אני שאלתי האם יש הגדרות אחרות. 

<היו"ר ניסן סלומינסקי:>
אז אמרו שלא יודעים וסיכמנו שיבדקו. 

<יעקב ליצמן:>
אני יודע שיש. 

<היו"ר ניסן סלומינסקי:>
יבדקו, ואם הוא ירצה להגיש הסתייגות, אני ארשה לו להגיש מחר הסתייגות. 

<משה גפני:>
אנחנו רוצים את מה שהכי מתאים לחוק הזה. 

<היו"ר ניסן סלומינסקי:>
אם אתה יודע להגיד מה, תגיד עכשיו; אם אתה רוצה למחר - - -

<משה גפני:>
לא, אני רוצה לדעת - - -

<היו"ר ניסן סלומינסקי:>
הם יבדקו, הם אמרו שהם לא יודעים. 

<שלומית ארליך:>
נבדוק. 

<היו"ר ניסן סלומינסקי:>
ליאת.

<משה גפני:>
אז למה סתם אתה צועק עליי?

<היו"ר ניסן סלומינסקי:>
אני לא צעקתי, אנחנו כבר המשכנו הלאה.
<משה גפני:>
מה המשכתם? מה, אני אוויר?

<היו"ר ניסן סלומינסקי:>
לא, כי את מה שאמרתי לך אמרתי לליצמן והוא כבר קיבל את זה. 

<יעקב ליצמן:>
לא, אני השארתי את זה לגפני. 

<משה גפני:>
רק רגע, אצלך במפלגה אתה לא מדבר עם כמה אנשים בו-זמנית?

<היו"ר ניסן סלומינסקי:>
אצלנו יש רק אחד ויחיד. אני מתפלא עליך. 

טוב, ליאת, תמשיכי בבקשה. 

<ליאת גרבר:>
קראתי את סעיף 2, והסברנו - - -

<יעקב ליצמן:>
יש - - - 

<חמד עמאר:>
לא, לא, עד 14:00 יושבים.

<היו"ר ניסן סלומינסקי:>
היום עד 14:00. 

<יעקב ליצמן:>
למה? למה במליאה אפשר ובישיבות סיעות אי אפשר?

<היו"ר ניסן סלומינסקי:>
ליאת, את מוכנה להסביר את זה?

<ליאת גרבר:>
כפי שהסברנו בישיבה הקודמת, ההטבה שניתנת כאן היא מע"מ בשיעור אפס. החוק ככלל שואב מחוק מס ערך מוסף, ולכן המונחים, אלא אם נקבע במפורש אחרת – למשל אמרנו שיש חלק תפעולי שנושק למיסוי מקרקעין – יהיו לפי חוק מס ערך מוסף. 

<אייל לב-ארי:>
למה?

<ליאת גרבר:>
למשל את "יום המכירה" אנחנו הפנינו לחוק מיסוי מקרקעין, כי יש כאן רכישה של דירת מגורים, ולכן - - -

<אייל לב-ארי:>
אנחנו חוזרים לשאלה הקודמת: למה לא לקבוע את החקיקה הזאת במסגרת או חוק מע"מ או חוק מיסוי מקרקעין?

<ליאת גרבר:>
התייחסנו לזה בישיבה הקודמת. 

<אייל לב-ארי:>
אני יודע, אבל עדיין אותם עניינים עולים גם כאן, כיוון שיתחילו עכשיו לבוא ולהגיד "רגע, המונח הזה נמצא לי כאן או לא נמצא לי כאן?".

<ליאת גרבר:>
לא, בגלל זה הסדרנו את זה. אם החוק שותק, אז זה מפנה למע"מ, ואם יש הגדרה ספציפית אחרת, אז כתבנו שהיא לפי הפקודה,  ואם זה לפי מיסוי מקרקעין אז גם כתבנו. בגלל זה לא נכון שזה יהיה בחוק מע"מ. בגלל שיש פה ממשקים תפעוליים ואחרים לחוקי מס אחרים ויש פה מנגנון שהוא מורכב, חשבנו שזה יהיה נכון בחוק אחר. אני לא רואה איפה יש לאקונה. 
<אייל לב-ארי:>
לא, אני לא אמרתי לאקונה. אני בא ואומר שהסעיף הזה מחזק את הטענה שהיה יותר נכון לקבוע את זה במסגרת חוק מע"מ. 

<ליאת גרבר:>
למה? הרי אז היית מפנה לחוקים אחרים מתוך חוק מע"מ.

<אייל לב-ארי:>
אבל זה בדיוק מצביע שעניינו של החוק הזה הוא יותר במהות של מע"מ. 

<ליאת גרבר:>
נכון, אנחנו מסכימים. 

<אייל לב-ארי:>
לכן המיקום שלו היה צריך להיות בתוך חוק מע"מ.

<קריאות:>
- - -

<היו"ר ניסן סלומינסקי:>
אני לא מבין, הרי בסעיף 2 זה מה שהם כותבים. 

<גיא גולדמן:>
יש פה חלקים שלמים שהם ייעודיים להטבה הזאת. הם ייעודיים לפרק של השמאי למשל, וגם הפרק של הזכאות, כולו ייעודי להטבה הזאת בלבד ולא למערך הרגיל של מע"מ. 
<היו"ר ניסן סלומינסקי:>
משה, בבקשה. בטח יש לך שאלה מה זה מס ערך מוסף, לא?

<משה גפני:>
אני מקבל את מה שאייל אומר ולכן אני מגיש הסתייגות. 

<יעקב ליצמן:>
אני מוחה על ההתייחסות של הפקידים נגד חברי הכנסת.

<היו"ר ניסן סלומינסקי:>
למה? ההתייחסות שלהם מאוד רצינית. 

<משה גפני:>
סליחה, אני הייתי צריך לעבור פריימריז כדי להגיע לפה. אתם, עם כל הכבוד לכם, לא עברתם פריימריז.

<היו"ר ניסן סלומינסקי:>
הם ראו את משה מחייך, אז גם הם מחייכים. 

<משה גפני:>
אני לא חייכתי. 

בהמשך למה שאייל אמר, כל הקונספציה פה מוטעית. אני מבקש למחוק לחלוטין את סעיף 2. מדוע? מכיוון שבחלק מהדברים מביאים פה חקיקה מוגדרת. יש פה כמה דברים שמפנים אפילו כשיש חוקים קיימים, כמו למשל המפרט וכל הדברים שדיברנו קודם. יש פה חקיקה מיוחדת, הממשלה עומדת על העניין הזה שתהיה חקיקה מיוחדת, ואנחנו לא הבנו למה. למה צריך מפרט? למה צריך את כל הנושא הזה? הרי יש מפרט. 

<היו"ר ניסן סלומינסקי:>
ולכן אתה מציע להוריד את הסעיף הזה. 

<משה גפני:>
רגע. אז בינתיים יש פה החרגות מחוקים אחרים. עכשיו, מה יקרה? יהיה דיון על איך מפחיתים לו את המע"מ, וצריך סעיף מיוחד בחוק, אם לא כתוב אחרת... אדוני היושב-ראש, צריך סעיף מיוחד שאומר שאם לא כתוב אחרת פועלים על פי חוק מע"מ? מה זה ריבוי המילים פה כל הזמן? עם שמים את זה בחוק מע"מ – מה טוב. אם לא שמים את זה בחוק מע"מ, יש חקיקה נפרדת - - -

<היו"ר ניסן סלומינסקי:>
אז אתה רואה שצדקתי קודם כשאמרתי שיהיו לך עוד הרבה שאלות בנושא של איתור המילים? לכן הצעתי שהם ייתנו לך תשובה בסוף במקום כל פעם לאותה שאלה. 

<משה גפני:>
אני מאוד מכבד את אנשי האוצר, את אנשי משרד המשפטים ואת רשות המסים. ליאת, את מפריעה לי. אני מאוד מכבד את אנשי רשות המסים, משרד האוצר ומשרד המשפטים. אני מאוד מכבד אותם. אבל עם כל הכבוד, הם פה על תקן של יועצים. אני לא מחכה לתשובות שלהם, לי יש עמדה בעניין, אני המחוקק, ואני חושב שזה מיותר לגמרי - - -
<היו"ר ניסן סלומינסקי:>
מאה אחוז, אני קיבלתי את עמדתך, שרוצה להוריד את זה. 

<משה גפני:>
אני חושב שהם טעו כשהם שמו את הסעיף הזה, הוא מיותר לחלוטין - -

<היו"ר ניסן סלומינסקי:>
מאה אחוז, הסכמנו. 

<משה גפני:>
- - כאשר יש חקיקה מיוחדת לעניין הזה; וכל מה שלא כתוב, זה ברור - - -

<היו"ר ניסן סלומינסקי:>
נו, משה, ההסתייגות שלך נרשמה. 

<יעקב ליצמן:>
ולכן אתה מצטרף לזה שימציאו את המכתב שלהם לוועדה. 

<היו"ר ניסן סלומינסקי:>
אדוני, בבקשה, דבר. 

<רונן סולומון:>
אני רונן סולומון, מלשכת המסחר. אני קופץ לסעיף ההגדרות, סעיף 1 - - -

<יעקב ליצמן:>
רגע, עד כאן אין לך שום הערות?

<רונן סולומון:>
יש לנו הערות לדיון הקודם, שהיה אתמול. אנחנו מבקשים להוסיף הגדרה נוספת בנוגע לקבוצת רכישה: כהגדרתה בסעיף 9 לחוק מיסוי מקרקעין. בהמשך אנחנו נרחיב איפה זה רלוונטי. 
<יעקב ליצמן:>
אנחנו מצטרפים לזה. הסתייגות. 

<ערן יעקב:>
אבל אין, אנחנו לא - - -

<היו"ר ניסן סלומינסקי:>
בסדר, יהיה. יהיה דיון על זה. 

<משה גפני:>
ערן, אתה אמרת את דעתך - - 

<יעקב ליצמן:>
לא, הוא אמר את דעת בעל הבית שלו. את דעתו הוא לא אמר, את דעתו הוא כתב. 
<משה גפני:>
- - ואנחנו החלטנו לא לקבל את עמדתך. אנחנו מתנצלים על זה, אבל אנחנו לא מקבלים את עמדתך. 

<היו"ר ניסן סלומינסקי:>
גיא, תמשיך לקרוא בבקשה. 

<גיא גולדמן:>
"3. בעסקה למכירת דירת מגורים מוטבת מעוסק במקרקעין לרוכש זכאי או לרוכש מוטב (בחוק זה – עסקה מוטבת), החייבת במס לפי חוק מס ערך מוסף, יהיה המס לפי החוק האמור בשיעור אפס, ובלבד שמתקיימים כל אלה:
(1) העוסק במקרקעין והרוכש הגישו למנהל הצעות לפי סעיף 4;

(2) המנהל - - -

<יעקב ליצמן:>
רגע, רגע - - -

<היו"ר ניסן סלומינסקי:>
לא, הוא יקרא את הכול ויסביר. 

<יעקב ליצמן:>
אבל מה זה סעיף 4?

<היו"ר ניסן סלומינסקי:>
רגע, הוא יקרא ויסביר. 

<יעקב ליצמן:>
יש לי רושם שהוא לא יודע. 

<היו"ר ניסן סלומינסקי:>
תקרא, גיא.

<גיא גולדמן:>
"(2) המנהל אישר לפי סעיף 5 כי העסקה מוטבת;".

<משה גפני:>
יותר טוב לקרוא תהלים מאשר לקרוא את החוק הזה. 

<היו"ר ניסן סלומינסקי:>
אתה צודק. מהתחלה אני מציע לך לקרוא תהלים, מהתחלה. 
<משה גפני:>
ומה אתה תעשה כשאני אקרא תהלים?

<היו"ר ניסן סלומינסקי:>
על סמך זה הקב"ה ייתן לנו תבונה יתרה. 

<יעקב ליצמן:>
גפני, פרק י"ד: "אמר נבל בלבו, אין אלוקים". 

<היו"ר ניסן סלומינסקי:>
הלאה.

<גיא גולדמן:>
"(3) הרוכש לא מכר את זכויותיו בדירה, כולן או חלקן, עד תום חמש שנים מהמועד שבו נמסרה לו החזקה בדירה;".

הסעיף הזה בעצם נותן את שיעור האפס על עסקה מוטבת – כלומר, מכירת דירת מגורים מעוסק במקרקעין לרוכש זכאי ולרוכש מוטב – בכפוף לתנאים שמצוינים בסעיף, שהם תנאים מהותיים, כלומר, אם הם לא יתקיימו, אין הטבה, אין מע"מ בשיעור אפס. 
<יעקב ליצמן:>
מה זה סעיף 4?

<גיא גולדמן:>
אני מניח שנגיע אליו. 

<היו"ר ניסן סלומינסקי:>
הוא קורא את 3 עכשיו. 

<יעקב ליצמן:>
אבל החוק מתייחס לסעיף 4, אז תסביר מה הקשר של זה לפסקה (1).

<היו"ר ניסן סלומינסקי:>
רק רגע, יעקב, הוא יסביר קודם, ואחר כך תוכל לשאול. 

<גיא גולדמן:>
סעיף 4 הוא סעיף ההצהרות, שמדבר על המנגנון להפעלת מתן ההטבה הזאת. בעת ההתקשרות בעסקה, יש הצהרה שמגיש הקבלן והצהרה שמגיש הרוכש – הצהרות לעניין ההטבה. 

<היו"ר ניסן סלומינסקי:>
זה מופיע בסעיף 4, בהמשך. אז בוא תסביר את 3.

<גיא גולדמן:>
אנחנו רוצים לקבוע בחוק שהטבה תינתן אך ורק בכפוף לכך שהעוסק והרוכש הגישו למנהל הצהרות. אם הם לא הגישו הצהרות על ע"מ בשיעור אפס, אז אין מע"מ אפס. המנהל אישר לפי סעיף 5 כי העסקה היא עסקה מוטבת. אתם תראו בסעיף 4 שיש למנהל 20 ימים לקבל החלטה - - -
<יעקב ליצמן:>
אנחנו נוכל לקבל העתק של הטפסים האלה?

<מאיר אסולין:>
כן. כשנכין אותם, נעביר לך אותם. 

<יעקב ליצמן:>
יש לי הסתייגות. אני לא יודע מה זה הטופס הזה, אז אני מבקש לקבל אותו מחר לדיון, כי אני רוצה לקיים דיון על הטופס. אני לא מסכים, זה קשור לחוק - - -

<מאיר אסולין:>
כשנכין את זה נעביר לך. 

<יעקב ליצמן:>
מה "נכין"? זה לפני הצבעה. לא, איך אני אצביע? איך אנחנו נצביע?

<היו"ר ניסן סלומינסקי:>
יעקב, מה קרה?

<יעקב ליצמן:>
הוא אומר לי שיש טופס מיוחד לכל הדברים האלה, ואני רוצה לראות את הטופס הזה לפני שאני מצביע. 

<היו"ר ניסן סלומינסקי:>
מאה אחוז. 

<יעקב ליצמן:>
לא, הוא אומר לא, הוא אומר שלא הכינו. 

<מאיר אסולין:>
אין טופס, כתוב פה "המנהל אישר - - -

<יעקב ליצמן:>
אני יכול לראות מה הוא אישר?

<מאיר אסולין:>
הוא אישר שהעסקה מוטבת. 

<יעקב ליצמן:>
אתה רוצה שאני אחזור על הפרוטוקול כדי לבדוק מה שאמרת, או שאני אצטט אותך? אמרת, או מישהו אחר אמר, שיש טופס שיצטרכו להביא - - -

<מאיר אסולין:>
לא, זה שני דברים שונים. 

<יעקב ליצמן:>
זה מה ששמעתי. 

<היו"ר ניסן סלומינסקי:>
רגע, אז בואו תסבירו עוד פעם. 

<גיא גולדמן:>
לפי חוק מיסוי מקרקעין יש הצהרות שממלאים המוכר והקונה. להצהרות האלה יצורפו הצהרות לעניין מע"מ: הצהרות שהדירה היא דירת מגורים מוטבת, והצהרות שהרוכש הוא רוכש זכאי או רוכש מוטב, לפי העניין. אם לא יוגשו ההצהרות האלה - - -

<היו"ר ניסן סלומינסקי:>
מי ממלא את ההצהרות האלה?

<גיא גולדמן:>
הרוכש. 

<היו"ר ניסן סלומינסקי:>
מה, הוא יכול להחליט שהוא - - - ?

<גיא גולדמן:>
לא, הוא לא מחליט, הוא מצהיר. הוא מצהיר שככל הידוע לו הוא זכאי. 

<היו"ר ניסן סלומינסקי:>
מאיפה הוא יודע?

<גיא גולדמן:>
יש לו סימולטור - - -

<ערן יעקב:>
הוא יודע שהוא עומד בתנאים, הוא יודע. הוא יודע בן כמה הוא?

<היו"ר ניסן סלומינסקי:>
מה, הוא יודע את כל התנאים? האם הוא חסר דיור בעשר השנים האחרונות וכולי?

<ערן יעקב:>
יהיה לו סימולטור. 

<מאיר אסולין:>
 הכול יהיה כתוב בטופס. 

<היו"ר ניסן סלומינסקי:>
זאת אומרת, יוכן טופס ששם יהיה פירוט של הדברים, והוא יצטרך לחתום על זה?

<גיא גולדמן:>
נכון. 

<יעקב ליצמן:>
אז אני יכול לראות מה - - - ?

<היו"ר ניסן סלומינסקי:>
אבל יוכן טופס, כן?

<יעקב ליצמן:>
בטח שמוכן. 

<היו"ר ניסן סלומינסקי:>
"יוכן", "יוכן" – אחרי שנחליט. 

<יעקב ליצמן:>
אבל זה חייב להיות, זה כתוב כאן, זה חלק מהדברים. 

<היו"ר ניסן סלומינסקי:>
יעקב, רגע, תשמע. כאן למשל כתוב שאם יש לו דירה מ-1995 אז הוא לא חסר דיור. אז תאר לך שמכינים טופס לפי זה, אבל אנחנו שינינו ואמרנו תאריך אחר לגמרי. ולכן את הטופס יכינו אחרי - - -

<מאיר אסולין:>
השאלון יהיה בהתאם לחקיקה. 

<היו"ר ניסן סלומינסקי:>
בדיוק, זה מה שאני אומר, שרק אחרי החקיקה יכינו את השאלון. 

<יעקב ליצמן:>
אני ביקשתי לראות את הטופס הזה לפני ההצבעה, זה לא חייב להיות מחר בבוקר. 

<היו"ר ניסן סלומינסקי:>
איך זה יכול להיות לפני ההצבעה?
<יעקב ליצמן:>
כי מה שאתה תעשה... יכינו טופס, ו - - -

<היו"ר ניסן סלומינסקי:>
רגע, שנייה, הרי לפני ההצבעה לא יודעים מה החוק, אז איך יכולים להכין טופס? מה, יכינו טופס לפי כל הסתייגות? 

הלאה, תמשיך. 

<משה גפני:>
רק רגע, אני לא יודע למה אתה לא מקבל את מה שליצמן אומר. 

<היו"ר ניסן סלומינסקי:>
אני מקבל אותו באהבה.

<משה גפני:>
עוד פעם "אהבה"? תשמע, כשאני מגיע לרמזור נהגי המוניות פותחים את החלון ואומרים לי "אנחנו אוהבים אותך". אז אני אומר להם "אתם יודעים מה, במקום לאהוב אותי ולהצביע ש"ס, תשנאו אותי ותצביעו ג'". אל תאהב אותו, תעשה את מה שהוא אומר. 

<היו"ר ניסן סלומינסקי:>
רגע, אלה שתי האפשרויות, ש"ס או אגודה? זהו?

<משה גפני:>
היום כבר יש עוד. ברמזורים כבר יש עוד. 

<היו"ר ניסן סלומינסקי:>
אני מחפש כאלה שיצביעו אגודה ברמזורים, אני מחפש. כי בבני ברק אין רמזורים. 

<משה גפני:>
יש. 

<היו"ר ניסן סלומינסקי:>
אה, יש כבר?

<משה גפני:>
יש כבר עשרה או עשרים. 

<היו"ר ניסן סלומינסקי:>
ברבי עקיבא ירושלים שמו רמזור? אה, בעצם יש. יש, יש רמזור. בימינו היה טוב עוד, לא היו רמזורים, לא היה כלום. 

<משה גפני:>
תצא מהקונכייה. כמו שאנחנו רואים בחקיקות רבות, יש אחרי זה תוספת, ובתוספת יש בין היתר טפסים. ליצמן מציע שיביאו את הטופס וישימו אותו בחוק. עכשיו, ברגע שישתנו דברים בחקיקה, לקראת ההצבעה - - -

<היו"ר ניסן סלומינסקי:>
הבנתי מה שהוא אומר, והצעתי אופציה יותר סבירה. 

<משה גפני:>
למה מה שאני אומר זה לא טוב?

<היו"ר ניסן סלומינסקי:>
כי האופציה שאני הצעתי היא אופציה יותר טובה. אני אומר שהטופס הזה יוכן לפי מה שבסופו של דבר אנחנו נסכם פה בוועדה. 

<משה גפני:>
לא, אבל צריך לראות את הטופס, יש לו משמעות. הוא מבקש את הטופס. 

<היו"ר ניסן סלומינסקי:>
בסדר, מאה אחוז. 

<יעקב ליצמן:>
אז אנחנו נגיש הסתייגות. 

<היו"ר ניסן סלומינסקי:>
תגיש הסתייגות לטופס. 

<רונן סולומון:>
יש לי הערה. אחרי "לרוכש זכאי או לרוכש מוטב" אנחנו מבקשים להוסיף - - -

<יעקב ליצמן:>
הם הולכים להכניס לך... אתה יודע מה שהם הולכים להכניס לך, חמד? הצהרת הון, הצהרה של הסבתא והצהרת אני לא יודע מה. 

<היו"ר ניסן סלומינסקי:>
אתה מוכן לדבר?

<רונן סולומון:>
אחרי "לרוכש זכאי או לרוכש מוטב" אנחנו מבקשים להוסיף "או לרכישת קרקע להקמת דירת מגורים במסגרת קבוצת רכישה על ידי רוכש מוטב או רוכש זכאי".

<יעקב ליצמן:>
אנחנו תומכים בזה ומגישים את זה כהסתייגות. 

<היו"ר ניסן סלומינסקי:>
אני מבקש שתגיש בכתב בכל המקומות שאתה רוצה - - -

<יעקב ליצמן:>
לא, אני רוצה לדעת, הוא מעיר לנו. 

<היו"ר ניסן סלומינסקי:>
אז תעביר אליהם שיכניסו את זה. 

<משה גפני:>
לא, בשביל מה הוא מוזמן? אנחנו רוצים לדעת את מה שהוא אומר. כל אדם שיבוא לכאן - - -

<היו"ר ניסן סלומינסקי:>
תבין, קבוצות רכישה נמצאות עכשיו בדיון, ולכשייכנסו, ייעשו כל התיקונים המתבקשים. אם בסוף זה לא ייכנס - - -

<רונן סולומון:>
אבל אם זה חס וחלילה לא ייכנס, אני צריך להעיר את ההערות. 

<היו"ר ניסן סלומינסקי:>
בסדר, לכן אני אומר שתעביר את זה בכתב. 

<יעקב ליצמן:>
אני לא רוצה להשתיק אנשים מלהביע את דעתם, אנחנו חייבים לשמוע אותם. אם אין טעם בדבריהם, אנחנו לא נגיש. אבל אם יש טעם בדבריהם, אז גם אם הממשלה לא רוצה לשמוע אותם, אנחנו כן רוצים לשמוע אותם. 

<היו"ר ניסן סלומינסקי:>
גיא, הלאה. 

<אייל לב-ארי:>
יש לי הערה לגבי סעיף 3. אתם בעצם רואים את החוק הזה כסוג של חוק מע"מ מבחינת האופי המרכזי שלו. 

<יעקב ליצמן:>
רגע, הקראנו את זה כבר?

<אייל לב-ארי:>
אני בסעיף 3. אתם רואים בהצעת החוק הזאת כחוק שנשען ברובו על עקרונות של חוק מע"מ, ולכן בסעיף 2, לגבי המשמעות, אם היא לא הוגדרה במפורש אתם מפנים למשמעויות שנקבעו בחוק מע"מ. אלא שחוק מע"מ נחשב בעצם כחוק פשוט; הדיווחים בו הם בעצם דיווחים מקוונים ברובם, והעוסק בדרך כלל לא פוקד את הפקיד במע"מ. אבל כאן בעצם אתם יוצרים פרוצדורה שונה – כולם מפנים את כל העניינים למנהל. אתם יכולים להסביר איך הפרוצדורה הזאת תעבוד? מי יטפלו בעניינים האלה? אנשים שעובדים במע"מ? אנשים שעובדים במיסוי מקרקעין?

<מאיר אסולין:>
אני אסביר את התהליך. רוכש זכאי או רוכש מוטב יכול להיכנס בכל נקודת זמן לאינטרנט, יש שם שאלון, יש שם שאלות בהתאם לזכאות שהחקיקה תקבע, ואז המערכת שלו תגידו לו אם הוא רוכש זכאי או רוכש מוטב. 

<שלומית ארליך:>
אפשר לעשות את זה רק באמצעות האינטרנט?

<מאיר אסולין:>
אפשר לעשות את זה גם בדפים, גם לחלק שאלונים. אין פה שום בעיה, ככל שנצטרך אנחנו נמצא - - -

<משה גפני:>
לא, יש בעיה, מכיוון שיש כאלה שאין להם אינטרנט. 

<מאיר אסולין:>
בגלל זה אמרתי שיהיה גם טופס, וזה יהיה זמין לקבלנים וזמין בכל מקום. 

<היו"ר ניסן סלומינסקי:>
שיופץ גם בבתי הכנסת. אני לא צוחק. 

<משה גפני:>
רק בבתי כנסת של הציונות הדתית. 

<היו"ר ניסן סלומינסקי:>
משה, לך יש אינטרנט ולי אין אינטרנט, ואתה יודע את זה. 

<מאיר אסולין:>
- - - נחלק את זה בתחנות הדלק - - -

<משה גפני:>
בשעתו, כשהם הביאו את החוק על האינטרנט, אני ביקשתי שתהיינה עמדות בלשכות של מס הכנסה, ועשיתם את זה. 

<היו"ר ניסן סלומינסקי:>
נכון, יפה מאוד. 

<משה גפני:>
אני לא עשיתי צחוק מעבודה. 

<היו"ר ניסן סלומינסקי:>
יפה מאוד. ובגלל זה הפסדת מנדט. 

<משה גפני:>
איך הפסדתי מנדט?

<היו"ר ניסן סלומינסקי:>
אתם גדלים פי חמישה, אבל במנדטים אתם עולים בקושי באחד. זה רק בגלל שהכנסת גולם בהיכל. 

<משה גפני:>
אבל עם כל הכבוד, אני קיבלתי 150 קולות בטובא זנגריה בגלל העבודה  שלי בוועדת הכספים. 

<היו"ר ניסן סלומינסקי:>
אל תזכיר את זה פה, כי יש גם  - - -

<משה גפני:>
אני מזכיר, אני אומר את זה כאן, זה היה בגלל העבודה שלי ב"פרי הגליל" - - -

<היו"ר ניסן סלומינסקי:>
אתה יודע, גם במפלגת העבודה היו שם, ואחר כך עשו בדיקות. אז אל...

<משה גפני:>
 שום בדיקות, הכול בסדר. איך אנחנו הפסדנו מנדט אם עלינו בשני מנדטים? איך?

<היו"ר ניסן סלומינסקי:>
לא, לפי קצב הגידול שלכם - - -

<משה גפני:>
איזה קצב גידול? מה קצב גידול? תפסיקו עם השטויות האלה.

<היו"ר ניסן סלומינסקי:>
קודם הסברתם לנו שעוד איקס זמן אתם שולטים במדינה. לפי הגידול שלכם זה נכון. 

<משה גפני:>
אנחנו לקחנו קולות מציבורים אחרים. 

<היו"ר ניסן סלומינסקי:>
אף פעם לא שאלת את עצמך איך אתם גדלים כל כך הרבה אבל במנדטים נשארים אותו דבר?

<משה גפני:>
כמה אנחנו מהאוכלוסייה, ניסן? 

<היו"ר ניסן סלומינסקי:>
לא, מה זה כמה? תראה כמה אתם גדלים בפועל. לא משנה, עזבו. 

<משה גפני:>
לא, רגע, לא יכול להיות שזה יעבור בשתיקה. 

<היו"ר ניסן סלומינסקי:>
אנחנו הולכים על מע"מ. אתה יודע כמה זה מע"מ? מע"מ זה 18 – אנחנו הולכים על מע"מ. 

<משה גפני:>
בסדר, אתם ולפיד ביחד תקבלו 18. אתם תקבלו 18 והוא אפס. 

<היו"ר ניסן סלומינסקי:>
שה, שה, שה. 

<משה גפני:>
מע"מ אפס. 

<היו"ר ניסן סלומינסקי:>
הבנתי. 

<משה גפני:>
כמה אנחנו באחוזים באוכלוסייה?

<היו"ר ניסן סלומינסקי:>
עזוב, נדבר על זה אחרי 14:00.

<משה גפני:>
לא, עכשיו, עכשיו. אתה אמרת, ואנחנו לא נעבור על זה בשתיקה. 

<חמד עמאר:>
זה קשור לחוק?

<יעקב ליצמן:>
כן, כן. למה אתה דיברת על 10% ש - - - ?

<חמד עמאר:>
אני דיברתי - - -

<קריאות:>
- - -

<מאיר אסולין:>
- - - כאשר תתקיים העסקה, הם יוציאו את הנתונים מתוך האינטרנט או הטופס שנעשה - - -

<יעקב ליצמן:>
אין אינטרנט. אנחנו, אין לנו אינטרנט. 

<מאיר אסולין:>
- - - הם יחתמו על הנתונים כפי שהם הצהירו, הם יגישו את זה ביחד עם ההצרה לרכישת - - - מקרקעין לפי סעיף - - - גם את התצהירים האלה, והם ימסרו את זה למנהל מס שבח. מנהל מס שבח יבדוק את התנאים, ותוך 20 יום הוא ינפיק להם אישור שמדובר בעסקה מוטבת. אם יתברר שהעסקה אינה מוטבת, הוא לא יחליט לשלול מהם את ההטבה אלא יזמין אותם לדיון ויציג בפניהם את הנתונים, כפי - - -

<משה גפני:>
איפה זה כתוב?

<טמיר כהן:>
סעיף 4.

<מאיר אסולין:>
אנחנו נקרא את זה עכשיו. הוא יציג בפניהם את הנתונים, ואז אם הוא השתכנע שהעסקה מוטבת הוא ינפיק תעודה שהעסקה מוטבת, ואם יתברר בסוף שהעסקה לא מוטבת, הוא יוציא אישור גם לרוכש וגם לקבלן שמדובר בעסקה לא מוטבת, ואז הקבלן יצטרך לגבות את המע"מ בעסקה הזאת.

<היו"ר ניסן סלומינסקי:>
אני רק רוצה לציין שהוקמה מינהלת מיוחדת במיסוי מקרקעין, ומאיר הוא העומד בראשה. 

<חמד עמאר:>
הגדילו כוח אדם או השתמשו בכוח אדם שנמצא?

<שלומית ארליך:>
מה המינהלת תעשה, מאיר?

<מאיר אסולין:>
היא תיתן את האישורים ותפקח על הביצוע של זה. 

<יעקב ליצמן:>
אגב, מי ממנה את כוח האדם שם?

<מאיר אסולין:>
היא תיישם את חוק מע"מ. 

<שלומית ארליך:>
זאת אומרת, היא תעשה את זה בחיבור שבין מע"מ למיסוי מקרקעין - - -

<יעקב ליצמן:>
מי ממנה את העובדים?

<קריאה:>
מכרז. 

<יעקב ליצמן:>
איזה מכרז? ג'ובים. ג'ובים. 

<שלומית ארליך:>
- - -

<מאיר אסולין:>
- - - העובדים של מיסוי מקרקעין. כל הנתונים, במידת הצורך, יועברו למע"מ באופן ממוחשב, ואם יזהו שקבלן הצהיר לא נכון או עשה איזו פעולה לא נכונה, מי שיטפל  בו זה מע"מ, כי הוא מכיר אותו כעובד. 

<יעקב ליצמן:>
אז יש מע"מ, יש מס שבח, יש מס רכוש – ויש ג'ובים. 

<חמד עמאר:>
לא, לא יכול להיות ג'ובים, זה במכרזים, לא?

<משה גפני:>
מה דיברת בטלפון עכשיו?

<היו"ר ניסן סלומינסקי:>
רציתי לסכם על מע"מ אפס ואפס בהגדרה. 

<משה גפני:>
יש לי כמה שאלות. 

<היו"ר ניסן סלומינסקי:>
על מה? על הפרוצדורה?

<משה גפני:>
על סעיף 3. אבל אני אומר לך שזה לא בסדר שאמרת שירדנו במנדט, כי התחילו להיות לי ספקות. היות שלא למדתי ליבה, לא הבנתי איך מחמישה מנדטים לשבעה מנדטים זה לרדת במנדט. אבל אמרתי לעצמי שבגלל שלא למדתי ליבה אני כנראה לא יודע איך זה יוצא.

<חמד עמאר:>
הוא לא התכוון שירדתם במנדט, אלא שלפי הגידול הטבעי שלכם הייתם צריכים להיות עכשיו עשרה מנדטים. 

<קריאות:>
- - -

<היו"ר ניסן סלומינסקי:>
אבל בסך הכול הכללי זה בסדר, כי הם עברו אלינו, ואנחנו מחוברים, ולכן זה או כאן או כן. 

<משה גפני:>
כמה היה צריך להיות לנו לפי דבריך?

<היו"ר ניסן סלומינסקי:>
לא, לא עכשיו. אחרי 14:00, לא עכשיו. 

<יעקב ליצמן:>
אחרי 14:00 הבוס שלך צריך להצטלם. 

<משה גפני:>
יש לי כמה שאלות. קודם כול, אפשר להסביר לי מה זה "הרוכש לא מכר את זכויותיו בדירה, כולן או חלקן"? מה זה "לא מכר"? מה פירוש המילה הזאת? אני עכשיו בא לקנות דירה, אני מוטב או זכאי - - -

<מאיר אסולין:>
נכון. רכשת, קיבלת את ההטבה – אז חלה עליך חובה להחזיק את הדירה חמש שנים.

<משה גפני:>
אז תכתוב. למה כתבת "הרוכש - - -

<מאיר אסולין:>
 לא, זה קשור לרישה של הסעיף: "יהיה המס לפי החוק בשיעור אפס, ובלבד שמתקיימים כל אלה". כלומר, זה יהיה לך אפס בתנאי גם שלא מכרת את זה תוך חמש שנים. 
<שלומית ארליך:>
וזה לא משנה אם אתה גר בדירה או לא?

<ליאת גרבר:>
לא, אתה יכול להשכיר אותה.

<אייל לב-ארי:>
אני יכול להשכיר אותה גם לתכלית משרד, כדי לקבל שכירות גבוהה? לקבל אישור של שימוש חורג? הרי אין כאן מניעה שזה ישמש רק למגורים.

<ליאת גרבר:>
לא, אבל - - - לפי הייעוד של - - -

<קריאה:>
אין מניעה. 

<ערן יעקב:>
מי שרוצה להשכיר את הדירה יכול להשכיר אותה. 

<אייל לב-ארי:>
אז איך זה יפחית את הביקושים, שזו אחת מתכליות החוק? איך זה יפחית את הביקושים? אחת מתכליות החוק שהוצגו בפני הוועדה היא שזה אמור להפחית את הביקושים – אז כיצד הביקושים יופחתו בפתח הזה?

<ליאת גרבר:>
לא אמרנו להפחית ביקושים, אמרנו להוריד מחירים. 

<מאיר אסולין:>
הרוכש הזה רכש דירה והוא משתמש בה לקליניקה. 

<ערן יעקב:>
בוא נקרא עוד פעם את התכלית. אתה רוצה לקרוא אותה?

<משה גפני:>
כן. 

<אייל לב-ארי:>
לא, אני לא רוצה לקרוא אותה, אתה תקרא אותה. 

<ערן יעקב:>
תקרא אותה בזמנך החופשי ותראה. 

<משה גפני:>
אבל הוא צודק במאה אחוז, ריבונו של עולם, הוא צודק. זה בדיוק כמו שניסן אומר שירדנו במנדט. 

<יעקב ליצמן:>
שלומית, אני רוצה להגיש הסתייגות. כתוב בסעיף 3: חמש שנים מהמועד שבו נמסרה לו החזקה בדירה; ואני רוצה: מאז שהוא חתם על ההסכם. 

<משה גפני:>
אייל, אתה צודק. 

<היו"ר ניסן סלומינסקי:>
בסדר, הלאה. 

<משה גפני:>
שנייה, אייל שאל שאלה. 

<גיא גולדמן:>
נבהיר רק שאין פה שום ספקולציות: כל רוכש יֵדע אם הוא רוכש זכאי וכל מוכר ידע אם הדירה מוטבת. אין פה עניין של אמונה או הנחה, אלא כל אחד ידע, ויצהיר בהתאם לידיעה שלו. 

<משה גפני:>
הוא קונה את הדירה ומשכיר אותה למישהו אחר - - -

<קריאות:>
- - -

<שמעון סולומון:>
ניסן, אני מסכים שהרעיון של החוק הוא - - -

<קריאות:>
- - -

<היו"ר ניסן סלומינסקי:>
לא, אם משכירים כבר ביום הראשון, אז אתה מוריד מרמת הביקוש. 

<משה גפני:>
אתה מדבר ברצינות?

<היו"ר ניסן סלומינסקי:>
כן. אם היית בונה היום 10,000 יחידות דיור להשכרה, זה היה מוריד את כל הביקושים? נו, אז זה חלק מהעניין. אנחנו רוצים שהוא יגור, אבל אם במקום זה הוא משכיר, אז זה מוריד את הביקושים. 

<אייל לב-ארי:>
איך זה מתיישב עם הורדת המחירים? איך האפשרות של הרוכשים להשכיר את הדירה מסתדרת עם הורדת המחירים?
<היו"ר ניסן סלומינסקי:>
כי הורדת את הביקושים. אדם נוסף, במקום לבקש דירה, עכשיו הוא קיבל דירה, אז הורדת את הביקוש. 

<אייל לב-ארי:>
לא, אני רכשתי דירה - - -

<היו"ר ניסן סלומינסקי:>
רגע, הוויכוח הוא עכשיו כלכלי? האם החוק כלכלי או לא?

<אייל לב-ארי:>
לא, זה לא עניין של כלכלי או לא, זה עניין של התאמה של האמצעי לתכלית, שזה אחד המבחנים החוקתיים - - -

<היו"ר ניסן סלומינסקי:>
אבל ישב פה היועץ המשפטי של הכנסת וגם המשנה של היועץ המשפטי לממשלה, והסביר שמרגע שהממשלה החליטה שמבחינה כלכלית זה עונה על הכיוון, היועצים המשפטיים יותר לא באים להגיד שלדעתם זה לא עונה. 

<יעקב ליצמן:>
לא, עוד פעם אתה סותם פיות.

<משה גפני:>
ניסן, אתה טועה במה שהבנת. 

<שלומית ארליך:>
- - -

<היו"ר ניסן סלומינסקי:>
לא, אנחנו נכנסים עכשיו לוויכוח האם - - -

<שלומית ארליך:>
השאלה היא שאלה חשובה, שאלה על התכליות. 

<היו"ר ניסן סלומינסקי:>
שאלו את זה גם בהתחלה. אמרו שברגע ש - - -

<שלומית ארליך:>
זה לא הוגן מה שאתה עושה. 

<היו"ר ניסן סלומינסקי:>
אני יודע מה שאני עושה. אם יש דירה ואני מכניס לשם כשוכר, הורדתי את הביקוש. מה לא ברור בזה?

<אייל לב-ארי:>
הדירה לא נועדה להיות סוג של השקעה, אלא שאנשים יגורו בה. 

<היו"ר ניסן סלומינסקי:>
לא, הוא אומר לך במפורש שלא. אמרו לך שזה לא התכלית. ישבו פה והסבירו את החוק. אמרו, ככה אני זוכר, ככה אני מבין, ש - - -

<משה גפני:>
אתה טועה. 

<היו"ר ניסן סלומינסקי:>
אני לא טועה, תאמין לי שאני לא טועה. 

<יעקב ליצמן:>
אני מגיש הסתייגות - - -

<שמעון סולומון:>
ניסן, תן לנו להגיד כמה משפטים. 

<היו"ר ניסן סלומינסקי:>
רק שנייה. אבל הוא אמר שהתכלית היא לא שיגורו... הרי גם אנחנו שאלנו. הוא אמר שהתכלית היא שירדו הביקושים. אז אם נניח היום יש בשוק 1,000 ביקושים ועכשיו אדם שכר את הדירה, אז יש רק 999. כלומר, יש פחות ביקושים, שזה מה שרוצים לעשות. אז עושים את זה גם על ידי זה שמקטינים את הביקושים, ומהצד השני, שהוא העיקר, צריכים להגדיל את ההיצע. אז אמנם זה פחות מגדיל את ההיצע, אבל הדברים האחרים מגדילים את ההיצע. אבל זה שאדם נכנס בשכירות, זה מוריד את הביקוש; זו התפיסה הכלכלית. יכול להיות שיש כאלה שיחלקו, אבל יש בזה היגיון. אולי יש חילוקי דעות, אבל זה לא... הם יכולים להגיש הסתייגות ולהגיד שלא, אבל יש בזה היגיון. 

<משה גפני:>
לא, לא. 

<שמעון סולומון:>
ניסן, אני רוצה - - -

<היו"ר ניסן סלומינסקי:>
כמו שלדוגמה הייתה תכנית - - -

<משה גפני:>
שמעון מבקש רשות דיבור; אתה עושה פיליבסטר. 

<היו"ר ניסן סלומינסקי:>
מותר גם לי לדבר. הייתה תכנית, שיכול להיות שיקיימו אותה - - - 

<משה גפני:>
מצדי אתה יכול לדבר כמה שאתה רוצה. 

<יעקב ליצמן:>
לא, אבל אתה - - - השאלות של היועץ המשפטי. 
<היו"ר ניסן סלומינסקי:>
אם נניח יבנו 10,000 יחידות להשכרה, זה חלק מהעניין שמוריד ביקושים, גם אם זה לא דירה שלו. 

<יעקב ליצמן:>
אבל הם אומרים שזה לא חוקתי. אתה לא יכול לחלוק - - -

<היו"ר ניסן סלומינסקי:>
מה  לא חוקתי?

<יעקב ליצמן:>
הם אומרים שהסעיף הזה לא חוקתי. 

<היו"ר ניסן סלומינסקי:>
למה לא חוקתי? למה? כי הוא אומר שזה לא עונה על התכלית. ואני אומר לך שזה כן עונה על התכלית. 

<יעקב ליצמן:>
אבל הוא אומר שלא. 

<היו"ר ניסן סלומינסקי:>
אז מה?

<יעקב ליצמן:>
אנחנו נגיש את זה כהסתייגות שלנו. זה לא חוקתי.  

<היו"ר ניסן סלומינסקי:>
מאה אחוז. שמעון, בבקשה. 

<יעקב ליצמן:>
יש לי רושם שהיושב-ראש כבר עייף, אז הוא מתבלבל. הוועדה לסתימת פיות. 

<שמעון סולומון:>
ניסן, תראה, עיקר הרעיון של התכנית הזו היא להוריד מחיר בשביל שיהיה דיור לאנשים שרוצים לקנות בית. לכן אנחנו צריכים לבדוק שהפתרון הוא לתת פתרון לאנשים שבאמת צריכים לקנות את הבתים האלה כדי לגור בהם. יכול להיות שתהיה בעיה טכנית לאכוף את זה, אבל בואו לא נתבלבל: להוריד מחיר בשביל מה? להוריד מחיר בשביל שאנשים שעד היום נאנקו ולא יכלו לקנות בתים, שיהיו להם בתים. זאת אומרת, לפעמים אנחנו מתבלבלים ואומרים "להוריד את המחיר". אבל אני לא שוכח את המטרה, שהיא בסופו של דבר: אנשים שלא יכולים לקנות בתים – שיוכלו לקנות בתים. זאת המטרה. 

<היו"ר ניסן סלומינסקי:>
לא רק זה, אלא גם אדם שיכול, שלא ישלם כפול ממה שהוא צריך. להוריד את יוקר המחיה. נניח לאדם רגיל יש סכום מסוים, אז שהוא יוכל לקנות דירה במחיר אמיתי ולא במחירים מטורפים. זה הורדת יוקר המחיה, זה לא רק למי שלא יכול. 

<שמעון סולומון:>
בסדר. 

<היו"ר ניסן סלומינסקי:>
ולכן כל הורדה של הביקוש מצד אחד, או הגדלה של ההיצע, עונה על הנושא הזה. ולכן, מהבחינה הזאת, זה כן בתכלית. 

<חמד עמאר:>
לא, זה לא תכלית החוק, היועץ המשפטי צודק. 

<משה גפני:>
ההערה של אייל - - -

<היו"ר ניסן סלומינסקי:>
- - -

<משה גפני:>
אתה הולך?

<יעקב ליצמן:>
הוא מאיים על היועצים המשפטיים שלא יעירו לנו. 

<היו"ר ניסן סלומינסקי:>
נו, באמת. 

<יעקב ליצמן:>
הוא אמר להם שהם לא יכולים לדבר. הוועדה לסתימת פיות. 

<היו"ר ניסן סלומינסקי:>
אני אמרתי להם שהם לא יכולים לדבר?

<יעקב ליצמן:>
כן. הם צריכים להגיד לנו מה שהם חושבים, ואנחנו נחליט מה שאנחנו - - -

<היו"ר ניסן סלומינסקי:>
משה, בבקשה. 

<משה גפני:>
הגענו לנקודה האמיתית. מה שאייל העיר, זאת הנקודה האמיתית. אני שמעתי גם את אבי ליכט וגם את אייל ינון. יש מטרה לחוק הזה, ולכן כאשר יש תכלית והחוק עונה על התכלית – אמר היועץ המשפטי לממשלה באמצעות מה שאבי ליכט אמר פה – זה אמנם דבר בעייתי, כי יש בעניין הזה אפליות ודברים מהסוג הזה, אבל אם זה עונה על התכלית, אז אפשר, אם אנחנו מתפשרים - - -
<היו"ר ניסן סלומינסקי:>
ומה זה התכלית? תמשיך, מה הוא אמר שזו התכלית?

<משה גפני:>
אני הולך להגיד. הוא מאוד התפתל בעניין הזה, אבל הוא אמר את זה בסוף. אייל ינון לא התפתל, אייל ינון אמר חד-משמעית. מה התכלית? התכלית היא להוזיל את מחירי הדירות, זאת התכלית. 

<היו"ר ניסן סלומינסקי:>
ומי קובע את זה? הוא אמר גם את זה.

<משה גפני:>
הממשלה. 

<היו"ר ניסן סלומינסקי:>
והוא אמר שמבחינתם כעורכי דין זה מקובל. 

<משה גפני:>
לא, אני לא אומר מה שאבי ליכט אומר. עם כל הכבוד, הנושא המשפטי הוא איננו מדע מדויק. יש לוועדה לשכה משפטית, וצריך לשמוע את מה שהם אומרים. הגענו לנקודה האמיתית. אתה הממשלה. ברגע שאתה בא ואומר: לי אין דירה, ולכן נותנים לי הטבה של מע"מ אפס. אני קניתי את הדירה הזאת עם ההטבה, שזה דבר שלא נותנים לכולם, לשכן שלו לא נותנים את ההטבה הזאת. ומה הוא עשה עם הדירה? הוא לא הלך לגור שם, הוא השכיר את זה מיד למישהו אחר. מה זה אומר? זה אומר שאם התכלית היא להוזיל את מחירי הדירות, היה פשוט צריך להגדיל את ההיצע. זה מה שהיה צריך לעשות. 

<היו"ר ניסן סלומינסקי:>
או להקטין את הביקוש.

<משה גפני:>
אבל מה זה להקטין את הביקוש?

<שמעון סולומון:>
אבל זה גם נכון, הרי הרעיון הוא לבנות יותר בתים. אז על מה הוויכוח?

<היו"ר ניסן סלומינסקי:>
נכון, אבל זה לא דרך החוק הזה. הגדלת ההיצע נעשית בעיקר על ידי מחיר מטרה, הסכמי גג, הסרת חסמים וכולי. 

<שמעון סולומון:>
מה שמשותף לכולם זה הגדלת הבנייה. 

<משה גפני:>
אתה שם לב שבגלל שאני אשכנזי אתה מפריע לי? אה, זה לא בגלל זה. בגלל שאני חרדי?

<היו"ר ניסן סלומינסקי:>
מה, אתה אשכנזי?

<משה גפני:>
איך אמרת שירד לנו מנדט?

<היו"ר ניסן סלומינסקי:>
זה עוד הורג אותך, אה?

<משה גפני:>
ממש הורג אותי. תאמין לי, אני גאה בזה חבל על הזמן. אתם אפילו לא שמים לב שגדלו בשני מנדטים ואנחנו הולכים לגדול מאוד. 

<היו"ר ניסן סלומינסקי:>
לא, אנחנו מאוד שמים לב. אנחנו מחכים שתגדלו עוד כדי שנוכל לעשות קואליציה - - -

<יעקב ליצמן:>
לא, לא, לא רציתם, אל תבלבל את הראש. 

<היו"ר ניסן סלומינסקי:>
עכשיו חסרים אחד או שניים, וברגע שתגדלו יותר אפשר יהיה לעשות קואליציה. 

<יעקב ליצמן:>
לא, לא רציתם. 

<משה גפני:>
רגע, מפריעים לי שם. אני מדבר רציני עכשיו, ואני רוצה שגם המשרדים ישמעו, ובעיקר משרד ה - - -

<היו"ר ניסן סלומינסקי:>
הבנת מה שאמרת? "עכשיו אני מדבר דבר רציני".
<משה גפני:>
כן, כל עשר דקות אני אומר את זה. 

הממשלה אמרה שכדי להוזיל את מחירי הדירות צריך שההיצע יגדל. 

<היו"ר ניסן סלומינסקי:>
או שהביקוש יקטן. 

<משה גפני:>
ביקוש לא יכול לקטון. 

<היו"ר ניסן סלומינסקי:>
כן יכול. ברגע שאתם נותן פתרון לאנשים שרוצים ואין להם, אתה מקטין - - -

<משה גפני:>
אמרתי לך כבר בתחילת הישיבה שאני לא חכם כמוך. תן לי להגיד - - -

<היו"ר ניסן סלומינסקי:>
בוא תלמד. 

<משה גפני:>
אני לא יכול ללמוד, מה לעשות, ככה הקב"ה ברא אותי. 

<היו"ר ניסן סלומינסקי:>
בחור ישיבה שלא יכול ללמוד? אין כזה דבר.

<משה גפני:>
ללמוד את החוכמה שלך? איך אני יכול? אני צריך סדנה מיוחדת. 

אין, הנושא של הביקוש הוא לא רלוונטי, בגלל שהביקוש הוא – אני לא מדבר על כאלה שרוכשים דירה להשקעה – כדי שלאדם תהיה דירה. ואנחנו מדברים בחוק הזה על מי שאין לו דירה. הסבירו את זה כל הזמן. עכשיו, מה אתה בא ואומר? אתה - - -

<אייל לב-ארי:>
- - -

<היו"ר ניסן סלומינסקי:>
כן, ודאי, אבל זה נועד להוריד... 90% מהחוק הזה הוא לא להגדלת ההיצע אלא להוריד את הביקושים, מה שנקרא. אבל שידבר, נו. 

<יעקב ליצמן:>
אחר כך הוא יגיד שאנחנו עושים פיליבסטר. 

<היו"ר ניסן סלומינסקי:>
מה, אני לא מדבר מקצועית?

<שמעון סולומון:>
הביקוש הוא נתון, וההיצע הוא הנעלם. הביקוש קיים, אבל ההיצע - - -

<היו"ר ניסן סלומינסקי:>
אבל מורידים את הביקוש. 

<משה גפני:>
הוא צודק במאה אחוז. 

<היו"ר ניסן סלומינסקי:>
ואללה, אתם בסוף תשכנעו אותי ש - - -

<קריאות:>
- - -

<היו"ר ניסן סלומינסקי:>
בסוף עוד תשכנעו אותי, בגלל שאני צריך להסביר לך, שהחוק טוב. 

<משה גפני:>
לא, אתה לא תסביר לי שהחוק טוב, אתה יודע שהוא לא טוב. 

<היו"ר ניסן סלומינסקי:>
אז אל תאלצו אותי לשכנע אתכם, בוא נלך לנקודות המרכזיות שהוא בעייתי. 

<משה גפני:>
מה שקורה עכשיו זה שאתה אומר שזה שאין לו דירה והוא רכש את הדירה עם ההטבה של המדינה... הוא משכיר את זה למישהו אחר. זאת אומרת, אמרת שכדי להוזיל מחירים צריך שיהיו כמה שיותר דירות בשוק. ברגע שמורידים את המע"מ הוא יכול לרכוש את הדירה, ולא חשוב אם הוא יגור שם, אבל שישכיר את זה למישהו אחר. אם זאת התכלית - - -

<היו"ר ניסן סלומינסקי:>
זאת לא התכלית, זאת אפשרות. 
<משה גפני:>
לא אפשרות, זה מרכז החוק. 

<היו"ר ניסן סלומינסקי:>
לא, אבל האופציה של להשכיר היא אחת האופציות. 

<משה גפני:>
לא, אבל מרכז החוק זה הוזלת המחיר; אני שמעתי את היועצים המשפטיים. מה שאתם אומרים זה שהגדלת היצע זה התכלית. אם הגדלת ההיצע היא התכלית ואחת האפשרויות של להגדיל את ההיצע זה באמצעות הפחתת המע"מ לאפס ולאפשר לבן אדם לרכוש את הדירה, והממשלה טוענת שזה יוזיל את המחירים – שאני כמובן חולק על זה, אני טוען שמה שיוזיל את המחירים זה הגדלת ההיצע. ואתם מודים עכשיו שהגדלת ההיצע זה הוזלת המחירים, אחרת לא הייתם מסכימים שבן אדם ירכוש דירה ויוכל להשכיר אותה. אומר היועץ המשפטי – ואת זה אמרו גם אייל ינון וגם אבי ליכט – שאם יתברר במהלך הדיון שזו לא התכלית, אז אין הצדקה חוקתית לעשות אפליה בין סוגים שונים של אזרחים.  אם התכלית היא באמת הוזלת המחירים באמצעות הגדלת ההיצע, אז תעשה הגדלת היצע; איך אתה פתאום מביא חוק שמפלה לרעה חלק מהאזרחים? טוען היועץ המשפטי – ואני מצטרף אליו, למרות שלא למדתי משפטים, אבל במהלך הדיונים אני למדתי משהו – שזה חלק מהעניין, שזה לא שאלה כלכלית, זה לא שאלה של מה הממשלה החליטה, אלא זו שאלה מעשית שצריך לדון עליה בוועדת הכספים: האם התכלית היא להוריד את המחירים, שזה באמצעות הגדלת ההיצע... החוק הזה לא חוקתי. לכן אני מציע כמה הסתייגויות. 
<היו"ר ניסן סלומינסקי:>
אבל רק הערה, שינוי. מה שהיועץ המשפטי אמר מחייב אותם כיועצים משפטיים, אבל לנו כחברי הוועדה בהחלט יש סמכות לדון גם בהיבט הכלכלי. 
<יעקב ליצמן:>
אנחנו גם יכולים לדון על מטרת החוק. 

<היו"ר ניסן סלומינסקי:>
ודאי, אנחנו יכולים לדון על הכול. 

<יעקב ליצמן:>
לכן אנחנו יכולים לחלוק על כל קונספציה. 

<היו"ר ניסן סלומינסקי:>
ודאי, אני מסכים איתך. הרי ההצעה שהצעתי על המענק חולקת על כל הקונספציה. 

<משה גפני:>
ניסן, כשאני הגעתי לפה מה"כוילל" אמרו לי "אתה לא מבין מהחיים שלך, אתה לא יודע מה הפירוש של יועץ משפטי - - -

<היו"ר ניסן סלומינסקי:>
מי אמר לך את זה?

<משה גפני:>
אמרו לי, אמרו לי, הקודמים שלך מאותה מפלגה. "אתה בכלל גלותי, אתה לא מבין כלום, אתה לא יודע מה זה דמוקרטיה, אתה לא יודע מה זה חוקתי, אתה לא יודע מה זה יועץ משפטי. יועץ משפטי זה אמירה שצריך לקבל אותה". ככה אמרו לי. 

<היו"ר ניסן סלומינסקי:>
ואתה קיבלת את זה?

<משה גפני:>
מה זה משנה מה שאני עשיתי? מה אתה עשית? אני למדתי שחבר כנסת לא זז בלי עורך דין, יועץ משפטי. גם שר. 

<היו"ר ניסן סלומינסקי:>
לא רק חבר כנסת, היום כל אחד. 

<גיא גולדמן:>
אני ממשיך ל-4(א) - - -

<משה גפני:>
לא, רגע, מה קרה לך?

<יעקב ליצמן:>
מה, אתה באמת הולך להעביר את החוק?

<היו"ר ניסן סלומינסקי:>
טוב, מה ההסתייגויות?

<משה גפני:>
ההסתייגויות הן אלה. אחת... אני לא שאלתי שאלות, בגלל שאני רץ ל - - -

<היו"ר ניסן סלומינסקי:>
אני יודע. 

<משה גפני:>
סתם, אתה עושה את זה - - -
<היו"ר ניסן סלומינסקי:>
אני ממש עושה את זה בדיוק על מינכן. לא, הוא מתפלל בכלל בגור. 
<יעקב ליצמן:>
אני לא מתפלל - - -

<היו"ר ניסן סלומינסקי:>
הוא אף פעם לא יורד ל - - -

<משה גפני:>
בסדר, בסדר, בסדר. א', אני - - -

<היו"ר ניסן סלומינסקי:>
חבר'ה, הוא אצל הרעבע.

<משה גפני:>
רגע. הרוכש - - -

<יעקב ליצמן:>
לא, לא - - - 

<היו"ר ניסן סלומינסקי:>
לא, אני אומר שבגור אתם מתפללים, כי ראיתי שאף פעם אתה לא יורד לתפילה. 

<משה גפני:>
 בפסקה (3), במקום "הרוכש לא מכר את זכויותיו", מכיוון שאי אפשר לבנות על העתיד, צריך שיהיה כתוב "הרוכש במשך חמש שנים לא ימכור את זכויותיו בדירה, אבל הוא רשאי להשכיר אותה". זאת הסתייגות אחת. 
הסתייגות שנייה, מכיוון שלא קיבלתי תשובה האם יתווספו אנשים למינהלת של מאיר, אני מבקש שיהיה כתוב שאם יתקבלו עובדים – היות שהחוק הזה הוא בעייתי, מאוד שנוי במחלוקת – לא יתקבלו עובדים עם זיקה למפלגת הבית היהודי או יש עתיד, מכיוון שיש לנו חשש שחלק מהחוק הזה נעשה כדי לתת ג'ובים. לא שאנחנו חס וחלילה יודעים, אבל - - - 

<יעקב ליצמן:>
לא חשש, מסקנה. 

<היו"ר ניסן סלומינסקי:>
אבל אתה יודע שהבית היהודי לא תומך בזה אלא אם כן יש הסכמים - - -

<משה גפני:>
אז לכתוב הבית היהודי?

<יעקב ליצמן:>
לא, לא, לא, אבל יש הסכם - - -

<משה גפני:>
לא, בלי הבית היהודי. על הבית היהודי - - -

<ליאת גרבר:>
יש סעיף של יחסים מיוחדים. 

<משה גפני:>
לא, הוא צודק, על הבית היהודי אני אשים את ההסתייגות על... דרך אגב, מהבית היהודי אפשר ללמוד איך מכניסים ג'ובים, חבל על הזמן, אתם לא יודעים מה זה אפילו. 

<היו"ר ניסן סלומינסקי:>
אבל פה אתה רוצה שנשאיר את ההגדרה של יחסים מיוחדים בהגדרה הכי רחבה שאפשר?

<משה גפני:>
לא, פה אני רוצה... יש אחת, שתיים, שלוש...

<היו"ר ניסן סלומינסקי:>
טוב, יאללה, ברצינות. 

<משה גפני:>
ברצינות. אני הורדתי את הבית היהודי. אני מבקש שיהיה כתוב שבמידה שיתווספו עובדים נוספים למינהלת של יישום החוק הזה, יהיה אסור שתהיה לעובד במינהלת זיקה כלשהי למפלגת יש עתיד. דרך אגב, יש עתיד יכולים ללמוד מכם איך נותנים ג'ובים. 

<יעקב ליצמן:>
גפני, ההסתייגות שלי, על ההסתייגות שלך, היא שגם הבית היהודי יהיו. 

<היו"ר ניסן סלומינסקי:>
טוב, הסתייגות שנייה, שגם הבית היהודי. וכדי שאתם תהיו נקיים מאלוקים ואדם אז גם שלא יהיה לאגודה - - -
<יעקב ליצמן:>
זה אתה תגיד. בינתיים אין חוק שעורכי דין מקבלים אפליה. 

<היו"ר ניסן סלומינסקי:>
בסדר, הלאה, גיא, תמשיך. 

<גיא גולדמן:>
"4. (א) רוכש דירת מגורים בעסקה מוטבת ימסור לעוסק במקרקעין ביום המכירה הצהרה כי מתקיימים בו התנאים הקבועים בהגדרה "רוכש זכאי" או "רכוש מוטב", לפי העניין; העוסק במקרקעין יצרף לפנקסים ולרשימות המנוהלים על ידו לפי סעיף 66 לחוק מס ערך מוסף, עותק על הצהרת הרוכש שנמסרה לו לפי סעיף קטן זה.".

<היו"ר ניסן סלומינסקי:>
זה מה שמאיר הסביר בעל-פה. 

<יעקב ליצמן:>
הסעיף הזה אומר שמיום שהוא חתם, זו כבר עסקה. 

<גיא גולדמן:>
הסעיף הזה אומר שאנחנו רוצים הצהרה למוכר - - -

<יעקב ליצמן:>
לכן אני חוזר על מה שהצעתי קודם: לא חמש שנים מיום המגורים אלא מיום שחתם על ההסכם. חמש שנים זה לא מהיום שהוא קיבל את הדירה, כי הרי הוא מוריד את המחירים כבר ביום שהוא חתם, אז למה צריך חמש שנים?

<מאיר אסולין:>
אבל אם הוא - - - צריך להחזיק את הדירה חמש שנים. 

<יעקב ליצמן:>
אבל חמש שנים מהיום שחתם. כי אם המטרה היא להוריד מחירים, אז החמש שנים צריך להיות מיום שהוריד לו את המחירים. 

<היו"ר ניסן סלומינסקי:>
אבל הכיוון שלנו צריך להיות הפוך. הרי מה קורה? נניח אדם חתם וקיבל את הדירה אחרי שנה, אז לפי דבריך יש לו רק ארבע שנים. אבל למה? הרי אנחנו רוצים שחמש שנים הוא לא יוכל למכור. 

<יעקב ליצמן:>
לא, לא, אני רוצה להקל. זאת הסתייגות. אם המטרה כאן היא להוזיל את המחירים, אז מאז שהוא חותם על הדירה - - -

<מאיר אסולין:>
מצד שני אנחנו לא רוצים שהוא - - -

<טל אלדרוטי:>
זה מאותו כיוון. ההטבה תהיה מיום שהוא קנה, והוא צריך להחזיק את זה מיום שהוא קיבל את הדירה. 

<יעקב ליצמן:>
לא. 

<טל אלדרוטי:>
זו המשמעות כאן. 

<היו"ר ניסן סלומינסקי:>
אבל טל, הוא רוצה לעשות את זה אחרת. 

<יעקב ליצמן:>
בסדר, אני מגיש הסתייגות. 

<גיא גולדמן:>
"(ב) על אף האמור בסעיף 73(א) ו-(ג) לחוק מיסוי מקרקעין, בעסקה מוטבת יגישו העוסק במקרקעין והרוכש למנהל את ההצעות לפי הסעיף האמור, בתוך 20 ימים מיום המכירה; להצהרות כאמור יצרפו העוסק במקרקעין והרוכש את המסמכים כמפורט להלן, לפי העניין:".
<היו"ר ניסן סלומינסקי:>
זה בדיוק מה שמאיר הסביר קודם. 

<מאיר אסולין:>
לפי סעיף 73 היום, לכל עסקת מקרקעין חובה להגיש הצהרה בתוך 40 יום. פה הקטנו את זה ל-20 יום, כי אנחנו רוצים לייצר ודאות, גם לרוכש וגם למוכר, שמדובר בעסקה מוטבת, כדי שלא נפתיע אותם בהמשך. 

<יעקב ליצמן:>
אתה שמת לב על כמה הצהרות בן אדם צריך לחתום בשביל דירה אחת?

<גיא גולדמן:>
הוא לא קונה הרבה דירות בחיים. 

<יעקב ליצמן:>
הוא קונה דירה אחת, ותראו כמה הצהרות יש לו. 

<קריאה:>
אחת. 

<יעקב ליצמן:>
לא, יש טופס אחד למנהל - - -

<היו"ר ניסן סלומינסקי:>
לא, זה יהיה באותו טופס. 

<מאיר אסולין:>
אלה תצהירים שהוא מצרף לתוך הטופס. 

<יעקב ליצמן:>
כמה תצהירים?

<מאיר אסולין:>
הרוכש אחד, המוכר - - -

<יעקב ליצמן:>
למה אי אפשר לעשות את זה באחד? אין לכם מחשבים? לי אין, אבל לכם יש.

<מאיר אסולין:>
לא, לא, התצהיר שלו זה התנאים על הזכאות, האם הוא רוכש זכאי או רוכש מוטב, שזה לא רלוונטי ל - - -

<יעקב ליצמן:>
אבל אי אפשר בתוך - - -

<היו"ר ניסן סלומינסקי:>
רגע, יעקב, תשמע מה הוא אומר. תגיד עוד פעם על מה הטפסים. 

<מאיר אסולין:>
התצהיר זה על היותו רוכש זכאי או רוכש מוטב, לפי הנתונים שהוא מילא שם, למשל שהוא בן 35 וכולי, שאלה דברים שהוא יודע. הוא חותם על תצהיר שזה נכון. לגבי העסקה עצמה של הרכישה של הזכות במקרקעין, יש הצהרה לפי סעיף 73 לחוק; והוא מצרף את זה למנהל ביחד עם שני התצהירים האלה – התצהיר שהוא רוכש זכאי או מוטב, ושל הקבלן, שהדירה מוטבת. 
<היו"ר ניסן סלומינסקי:>
בסדר.

<שלומית ארליך:>
מאיר, הסימולטור כבר קיים?

<מאיר אסולין:>
עובדים על זה. זה יהיה. 

<יעקב ליצמן:>
עד שיגמרו את זה יהיה שר אוצר חדש, שיבטל את החוק, ולכן זה לא רלוונטי. אני מגיש הסתייגות שזה יהיה טופס אחד. 
<גיא גולדמן:>
דיברנו על המסמכים כמפורט להלן, לפי העניין:

"(1) העוסק במקרקעין יצרף הצהרה כי דירת המגורים היא דירת מגורים מוטבת וכי לא מתקיימים בינו או בין קרובו ובין הרוכש או קרובו יחסים מיוחדים, כי העסקה אינה כאמור בסעיף 37 - - -

<יעקב ליצמן:>
זה היה כבר, למה צריך עוד פעם?

<מאיר אסולין:>
לא, לא - - -

<יעקב ליצמן:>
היה לכם לפני עמוד. 

<גיא גולדמן:>
זאת הייתה הצהרה למוכר, ועכשיו זאת הצהרה לרשות המסים. 

<יעקב ליצמן:>
אי אפשר לעשות את זה ביחד?

<מאיר אסולין:>
זה ביחד. 

<יעקב ליצמן:>
זה לא ביחד. לפני עמוד אחד - - -

<ליאת גרבר:>
לא, לא, הוא מצהיר למוכר כדי שהמוכר ידע שהוא... הרוכש מסתמך על ההצהרה שלו - - -

<יעקב ליצמן:>
כתבתם את זה בסעיף הקודם בחוק. למה אי אפשר לעשות שהחוק הזה הוא גם למוכר, גם לקונה, גם לסבתא שלו וגם לסבתא של סבתא שלו? למה צריך עוד - - - ?

<היו"ר ניסן סלומינסקי:>
לא, יעקב, יש פה שני דברים. אחד, שהוא צריך לדעת כדי לקבל את האישור. עכשיו, כשהוא קונה מהקבלן, הוא צריך לתת לקבלן, כדי שהקבלן ידע לזכות אותו במע"מ. 

<גיא גולדמן:>
אנחנו לא רוצים שהקבלן ידווח מע"מ בשיעור אפס אם הרוכש לא הצהיר בפניו שהוא רוכש זכאי או רוכש מוטב. 

<יעקב ליצמן:>
אבל בטופס אחד אפשר את שני הדברים ביחד. 

<ערן יעקב:>
ליצמן, אם אתה מבקש שגם הרוכש יצהיר על היעדר יחסים מיוחדים, אתה צודק, זה באמת חסר, צריך להוסיף את זה. 

<יעקב ליצמן:>
אל תאיים עליי, אני לא הולך לקנות דירה. אל תאיים, זה לא רוולנטי. 

<היו"ר ניסן סלומינסקי:>
הלאה, גיא, תמשיך. 

<קריאות:>
- - -

<יעקב ליצמן:>
אני אמרתי הפוך על הפוך, אני אמרתי ש - - -

<קריאות:>
- - -

<היו"ר ניסן סלומינסקי:>
לא, הרוכש צריך לתת לו הצהרה שהוא מוטב ושמגיע לו הפטור ממע"מ. 

<חמד עמאר:>
הרי יש לו את האישור. 

<היו"ר ניסן סלומינסקי:>
נכון, הוא צריך לתת את זה. 

<חמד עמאר:>
אתם נותנים לו אישור שהוא זכאי, לא?

<קריאות:>
- - -

<ליאת גרבר:>
בתוך הגדרת "רוכש זכאי" כתוב שאין יחסים מיוחדים. 

<חמד עמאר:>
אני לא הבנתי את הקטע של הרוכש שצריך לתת הצהרה - - -

<מאיר אסולין:>
אני אסביר את התהליך עוד הפעם. הרוכש הזכאי, יהיה לו טופס או שאלון במחשב, באינטרנט, הוא ימלא את הנתונים, יוציא את זה כתצהיר, יחתום בפני עורך דין או בפני עורך דין של הקבלן, וייתן העתק אחד לקבלן, העתק שאומר לו "שים לב, אני רוכש זכאי".
<חמד עמאר:>
לפני שהוא קיבל את האישור?

<מאיר אסולין:>
נכון. ואז הקבלן בודק שהדירה היא דירה מוטבת, ואז הוא אומר לו שהדירה מוטבת. לזה אנחנו קוראים "עסקה מוטבת". בנקודת הזמן הזאת הוא כבר רשאי לגבות כספים, לא כולל מע"מ. החומר הזה מגיע עד - - -

<חמד עמאר:>
למה לא לחכות עד שהוא יקבל אישור שהוא זכאי? הרי זה רק 20 יום, אז למה להכניס את הרוכש, עם המוכר, לכל הנושא הזה?

<מאיר אסולין:>
א', זה מה שיהיה, כי ה - - -

<חמד עמאר:>
אני חושב שלא צריך - - -

<היו"ר ניסן סלומינסקי:>
חמד, אתה צודק, אבל תשמע אותו. 

<מאיר אסולין:>
שנייה, אני מסביר. בשלב הזה הם גובים רק מקדמה סמלית של 10,000 או 20,000, כדי לראות שהוא רציני. אחר כך, לפי לוח התשלומים, זה כבר סכומים יותר גדולים. לכן בשלב הזה אנחנו אמרנו שתוך 40 יום יש לך את ההודעה או האישור שזו עסקה מוטבת, ומפה אתה כבר רשאי לגבות את הכספים בלי מע"מ. אבל לפחות בתשלום הראשון, אתה צריך לתת לו איזה משהו חוקי שהוא לא יגבה עליו את המע"מ.  
<חמד עמאר:>
אבל הוא יתפוס דירה ל-20 או 40 יום, עד שהוא יקבל את האישור. עדיף לעשות את זה - - -

<היו"ר ניסן סלומינסקי:>
מה אתה מציע שהוא יעשה?

<חמד עמאר:>
אני מציע שעד שהוא יקבל את האישור שהוא זכאי - - -

<מאיר אסולין:>
אבל הקבלן רוצה למכור. 

<היו"ר ניסן סלומינסקי:>
הוא רוצה לקנות וההוא רוצה למכור, אז נותנים דמי רצינות. בדמי הרצינות האלה משלמים מע"מ או לא?

<מאיר אסולין:>
- - - משלמים מע"מ. 

<היו"ר ניסן סלומינסקי:>
בדרך כלל אתה צריך לשלם מע"מ. אז באים ואומרים שכדי שלא יהיה מצב שאתה תשלם והוא יחזיר לך, אז אם אתה מצהיר את זה, עוד לפני שיש לך את הטופס, הוא לא גובה ממך מע"מ, נכון?

<מאיר אסולין:>
נכון. 

<היו"ר ניסן סלומינסקי:>
ואחר כך, אם תביא את הטופס, אז ממילא אתה לא משלם; ואם לא תביא את הטופס, אז הוא יחייב אותך גם על המע"מ ההוא. אז ההפך, זה טוב, כדי שלא יהיה בלגן. 
הלאה, תרביצו. 

<גיא גולדמן:>
"... וכי לא נתן לפני יום תחילתו של חוק זה לרוכש זכות לרכוש את הדירה, וכן יצרף כל מסמך אחר שיקבע המנהל כי הוא דרוש לצורך הוכחת הפרטים האמורים בפסקה זו;".
<אמיר הלר:>
אפשר הערה קטנה לסעיף הזה?

<היו"ר ניסן סלומינסקי:>
רגע, שיסביר אותו קודם. 

<גיא גולדמן:>
זו הצהרה של העוסק לרשות המסים על היעדר יחסים מיוחדים, על כך שהדירה היא דירת מגורים מוטבת - - -

<היו"ר ניסן סלומינסקי:>
הבנתי. כן, מה רצית?
<אמיר הלר:>
אין בעיה לתת תצהיר שהדירה היא דירה מוטבת, רק שהסיפה "וכן יצרף כל מסמך אחר שיקבע המנהל כי הוא דרוש לצורך הוכחת הפרטים" – אני לא יודע מה זה "מסמך אחר".

<גיא גולדמן:>
זה למקרה שעולים סימני שאלה. 

<אמיר הלר:>
מה זה סימני שאלה? להוכיח שהוא לא דוד שלו? מה הוא יביא? תעודה ממשרד הפנים?

<מאיר אסולין:>
המפרט הטכני.

<אמיר הלר:>
לא, אבל כתוב פה "להוכחת הפרטים האמורים בפסקה זו".

<מאיר אסולין:>
שהדירה מוטבת. 

<אמיר הלר:>
לא, אסולין, אתה טועה. 

<מאיר אסולין:>
אני לא טועה, כי הוא צריך להציג גם שהדירה מוטבת. 

<אמיר הלר:>
מה זה הוכחת פרטים בדירה המוטבת? 
<מאיר אסולין:>
גודל השטח למשל. 

<קריאות:>
- - -

<היו"ר ניסן סלומינסקי:>
רגע, רבותיי. אם מתעוררת איזושהי בעיה, המנהל רשאי לדרוש כל מיני אישורים. עכשיו, הוא יכול לדרוש אישורים מכאן ועד להודעה חדשה או יכול להיות שלא. אז אני שואל האם מדובר בטופס אחד סטנדרטי או שזה יכול להיות מיליון טפסים?

<מאיר אסולין:>
לא, זה לא טפסים. אנחנו כרגע נמצאים בהוכחת - - -

<היו"ר ניסן סלומינסקי:>
לא, אבל מה זה הוכחה? כל מסמך?

<מאיר אסולין:>
שיוכיח לדוגמה את הנושא של דירה מוטבת. את הגודל שלה. את המפרט שלה. 
<היו"ר ניסן סלומינסקי:>
מה הוא דורש ממנו? הוא ידרוש ממנו פתאום דברים שאני-לא-יודע-מה - - -

<ליאת גרבר:>
לא, זה רק מה שמוגדר בפסקה. 

<היו"ר ניסן סלומינסקי:>
עם מה שמוגדר פה אין לי שום בעיה, לא צריך אפילו לכתוב את זה. 

<ליאת גרבר:>
כתוב "הוכחת הפרטים האמורים בפסקה זו".

<היו"ר ניסן סלומינסקי:>
כתוב "וכן יצרף כל מסמך שיקבע המנהל כי הוא דרוש לצורך הוכחת הפרטים האמורים בפסקה זו". אז זה כבר משהו נוסף: שהמנהל יכול לדרוש דברים נוספים. 

<מאיר אסולין:>
לא, מסמך שיוכיח את מה שכתוב. 

<היו"ר ניסן סלומינסקי:>
כן, אבל כדי להוכיח הוא יצטרך כל מיני דברים. אחרת, למה אתם כותבים את זה?

<ערן יעקב:>
לא, בגלל שמראש כל התפיסה של ההוכחה... נאמר פה שהחוק בא גם לטפל בבעיות שייווצרו. אז חלק מלטפל בדבר הזה, היות שההגדרות האלה לא ברורות, אז נתנו למנהל זכות בעניין של דירה מוטבת - - -

<היו"ר ניסן סלומינסקי:>
את זה אני מבין, אבל אני שואל - - -

<ערן יעקב:>
אז זה בדיוק כדי לענות על כל הבעיות שעלו פה. אם אתה זוכר, בדיון הראשון העלו פה גם הפרופסורים המכובדים וגם אחרים, סדרה של טענות שיכולות להיווצר וכל מיני קומבינות שאפשר לעשות. אז אנחנו, כדי לתת את הכלים - - -

<היו"ר ניסן סלומינסקי:>
אם ככה, אני מציע - - -

<ליאת גרבר:>
אני רוצה לתת דוגמה. אמרנו למשל שזה לא יחול במכרזי מחיר מטרה, כי אין  כפל הטבה. אז יכול להיות ששם תהיה איזושהי דרישה - - -

<אמיר הלר:>
מה הקשר, ליאת? המסמכים - - -

<היו"ר ניסן סלומינסקי:>
בואו נעשה כך: כל מה דרישה שתהיה, אם היא מופיעה כאן בחוק – אז זה בסדר, זה מה שצריך להיות. אם הדרישה להוכחה היא סוּפר - - -
<ליאת גרבר:>
הנה, היתר הבנייה - - -

<אמיר הלר:>
מה הקשר? לא צריך היתר בנייה.

<היו"ר ניסן סלומינסקי:>
דקה, תשמעו - - -

<קריאות:>
- - -

<היו"ר ניסן סלומינסקי:>
אני לא מבין, אני מדבר אתכם, אז למה אתם - - -

<אמיר הלר:>
אז תכתבו שצריך היתר בנייה.

<היו"ר ניסן סלומינסקי:>
אני לא מבין, אני נתתי לך רשות לדבר? אתה ממשיך לדבר כאילו זאת רשות אוטומטית לכול. אמרת את ההערה שלך, אנחנו עכשיו דנים בה, ואתה נכנס באמצע ועוד בפרט כשאני מדבר. 

אז אני אומר שאם הדרישה של המנהל היא חריגה, כלומר, היא לא מופיעה פה כדבר ברור שצריך להצהיר עליו, למשל הוא רוצה מהאיש ההוא שלא מוצא חן בעיניו שיוכיח כל מיני דברים – אז אני רוצה שתהיה איזושהי בקרה, אחרת המנהל יכול יום אחד לקום במצב רוח לא טוב ולהתחיל לדרוש. אז יכול להיות שכאן צריך להוסיף "באישור ועדת ה...". אם הוא רוצה לחבר טפסים - - -
<ערן יעקב:>
לא, אני אסביר. הדרישה היא דרישה מאוד ספציפית, למשהו מאוד קטן. בדיני המס יש הרבה פעמים שלמנהל יש סמכות להתקין טפסים או לדרוש דרישות כדי לקיים את החוק. 

<היו"ר ניסן סלומינסקי:>
תן לי דוגמה. 

<ערן יעקב:>
היתר בנייה למשל. אני רוצה לדעת אם באמת יש היתר או לא. אז הרבה פעמים יצטרך המנהל, כדי לוודא שאכן יש היתר בנייה, לבקש את ההיתר מאותו - - -

<היו"ר ניסן סלומינסקי:>
מהקבלן?

<ערן יעקב:>
כן. 

<היו"ר ניסן סלומינסקי:>
נו, אז למה אתה צריך לכתוב את זה פה?

<ערן יעקב:>
כי אם לא, אז אם אני אחרי זה אבקש, אתה תגיד לי "רגע, אין לך סמכות כזאת".
<היו"ר ניסן סלומינסקי:>
א', כן כתוב. כתוב "רק דירות שיש להם היתר בנייה" וכולי. 

<ערן יעקב:>
אבל אין סמכות לדרוש - - -

<היו"ר ניסן סלומינסקי:>
לא, אתה כותב איזשהו נוסח כולל. אמרתי שכל נוסח, כל דרישה שמופיעה פה בחוק, זה בסדר, אין לי בעיה עם זה. 

<ליאת גרבר:>
אבל זה מה שכתוב. 

<היו"ר ניסן סלומינסקי:>
זה לא מה שכתוב. 

<ערן יעקב:>
זה כן מה שכתוב. 

<היו"ר ניסן סלומינסקי:>
לא, כתוב "כי הוא דרוש לצורך הוכחת הפרטים". עכשיו, לפי המנהל - - -

<קריאות:>
- - -

<היו"ר ניסן סלומינסקי:>
לדוגמה, אם הוא רוצה לברר שיש היתר בנייה, אז זה בסדר, כי מופיע בחוק שצריך להיות היתר בנייה. אבל אם כדי להוכיח את זה הוא חושב שהוא צריך לדעת מה הגובה שלו, כדי לדעת... נניח שמבחינת המנהל זאת ההוכחה - - -

<ערן יעקב:>
לא, אבל הגובה לא קובע אם זה מוטב או לא מוטב. 

<היו"ר ניסן סלומינסקי:>
לא, אם הוא ג'ינג'י לדוגמה - - -

<ערן יעקב:>
לא, אתה לא יכול, לפי החוק אתה לא יכול. אתה לא יכול. 

<היו"ר ניסן סלומינסקי:>
למה?

<ערן יעקב:>
כי אתה לא יכול. מה, כתוב לך בחוק "פסקה זו מתייחסת לגובה"?

<היו"ר ניסן סלומינסקי:>
לא, אבל נניח שהוא ג'ינג'י, וג'ינג'י חשוד שהוא שקרן. 

<ערן יעקב:>
אבל זו לא דרישה למוטב. 

<היו"ר ניסן סלומינסקי:>
שמע לי, עוד פעם, אם - - -

<ערן יעקב:>
לא, אני מבין מה שאתה אומר, אבל אי אפשר. 

<היו"ר ניסן סלומינסקי:>
ערן, אם כל הבקשות שהוא דורש זה רק בהתאם לחוק, אז אתה לא צריך לכתוב את זה, כי ממילא - - -

<ערן יעקב:>
לא, אתה כן צריך. 

<היו"ר ניסן סלומינסקי:>
למה?

<דובר:>
אתה צריך להסביר, כי אחרת לא תוכל - - -

<היו"ר ניסן סלומינסקי:>
לא, נניח שלא היה כתוב. הוא היה מבקש "תוכיח לי שיש היתר בנייה, כי החוק דורש היתר בנייה", אז האם מישהו יכול להגיד למנהל שהוא לא יכול לבקש את זה?

<מאיר אסולין:>
צריך סמכות לדרוש. 

<היו"ר ניסן סלומינסקי:>
אבל אם כתוב - - -

<ליאת גרבר:>
כרגע כתוב "הצהרה", לא כתוב - - -

<קריאות:>
- - -

<שלומית ארליך:>
אם הוא מצרף הצהרה שבה הוא מוכיח שמתקיימים התנאים האמורים, אז זה כן מוכיח. 

<ליאת גרבר:>
לא, אבל זה אחרי - - -

<היו"ר ניסן סלומינסקי:>
תשבו ביניכם. הנושא ברור. ברור לי שצריך לתת לו סמכות לבקש דברים שנצרכים. ברור גם לכולנו שאנחנו לא רוצים שיתחיל לבקש - - -

<קריאות:>
- - -

<ערן יעקב:>
אני לא רואה איפה יש בעיה. 

<היו"ר ניסן סלומינסקי:>
ערן, לי יש בעיה. תמצאו נוסח שיצמצם, שבו הוא לא יכול לבקש... הוא חושב שכל הג'ינג'ים שקרנים נניח. יש כאלה אצלנו שחושבים שכל אלה הם שקרנים. אז הוא יבקש ממנו כל מיני דברים שהם לא בסמכות. לכם אני אומר שתמצאו משהו שייתן יותר חוזק למה שאנחנו מתכוונים. הרי אין מחלוקת, רק בנוסח. 
<אמיר הלר:>
זאת לא הייתה הבקשה שלי, אגב. ההערה שלי הייתה קצת שונה. אמרתי שאם הם רוצים לקבוע למשל שיציג להם דוגמה של היתר, זה בסדר, זה לגיטימי, אבל אם זה מה שאתם רוצים אז בואו תקבעו - - -

<ליאת גרבר:>
לא, אין לנו - - -

<אמיר הלר:>
רגע, ליאת, תני לי לדבר. כל מה שהם רוצים שהעוסק יציג להם במועד העסקה – שיבקשו את זה עכשיו. 

<מאיר אסולין:>
לא, לא, ומה אם יש מכרז שאני כרגע לא יודע - - -

<אמיר הלר:>
במסגרת החוק הם רשאים לקבוע איזה דברים הם מבקשים מהעוסק. אחד הדברים שהם ביקשו כאן זה תצהיר. בסדר גמור. העוסק יצהיר על כל הדברים - - -

<היו"ר ניסן סלומינסקי:>
אתה מדבר על הקבלן? העוסק זה הקבלן?

<אמיר הלר:>
כן. שיבקשו מהקבלן להצהיר אחת, שתיים, שלוש, ארבע, חמש - - -

<היו"ר ניסן סלומינסקי:>
מה אתה חושש שהם יבקשו? תן לי דוגמה. 

<אמיר הלר:>
אחד הדברים שהם מבקשים כאן... הם כותבים כאן "כל מסמך אחר שהמנהל יחשוב שהוא צריך לצורך - - -

<היו"ר ניסן סלומינסקי:>
תן לי דוגמה של דבר שאתה חושש שהם יבקשו. 

<אמיר הלר:>
למשל, המנהל לא בטוח אם יש יחסים מיוחדים או אין יחסים מיוחדים, אז תוכיח לו שאתה לא בן דוד או אח של הבן אדם הזה. או למשל שלפני יום התחילה של החוק הזה לא היה בין הרוכש לבין המוכר איזושהי עסקה ביניהם. לך תוכיח שלא - - -

<היו"ר ניסן סלומינסקי:>
אז איך אתה רוצה לקיים את מה שכתוב פה? לשיטתך, אפשר לקיים את זה שלא הייתה עסקה קודמת ביניהם?

<אמיר הלר:>
ברגע שהוא מצהיר שלא הייתה עסקה, והעסקה לא דווחה למס - - -

<היו"ר ניסן סלומינסקי:>
איך הוא מצהיר? הוא ידרוש שיצהיר לו. 

<אמיר הלר:>
לא, התצהיר זה בסדר. אבל הם אומרים "כל מסמך אחר להוכחת התצהיר". זה אומר אולי שעכשיו הוא יוכיח לו ביומני המשרד שלו שהם לא נפגשו לפני זה. 

<ערן יעקב:>
נו, אז מה רע בזה?

<אמיר הלר:>
אתם תהפכו את העוסק לעורך דין שיושב עם - - -

<היו"ר ניסן סלומינסקי:>
ערן, ניקח את הדוגמה שלא הייתה עסקה קודמת ביניהם. הוא מצהיר שלא היה. איך אתה רוצה להוכיח מעבר לזה?

<מאיר אסולין:>
הוא לא צריך להוכיח, הוא יצטרך - - -

<היו"ר ניסן סלומינסקי:>
לא, ערן טוען שכן אפשר לדרוש. 

<קריאות:>
- - -

<היו"ר ניסן סלומינסקי:>
אתה יודע מה, מה שמאיר אומר מקובל, אבל מה שערן אומר קצת מפחיד אותי. אז תמצאו נוסח - - -

<קריאות:>
- - -

<ערן יעקב:>
הדבר הזה נותן מענה לבעיות שהועלו פה בתוך הוועדה. הרי זו הייתה דרישה של הוועדה, נכון? הוסכם שאנחנו רוצים לאכוף, טענו פה שהחוק פרוץ - - -

<היו"ר ניסן סלומינסקי:>
ערן, אבל אני נותן לך שני דברים. נניח שהוא מצהיר והוא לא יכול לתת הוכחות יותר מזה על כך שלא הייתה לו עסקה עם הקונה. עכשיו, אם אתם חושדים, אתם תפעילו את המערכת שלכם – יש לכם בודקים, יש לכם בלשים, חוקרים – כדי לבדוק. אבל מה - - -
<ערן יעקב:>
לפעמים צריך מסמכים. לפעמים אני אדרוש מסמך - - -

<היו"ר ניסן סלומינסקי:>
מה תדרוש? מה? מה תדרוש? מה יוכיח את זה?

<ספי זינגר:>
אי אפשר לדרוש מסמך אם אין מסמכים. ולכן לא יכול להיות... אי אפשר לדרוש ממנו משהו שאין לו, ולכן הבעיה הזאת לא מתעוררת. 

<שלומית ארליך:>
מה זאת אומרת "לא מתעוררת"? היא ועוד איך יכולה להתעורר - - -

<היו"ר ניסן סלומינסקי:>
היא יכולה להתעורר. אתה תדרוש ממנו שיביא עדים, שיביא - - -

<ספי זינגר:>
מה שאפשר לדרוש זה מסמכים שיש לבן אדם. עכשיו, צריך לזכור - - -
<שלומית ארליך:>
כן, אבל זה תָחוּם, זה לא משהו - - -

<ליאת גרבר:>
גם זה תחום - - -

<שלומית ארליך:>
זה לא תחום. 

<קריאות:>
- - -

<היו"ר ניסן סלומינסקי:>
לא, לא, מאיר, אני ביקשתי שתשבו עם הייעוץ המשפטי שלנו. כולנו הבנו למה אנחנו רוצים לחתור, אז תמצאו את הנוסח המתאים, כדי שנהיה יותר רגועים, זה הכול. 

<ליאת גרבר:>
אני חייבת להגיד שהמנהל חייב להחליט תוך 20 יום מיום שמגישים את ההצהרות, והוא לא יכול להחליט בלי שהוא מזמין את ה - - -

<שלומית ארליך:>
בסדר, אבל הוא יכול להגיד שהוא לא הגיש לו את ההוכחה ולכן הוא מחליט שלא. 

<קריאות:>
- - -

<היו"ר ניסן סלומינסקי:>
טוב, רבותיי, חבל על הזמן, אתם תמצאו את הנוסח, כולנו הבנו את הרעיון ואין מחלוקת על עצם העניין. 

<יעקב ליצמן:>
לא יכול להיות שישאירו את הנושא הזה פתוח, כי הם יכולים לבקש מה שהם רוצים. 

<היו"ר ניסן סלומינסקי:>
לא, אני ביקשתי שהם ישנו. 

<יעקב ליצמן:>
לכן צריך לכתוב באחד הסעיפים כאן שצריך להוכיח רק מה שנוגע לסעיפים האמורים, לא דברים אחרים שלא אמורים. 

<קריאות:>
- - -

<שלומית ארליך:>
זה לא בדיוק מה שכתוב.

<היו"ר ניסן סלומינסקי:>
נו, אני ביקשתי שתשבו על זה. 

<קריאות:>
- - -

<היו"ר ניסן סלומינסקי:>
רבותיי, ליאת וערן, אתם עושים את אותה טעות. אז אתם יודעים מה, אני אפתח את זה, נדון בזה, ומצבכם יהיה יותר גרוע. אתם עורכי דין ויודעים לדבר, אבל אני יותר קשה בנושא זה, אז חבל לכם. 

<שלומית ארליך:>
יש לי שתי שאלות לרישה. אחת, לגבי ה-20 ימים, מה קורה אם הוא מאחר? אם זה תוך 21 ימים הוא לא זכאי להטבה? מה קורה אם הוא מאחר?

<מאיר אסולין:>
התשובה שלנו תינתן באיחור. 

<ליאת גרבר:>
היא צודקת שיש בסעיף 3 תנאי שהמנהל אישר שהעסקה היא עסקה מוטבת. 

<היו"ר ניסן סלומינסקי:>
לא, השאלה היא זאת: המנהל צריך לאשר תוך 20 יום – מה אם הוא לא אישר תוך 20 יום?

<שלומית ארליך:>
לא, לא המנהל. מה קורה אם אתה לא הגשת?

<היו"ר ניסן סלומינסקי:>
רק רגע. קודם כול, מה קורה אם הוא לא אישר? זה מאושר אוטומטית?

<גיא גולדמן:>
אני אסביר. ניתן לדווח על מע"מ בשיעור אפס - - -

<ליאת גרבר:>
- - -

<היו"ר ניסן סלומינסקי:>
לא? למה?

<ליאת גרבר:>
כי אין אישור אוטומטי ב - - -

<היו"ר ניסן סלומינסקי:>
אז מה אנחנו כן עושים?

<ליאת גרבר:>
אנחנו דואגים לזה שזה יהיה מס - - -

<היו"ר ניסן סלומינסקי:>
אתם מבינים? אם האיש מאחר, הוא הפסיד 250 - - -

<גיא גולדמן:>
לא. אני אסביר. כל עוד הוא עמד בחובת ההצהרה, זכותו לדווח מע"מ בשיעור אפס והוא ממתין לתשובה. זה הסטטוס - - -

<היו"ר ניסן סלומינסקי:>
אבל הקבלן זכאי לזכות אותו?

<גיא גולדמן:>
הקבלן זכאי עד שהוא מקבל תשובה, גם כשעדיין אין לו תשובה חיובית. 

<היו"ר ניסן סלומינסקי:>
אתה מדבר רק על המקדמה, אבל כבר עבר הזמן.

<גיא גולדמן:>
מהרגע שהוא עמד בחובת ההצהרה שלו הוא זכאי לדווח מע"מ בשיעור אפס עד שהוא מקבל תשובה. 

<שלומית ארליך:>
גם אם הוא איחר בהצהרה?

<מאיר אסולין:>
גם אם הוא איחר בהצהרה. 

<ליאת גרבר:>
אנחנו נגיע תכף לסעיף 6 ונראה את זה. 

<אביבה אטיאס:>
- - -

<היו"ר ניסן סלומינסקי:>
אז הזמן שנתנו הוא לא הזמן שאומר שהם מישהו עבר אותו אז קרה משהו, נכון?

<ליאת גרבר:>
לא, לא, לא. 

<היו"ר ניסן סלומינסקי:>
זאת אומרת, לא קרה כלום.

<מאיר אסולין:>
לא קרה שום דבר, רק הוודאות שלו - - -

<אביבה אטיאס:>
אנחנו רוצים לעמוד בלוח זמנים, לנו יש אינטרס לוודא שזה - - -

<היו"ר ניסן סלומינסקי:>
אתם צריכים לעמוד בלוח זמנים לצורך מסוים, נכון?

<אביבה אטיאס:>
כן. 

<היו"ר ניסן סלומינסקי:>
אם קובעים לוח זמנים, יש לזה צורך. מה קורה אם לא עמדו בלוח הזמנים?

<ליאת גרבר:>
אם הם הגישו את ההצהרות כמו שצריך, הם רשאים לדווח במע"מ אפס - - -

<היו"ר ניסן סלומינסקי:>
וגם הקבלן?

<ליאת גרבר:>
גם הקבלן.

<ערן יעקב:>
מי שמדווח זה הקבלן. 

<היו"ר ניסן סלומינסקי:>
טוב, אז צריך לבדוק שזה בא לידי ביטוי פה. 

<מאיר אסולין:>
יש סעיף כזה בהמשך. 

<שלומית ארליך:>
ברישה של סעיף (ב), הסעיף אומר "יגישו העוסק במקרקעין והרוכש למנהל בתוך 20 ימים מיום המכירה" – זה צריך להיות "או הרכישה, לפי העניין", לא?

<מאיר אסולין:>
לא, מכירה בהגדרת "מכירה" זה מוכר-רוכש, זה העסקה.
<שלומית ארליך:>
למרות שזה לפי סעיף 73(א) או (ג)?

<מאיר אסולין:>
כתוב לך, (א) זה המוכר, ו-(ג) זה הרוכש. 

<שלומית ארליך:>
בגלל זה אני אומרת. בגלל שזה מפנה גם ל-(א) וגם ל-(ג) אז לא צריך להיות "מכירה או רכישה"?

<מאיר אסולין:>
לא, גם הרוכש מוגדר אצלנו כמכירה. אין היום רכישה ל...

<היו"ר ניסן סלומינסקי:>
הלאה, גיא, תרביץ. 

<גיא גולדמן:>
"(2) הרוכש יצרף הצהרה כי מתקיימים בו התנאים הקבועים בהגדרה "רוכש זכאי" או "רוכש מוטב", לפי העניין, וכי הטבת המס לפי סעיף 3 ניתנת לראשונה כאמור בסעיף 32, וכן יצרף כל מסמך שיקבע המנהל כדרוש לצורך הוכחת הפרטים...", כבר קראנו את זה. 

"(ג) הצהרות לפי סעיפים קטנים (א) ו-(ב) יהיו בטופס שיקבע המנהל."

<שלומית ארליך:>
יש לכם כבר את הטפסים האלה? יש אפשרות להביא אותם לוועדה מראש?

<מאיר אסולין:>
לא. 

<ליאת גרבר:>
את ההצהרות?

<שלומית ארליך:>
כן, את הטפסים שאתם מבקשים שיהיו בהצהרות.

<גיא גולדמן:>
את מצפה שנקבע טופס כשהוועדה עוד לא אישרה את החוק?

<שלומית ארליך:>
אבל אמרתם שהמערכת הממוכנת כבר מוכנה אצלכם, לא?

<אייל לב-ארי:>
אני מבין שהמפרט כן כמעט מוכן, והסימולטור כן כמעט מוכן. 

<היו"ר ניסן סלומינסקי:>
לא, הסימולטור זה משהו אחר. הטפסים זה - - - 

<קריאות:>
- - -

<שלומית ארליך:>
מתי אתם מתכוונים לחבר את השאלון הזה?

<קריאות:>
- - -

<היו"ר ניסן סלומינסקי:>
- - - המפרט פחות תלוי בהחלטת הוועדה, בהנחה שאנחנו לא נשנה את המפרט. אם נשנה את המפרט, זה משהו אחר; אבל אתה רואה שכבר שינינו ואף אחד מאיתנו לא נגע במפרט. 


הלאה, תמשיך. 

<גיא גולדמן:>
"5. (א) הוגשו הצהרות לפי סעיף 4, יחליט המנהל אם העסקה היא עסקה מוטבת (בסעיף זה – החלטה מקדמית) והודעה על החלטתו תימסר לעוסק במקרקעין ולרוכש, ובלבד שלא החליט המנהל כי העסקה אינה עסקה מוטבת אלא לאחר ששמע את טענותיהם של העוסק במקרקעין או הרוכש, לפי העניין, בתוך 14 ימים מיום שהוגשו לו ההצהרות כאמור; החלטה מקדמית תינתן בתוך 20 ימים מיום הגשת ההצהרות למנהל, ואם נשמעו טענות העוסק במקרקעין או הרוכש לצורך קבלת ההחלטה המקדמית – בתוך 20 ימים מיום שמיעת הטענות כאמור; אין בהוראות סעיף קטן זה כדי לגרוע מסמכותו של המנהל לעשיית שומה לפי סעיף 78 לחוק מיסוי מקרקעין. 
<היו"ר ניסן סלומינסקי:>
בוא תסביר את זה בגדול. 

<גיא גולדמן:>
בגדול, זה הליך הבדיקה של המנהל לאחר הגשת ההצהרות. אם המנהל מחליט שבכוונתו לקבוע כי העסקה אינה מוטבת, הוא יחליט החלטה כזאת לאחר שהוא שמע את טענות הצדדים תוך 14 ימים. 

<היו"ר ניסן סלומינסקי:>
זאת אומרת, הוא חייב לזמן ולשמוע אותו?

<גיא גולדמן:>
נכון. אם ההחלטה חיובית, היא תינתן בתוך 20 ימים מהגשת ההצהרות, ואם זו החלטה שלילית, זה בתוך 20 ימים משמיעת הטענות. 

<היו"ר ניסן סלומינסקי:>
הבנתי. טוב, זה סביר. 

<שלומית ארליך:>
למה יש החרגה של שומה לפי סעיף 78?

<גיא גולדמן:>
זאת שומת מיסוי מקרקעין שלא קשורה לחוק הזה. 

<שלומית ארליך:>
למה צריך להגיד ששומה עצמית... למה צריך להזכיר את זה כאן? איך זה רלוונטי  פה?

<מאיר אסולין:>
כי רווחי השומה הם עד שמונה חודשים - - -

<ליאת גרבר:>
אם יש בעיה במס רכישה לדוגמה. 

<מאיר אסולין:>
- - - אנחנו פשוט לא רוצים שהחלטות המנהל בדירה מוטבת, שחלק מהבדיקות שלה קשורות גם להליכי השומה, תשלול מהמנהל את הסמכות להוציא שומה או תקצר לו את הטווחים - - -

<שלומית ארליך:>
למה כאן אתם לא מאפשרים תהליך של שומה עצמית?

<ליאת גרבר:>
הנה, זה שומה עצמית. זה הכי שומה עצמית. 

<שלומית ארליך:>
לא בדיוק, כי אתם נותנים למנהל 20 ימים לתת תשובה - - -

<מאיר אסולין:>
זה אישור השומה העצמית שלו, זה הרעיון. 

<קריאות:>
- - -

<היו"ר ניסן סלומינסקי:>
תקרא את (ב).

<גיא גולדמן:>
"(ב) אישר המנהל בהחלטה מקדמית לפי סעיף קטן (א) כי העסקה היא עסקה מוטבת ומצא המנהל לאחר מכן כי פרט שנכלל בהצהרה או במסמך שהוגשו לו לפי סעיף 4 היה שגוי או כוזב, רשאי הוא בתוך חמש שנים מיום שהוגשו לו ההצהרות כאמור לדרוש ממי שהגיש את ההצהרה לתקן אותה או להחליט כי העסקה אינה עסקה מוטבת; החליט המנהל כי העסקה אינה עסקה מוטבת, יראו את ההחלטה המקדמית כבטלה, והמנהל יודיע על כך לעוסק במקרקעין ולרוכש באופן מידי."

אלה מנגנוני הפיקוח והביקורת. אם התגלה כי ההצהרות כוזבות, תצא החלטה חדשה, שמבטלת את ההחלטה הקודמת. 

<שלומית ארליך:>
למה חמש שנים?

<גיא גולדמן:>
כמו שיש בתיקון שומה חמש שנים, הרי זה לא יכול להיות לנצח.
<שלומית ארליך:>
תיקון שומה היה לפי מע"מ.

<ליאת גרבר:>
זה מקביל לדירה, לזה שהוא לא יכול למכור את הדירה. 

<ערן יעקב:>
הרי חמש שנים הוא לא יכול למכור את הדירה. אנחנו נתנו תנאי שעד חמש שנים הוא חייב להחזיק בדירה. 

<היו"ר ניסן סלומינסקי:>
הלאה, (ג).

<גיא גולדמן:>
"(ג) הודיע המנהל לפי סעיף קטן (א) או (ב) כי העסקה מוטבת, תהיה העסקה חייבת במס ערך מוסף בהתאם להוראות חוק מס ערך מוסף; הודיע המנהל כאמור לאחר שהעוסק במקרקעין דיווח בדוח התקופתי או בדוח המיוחד על העסקה כעסקה חייבת במס בשיעור אפס, יגיש העוסק במקרקעין דוח משלים לפי סעיף 71 לחוק מס ערך מוסף, עד למועד הגשת הדוח התקופתי הקרוב."

<שלומית ארליך:>
בסיפה של סעיף (ב) רציתי לשאול אתכם למה פה הוא לא צריך לעשות שימוע טענות לפני? אם הוא מבקש ממי שהגיש את ההצהרה לתקן אותה או להחליט שהעסקה היא אינה עסקה מוטבת, אז למה פה לא לאפשר גם איזשהו שימוע?

<מאיר אסולין:>
הנה, זה לדרוש, זה מה שנקרא לדרוש לתקן. איתו יהיה הדיון, ואומרים לו "תשמע - - -

<שלומית ארליך:>
אבל לדרוש לתקן או להחליט כי - - - ?

<גיא גולדמן:>
בסעיף (ה) יש השגה על החלטות המנהל. 

<שלומית ארליך:>
בסדר, לא משנה, אבל לפני ההשגה, למה לא לתת לו שימוע? אפשר להוסיף פה סמכות שימוע?

<מאיר אסולין:>
אין שום בעיה. 

<שלומית ארליך:>
עכשיו תסביר את (ג).

<גיא גולדמן:>
ברגע שהמנהל מחליט שהעסקה אינה עסקה מוטבת, רואים את העסקה באופן מהותי כעסקה חייבת, גם אם מי שהגיש את ההצהרה חושב אחרת. ברגע שהחליט המנהל, העסקה חייבת בשיעור מס מלא, והקבלן, מוכר הדירה, יידרש להגיש דוח מתקן לתשלום המס המלא.

"(ד) על אף האמור בסעיף קטן (ג), הודיע המנהל לפי סעיף קטן (ב) כי העסקה אינה עסקה מוטבת בשל כך שפרט שנכלל בהצהרה או במסמך שהגיש לו הרוכש לפי סעיף 4 היה שגוי או כוזב, יהיה חייב במס ערך מוסף, על אף הוראות סעיף 16 לחוק מס ערך מוסף – הרוכש, ויחולו הוראות סעיף 8 בשינויים המחויבים."

אני אסביר. במקרה שהתגלה בהמשך כי העסקה אינה מוטבת מסיבה שקשורה לרוכש, אנחנו רואים את הקבלן כמי שלא חייב בעניין הזה, כי הרוכש הצהיר הצהרה כוזבת. ולכן אנחנו נחייב את הרוכש ולא את המוכר. 

<שלומית ארליך:>
למה זה על אף הוראות סעיף 16 לחוק מס ערך מוסף? כי שם כתוב שזה מי שחייב?

<גיא גולדמן:>
כן. 

"(ה) על החלטת המנהל לפי סעיף זה רשאים העוסק במקרקעין והרוכש, לפי העניין, להגיש השגה; לעניין זה יחולו הליכי ההשגה, הערר והערעור לפי פרק שמיני לחוק מיסוי מקרקעין ולא יחולו סעיפים 82 ו-83 לחוק מס ערך מוסף, ואולם אין בהגשת ההשגה, הערר או הערעור כאמור כדי לעכב את תשלום המס כאמור בסעיפים קטנים (ג) או (ד)."  

<שלומית ארליך:>
מה זה אומר?

<גיא גולדמן:>
אנחנו מפנים פה להליכי השגה וערעור ספציפיים לפי חוק מיסוי מקרקעין, ואנחנו אומרים שהשגה וערעור, אין בהם כדי לעכב את תשלום המס. 

<שלומית ארליך:>
למה?

<גיא גולדמן:>
כי אחרת אנחנו נמצא את עצמנו בהליכי השגה וערעור בלי סוף. 

<שלומית ארליך:>
איך זה עובד היום בהליכי השגה וערעור?

<מאיר אסולין:>
במע"מ את צריכה לשלם את הסכום.

<שלומית ארליך:>
ובמיסוי מקרקעין?

<אביבה אטיאס:>
מס ששנוי במחלוקת לא נגבה. 

<שלומית ארליך:>
במיסוי מקרקעין?

<אביבה אטיאס:>
כן.

<שלומית ארליך:>
אבל כאן אנחנו משווים למיסוי מקרקעין.

<קריאות:>
- - -

<היו"ר ניסן סלומינסקי:>
אבל כאן זה הטבה. 

<אמיר הלר:>
יש לי כמה הערות. אחת, לעניין חמש השנים שאפשר לבטל את העסקה; או בעצם, אחרי שהוא כבר מכר את הדירה, פתאום הם החליטו לשלוח איזשהו פקח וגילו שהדירה משום מה לא עומדת לדעתם במפרט הטכני למשל, ואז הם יכולים להודיע לו פתאום אחרי שנתיים שהעסקה לא מוטבת ושהעוסק יחזיר את המע"מ. אני חושב שזה לא סביר, לא מידתי, לא נכון. אין חוקים שפועלים בכזאת צורה רטרואקטיבית - - -

<קריאות:>
- - -

<היו"ר ניסן סלומינסקי:>
רבותיי, תנו לו לשאול. 

<אמיר הלר:>
זה משהו אחר לגמרי. אתם שמים כאן חוסר ודאות לענף שלם שמוכר דירות. זה לא כאילו הוא יודע שהוא קיבל איזושהי הטבה... אגב, ההטבה לא הולכת לעוסק. הוא מכר דירה, ופתאום גיליתם שמשהו בדירה לא היה במפרט, ואז פתאום אתם מודיעים לו שהדירה שהוא מכר לא הייתה מוטבת. 

<קריאות:>
- - -

<מאיר אסולין:>
האחריות שלו. 

<היו"ר ניסן סלומינסקי:>
רבותיי, שקט. 

<אמיר הלר:>
גם אחריות אפשר לגדר בזמן. 

דבר שני, לגבי ה-20 יום שיש לרשות המסים להודיע, אני מצטרף לאמירה שנאמרה כאן בהערת אגב: למה שלא יראו את העסקה כעסקה מאושרת אחרי 20 יום אם המנהל לא ענה ולא ביקש בקשות נוספות מהמוכר או הרוכש?

בסעיף (ג), אחרי "כי העסקה אינה עסקה מוטבת", צריך לראות שזה בגלל המוכר, בגלל העוסק, ולא סתם כי העסקה לא מוטבת; כי סעיף (ד) מתייחס לרוכש. אז תסייגו את סעיף (ג) שיהיה שהעסקה היא בגלל העוסק ולא בגלל הרוכש. 

<היו"ר ניסן סלומינסקי:>
מי נותן תשובות לשלושת הדברים?

<ערן יעקב:>
לגבי ההערה האחרונה, זו הכוונה בחוק. 

לגבי ההערה הראשונה, ברור – וזה עלה פה גם מדרישת הוועדה – שבגלל שלחוק יש... אז היכולת שלנו לחזור לאותו אדם שלא פעל כחוק... הרי אם הוא פועל לפי החוק אז אין בעיה. כל דיני המס עובדים באמצעות שומה עצמית, כך שאנחנו מאפשרים לעשות שומה בדיעבד, אחרת לא יתבצעו עסקאות ולא נקיים את המשק. אז בדיוק מהסיבה הזאת, כדי לאפשר לקיים את החוק וכדי לאפשר לכל האנשים להיות בהתאם לחוק, צריך לאפשר לנו לחזור למי שלא עומד בחוק. 

<היו"ר ניסן סלומינסקי:>
זאת אומרת, אתה רואה את הקבלן כמי שיודע מה האחריות ומה החוק דורש ממנו, ואם הוא מצהיר שזה עונה על דרישות החוק ומתברר שלא, אז אתם חוזרים אליו. 

<ערן יעקב:>
בוודאי. 

<היו"ר ניסן סלומינסקי:>
ומה לגבי הנושא השני, ה-20 יום?

<גיא גולדמן:>
החוק נותן על זה מענה. הקבלן, מרגע שעמד בחובת ההצהרה, יכול לדווח מע"מ בשיעור אפס עד שהוא מקבל תשובה. אין פה עניין של מועדים, זה לא קיים פה. 

<היו"ר ניסן סלומינסקי:>
בסדר, הבנתי. 

טוב, רבותיי, אנחנו מסיימים את הישיבה ואנחנו נתראה מחר ב-10:00. 

<הישיבה ננעלה בשעה 14:05.>
